CELEX: 32015D0454
Language: bg
Date: 2014-07-09 00:00:00
Title: Решение (ЕС) 2015/454 на Комисията от 9 юли 2014 година относно държавна помощ SA.34823 (2012/C), SA.36004 (2013/NN), SA.37965 (2013/N), SA.37966 (2013/N), SA.37967 (2013/N), приведена в действие от Гърция за Alpha Bank Group, свързана със: рекапитализация и преструктуриране на Alpha Bank S.A.; — оздравяване на Кооперативна банка на Западна Македония чрез нареждане за прехвърляне към Alpha Bank S.A.; — оздравяване на Кооперативна банка на остров Евбея чрез нареждане за прехвърляне към Alpha Bank S.A.; — оздравяване на Кооперативна банка на Додеканезите чрез нареждане за прехвърляне към Alpha Bank S.A. (нотифицирано под номер C(2014) 4662)  текст от значение за ЕИП

25.3.2015   
            
            
               BG
            
            
               Официален вестник на Европейския съюз
            
            
               L 80/1
            
         РЕШЕНИЕ (ЕС) 2015/454 НА КОМИСИЯТА
   от 9 юли 2014 година
   относно държавна помощ SA.34823 (2012/C), SA.36004 (2013/NN), SA.37965 (2013/N), SA.37966 (2013/N), SA.37967 (2013/N), приведена в действие от Гърция за Alpha Bank Group, свързана със:
   
               —
            
            
               рекапитализация и преструктуриране на Alpha Bank S.A.;
            
         
               —
            
            
               оздравяване на Кооперативна банка на Западна Македония чрез нареждане за прехвърляне към Alpha Bank S.A.;
            
         
               —
            
            
               оздравяване на Кооперативна банка на остров Евбея чрез нареждане за прехвърляне към Alpha Bank S.A.;
            
         
               —
            
            
               оздравяване на Кооперативна банка на Додеканезите чрез нареждане за прехвърляне към Alpha Bank S.A.
            
         (нотифицирано под номер C(2014) 4662)
   (само текстът на английски език е автентичен)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 108, параграф 2, първа алинея от него,
   като взе предвид Споразумението за Европейското икономическо пространство, и по-специално член 62, параграф 1, буква а) от него,
   като покани държавите членки и други заинтересовани страни да представят мненията си в съответствие с посочените разпоредби,
   като има предвид, че:
   1.   ПРОЦЕДУРА
   
   1.1.   ПРОЦЕДУРА, СВЪРЗАНА С ALPHA BANK
   
               (1)
            
            
               С решение от 19 ноември 2008 г. Комисията одобри схема с наименование „Мерки в помощ на кредитните институции в Гърция“ („схема за подпомагане на гръцките банки“), предназначена да гарантира стабилността на гръцката финансова система. Със схемата за подпомагане на гръцките банки се предвижда предоставянето на помощ по включените в нея три мерки: мярка за рекапитализация, мярка за гаранции и мярка за държавни облигационни заеми (1). През месец май 2009 г. Alpha Bank Group („Банката“) беше рекапитализирана от Гърция по мярката за рекапитализация.
            
         
               (2)
            
            
               В съображение 14 от решението от 19 ноември 2008 г. е отбелязано, че на Комисията следва да бъде предоставен план за преструктуриране по отношение на получателите на мярката за рекапитализация.
            
         
               (3)
            
            
               На 2 август 2010 г. гръцките органи представиха на Комисията план за преструктуриране на Банката. Този план и последващите му актуализации, както и допълнителната информация, представена от гръцките органи, бяха регистрирани от Комисията като дело SA.30342 (PN 26/2010) и след това дело SA.32786 (2011/PN).
            
         
               (4)
            
            
               Банката нееднократно е ползвала държавни гаранции по дългови инструменти и държавни облигационни заеми в рамките на схемата за помощ на гръцките банки (2). Тя се е възползвала също така от гарантирана от държавата спешна помощ за осигуряване на ликвидност („гарантирана от държавата СПОЛ“).
            
         
               (5)
            
            
               На 20 април 2012 г. Гръцкият фонд за финансова стабилност („HFSF“) е предоставил на Банката писмо за поемане на ангажимент да участва в планирано увеличение на акционерния капитал на Банката. На 28 май 2012 г. HFSF е извършил междинна рекапитализация на Банката в размер на 1 900 млн. EUR („първа междинна рекапитализация“).
            
         
               (6)
            
            
               През месец май 2012 г. гръцките органи уведомиха Комисията за ангажимента, поет от HFSF към Банката. Комисията я регистрира като помощ, за която не е постъпило уведомление (дело SA.34823 (2012/NN)), тъй като мярката вече е била приведена в действие.
            
         
               (7)
            
            
               С решение от 27 юли 2012 г. Комисията откри официална процедура по разследване по отношение на първата междинна рекапитализация („решението за откриване по отношение на Alpha Bank“) (3).
            
         
               (8)
            
            
               На 12 октомври 2012 г. HFSF даде одобрението си на Банката за придобиването на Emporiki Bank от Crédit Agricole S.A („Crédit Agricole“). На 16 октомври 2012 г. Crédit Agricole и Банката подписаха споразумение за покупка на акции.
            
         
               (9)
            
            
               Преди тази дата гръцките органи информираха службите на Комисията относно напредъка на процеса и условията на потенциалното придобиване на Emporiki Bank.
            
         
               (10)
            
            
               На 23 ноември 2012 г. службите на Комисията изпратиха писмо до гръцките органи, включително предварителната си оценка на придобиването.
            
         
               (11)
            
            
               През месец декември 2012 г. HFSF е извършил втора междинна рекапитализация на Банката в размер на 1 042 млн. EUR („втора междинна рекапитализация“). На 21 декември 2012 г. HFSF е предоставил също така на Банката писмо за поемане на ангажимент да участва в увеличението на акционерния капитал на Банката и в конвертируеми капиталови инструменти, които е трябвало да бъдат емитирани, в общ размер на 1 629 млн. EUR (4). Гръцките органи уведомиха Комисията за тези мерки на 27 декември 2012 г. (5)
               
            
         
               (12)
            
            
               През месец май 2013 г. Банката обяви успешното приключване на издаването на права от 457,1 млн. EUR и разпределянето на всички предложени акции с допълнителна частна емисия на ценни книжа в размер на 92,9 млн. EUR. На 3 юни 2013 г. HFSF преобразува първата и втората междинна рекапитализация в собствен капитал и инжектира допълнително 1 079 млн. EUR капитал в Банката („рекапитализация от пролетта на 2013 г.“).
            
         
               (13)
            
            
               На 19 декември 2013 г. гръцките органи представиха информация на Комисията по отношение на условията на рекапитализацията от пролетта на 2013 г.
            
         
               (14)
            
            
               На 12 юни 2014 г. гръцките органи представиха на Комисията окончателен план за преструктуриране на Банката („план за преструктуриране“). На същата дата те предоставиха информация относно гарантирана от държавата СПОЛ. Те посочиха, че възнамеряват да продължат да предоставят такава помощ за ликвидност на Банката, както и държавни гаранции по дългови инструменти и държавни облигационни заеми в рамките на схемата за подпомагане на гръцките банки (6).
            
         
               (15)
            
            
               Комисията проведе множество срещи, телеконференции и обмен по електронната поща с представители на гръцките органи и на Банката.
            
         
               (16)
            
            
               Гърция по изключение се съгласява това решение да бъде прието само на английски език.
            
         1.2.   ПРОЦЕДУРА, СВЪРЗАНА С ДЪРЖАВНАТА ПОДКРЕПА, ПРЕДОСТАВЕНА НА ТРИТЕ КООПЕРАТИВНИ БАНКИ
   
               (17)
            
            
               На 3 декември 2013 г. Гърция информира Комисията относно предвиденото преструктуриране на три кооперативни банки („трите кооперативни банки“), а именно Кооперативна банка на Додеканезите („Банката на Додеканезите“), Кооперативна банка на остров Евбея („Банката на Евбея“) и Кооперативна банка на Западна Македония („Банката на Западна Македония“).
            
         
               (18)
            
            
               На 4 декември 2013 г. службите на Комисията поискаха от Гърция да предостави информация по отношение на предвиденото преструктуриране на трите кооперативни банки.
            
         
               (19)
            
            
               На 5 декември 2013 г. Гърция представи на службите на Комисията исканата информация.
            
         
               (20)
            
            
               На 8 декември 2013 г. Банката на Гърция пристъпи към преструктурирането на трите кооперативни банки и прехвърлянето на избрани задължения на трите кооперативни банки към Банката.
            
         
               (21)
            
            
               На 17 декември 2013 г. Гърция изпрати уведомление за държавна помощ, предоставена в рамките на преструктурирането на трите кооперативни банки.
            
         2.   ОПИСАНИЕ
   
   2.1.   БАНКАТА И НЕЙНИТЕ ЗАТРУДНЕНИЯ
   2.1.1.   Общо положение на гръцкия банков сектор
   
   
               (22)
            
            
               Гръцкият реален темп на нарастване на брутния вътрешен продукт („БВП“) е намалял с 20 % за периода 2008—2012 г., както е показано в таблица 1. В резултат на това гръцките банки са се сблъскали с бързо повишаващ се процент на неизпълнение по кредитите на гръцките домакинства и дружества (7). Тези тенденции са оказали неблагоприятно въздействие върху изпълнението на активите на гръцките банки и са породили капиталови нужди.
               
                  Таблица 1
               
               
                  Реален темп на нарастване на БВП в Гърция, 2008—2013 г.
               
               
                           Гърция
                        
                        
                           2008
                        
                        
                           2009
                        
                        
                           2010
                        
                        
                           2011
                        
                        
                           2012
                        
                        
                           2013
                        
                     
                           Реален темп на нарастване на БВП, %
                        
                        
                           –0,2
                        
                        
                           –3,1
                        
                        
                           –4,9
                        
                        
                           –7,1
                        
                        
                           –7,0
                        
                        
                           –3,9
                        
                     
                           
                                       
                                          Източник:
                                    
                                    
                                       Евростат, на разположение на: http://epp.eurostat.ec.europa.eu/tgm/table.do?tab=table&init=1&plugin=1&language=en&pcode=tec00115
                                    
                                 
                     
         
               (23)
            
            
               Освен това през месец февруари 2012 г. Гърция е извършила обмяна на облигации, притежавани от частния сектор, известна като участие на частния сектор („програма за PSI“). Гръцките банки са били включени в програмата за PSI, в хода на което гръцкото правителство е предложило на съществуващите частни притежатели на облигации нови ценни книжа (включително нови гръцки държавни облигации („GGB“), ценни книжа, свързани с БВП, и известия за плащане по PSI, емитирани от Европейския фонд за финансова стабилност („ЕФФС“), срещу съществуващи GGB с номинална отстъпка от 53,5 % и по-късни падежи (8). На 9 март 2012 г. гръцките органи обявиха резултатите от тази обмяна на облигации (9). Обмяната е довела до значителни загуби за притежателите на облигации (изчислени от Банката на Гърция средно на 78 % от номиналната стойност на старите GGB за гръцките банки) и капиталови нужди, които са били записани със задна дата във финансовите отчети на гръцките банки за 2011 г.
               
                  Таблица 2
               
               
                  Общи загуби на основните гръцки банки, свързани с програмата за PSI (млн. EUR)
               
               
                           Банки
                        
                        
                           Номинална стойност Номинална стойност на GGB (1)
                        
                        
                           Номинална стойност на свързаните с държавата кредити (2)
                        
                        
                           Обща номинална стойност (3)=(1)+(2)
                        
                        
                           Загуба по GGB вследствие на PSI (4)
                        
                        
                           Загуба по свързани с държавата кредити вследствие на PSI (5)
                        
                        
                           Обща брутна загуба вследствие на PSI (6)=(4)+(5)
                        
                        
                           Обща брутна загуба вследствие на PSI /основен капитал от първи ред (10) (дек((. 2011 г.) (%)
                        
                        
                           Обща брутна загуба вследствие на PSI /общи активи (дек. 2011 г.) (%)
                        
                     
                           NBG
                        
                        
                           13 748
                        
                        
                           1 001
                        
                        
                           14 749
                        
                        
                           10 985
                        
                        
                           751
                        
                        
                           11 735
                        
                        
                           161,0
                        
                        
                           11,0
                        
                     
                           Eurobank
                        
                        
                           7 001
                        
                        
                           335
                        
                        
                           7 336
                        
                        
                           5 517
                        
                        
                           264
                        
                        
                           5 781
                        
                        
                           164,5
                        
                        
                           7,5
                        
                     
                           Alpha
                        
                        
                           3 898
                        
                        
                           2 145
                        
                        
                           6 043
                        
                        
                           3 087
                        
                        
                           1 699
                        
                        
                           4 786
                        
                        
                           105,7
                        
                        
                           8,1
                        
                     
                           Piraeus
                        
                        
                           7 063
                        
                        
                           280
                        
                        
                           7 343
                        
                        
                           5 686
                        
                        
                           225
                        
                        
                           5 911
                        
                        
                           226,0
                        
                        
                           12,0
                        
                     
                           Emporiki
                        
                        
                           351
                        
                        
                           415
                        
                        
                           766
                        
                        
                           270
                        
                        
                           320
                        
                        
                           590
                        
                        
                           40,3
                        
                        
                           2,7
                        
                     
                           
                                       
                                          Източник:
                                    
                                    
                                       Банка на Гърция, Report on the Recapitalisation and the Restructuring of the Greek Banking Sector (Доклад относно рекапитализацията на гръцкия банков сектор), декември 2012 г., стр. 14
                                    
                                 
                     
         
               (24)
            
            
               Тъй като гръцките банки са се сблъскали със значителен недостиг на капитал в резултат на програмата за PSI и продължаващата рецесия, за рекапитализацията на тези банки са били предоставени средства по Меморандума за икономически и финансови политики („МИФП“) в рамките на Втората програма за корекции за Гърция между гръцкото правителство, Европейския съюз, Международния валутен фонд („МВФ“) и Европейската централна банка („ЕЦБ“) от 11 март 2012 г. Гръцките органи са оценили общите нужди от рекапитализация на банките и разходите за оздравяване, които следва да бъдат финансирани по тази програма, на 50 млрд. EUR (11). Тази сума е изчислена въз основа на стрес-тест, извършен от Банката на Гърция за периода декември 2011 г. — декември 2014 г. („стрес-тест от 2012 г.“), базиран на прогноза за загуби по кредити, направена от Blackrock (12). Средствата за рекапитализацията на гръцките банки са на разположение чрез HFSF. В таблица 3 е обобщено изчислението на капиталовите нужди за основните гръцки банки, направено в резултат на стрес-теста от 2012 г.
               
                  Таблица 3
               
               
                  Стрес-тест от 2012 г.: капиталови нужди на основните гръцки банки (млн. EUR)
               
               
                           Банки
                        
                        
                           Референтен основен капитал от първи ред (дек. 2011 г.) (1)
                        
                        
                           Обща брутна загуба вследствие на PSI (дек. 2011 г.) (2)
                        
                        
                           Провизии, свързани с PSI (юни 2011 г.) (3)
                        
                        
                           Брутна кумулативна загуба Прогнози за кредитен риск (4)
                        
                        
                           Резерви за загуби от кредити (дек. 2011 г.) (5)
                        
                        
                           Вътрешно генериране на капитал (6)
                        
                        
                           Целеви основен капитал от първи ред (дек. 2014 г.) (7)
                        
                        
                           Капиталови нужди (8)=(7)-[(1)+(2)+(3)+(4)+(5)+(6)]
                        
                     
                           NBG
                        
                        
                           7 287
                        
                        
                           –11 735
                        
                        
                           1 646
                        
                        
                           –8 366
                        
                        
                           5 390
                        
                        
                           4 681
                        
                        
                           8 657
                        
                        
                           9 756
                        
                     
                           Eurobank
                        
                        
                           3 515
                        
                        
                           –5 781
                        
                        
                           830
                        
                        
                           –8 226
                        
                        
                           3 514
                        
                        
                           2 904
                        
                        
                           2 595
                        
                        
                           5 839
                        
                     
                           Alpha
                        
                        
                           4 526
                        
                        
                           –4 786
                        
                        
                           673
                        
                        
                           –8 493
                        
                        
                           3 115
                        
                        
                           2 428
                        
                        
                           2 033
                        
                        
                           4 571
                        
                     
                           Piraeus
                        
                        
                           2 615
                        
                        
                           –5 911
                        
                        
                           1 005
                        
                        
                           –6 281
                        
                        
                           2 565
                        
                        
                           1 080
                        
                        
                           2 408
                        
                        
                           7 335
                        
                     
                           Emporiki
                        
                        
                           1 462
                        
                        
                           – 590
                        
                        
                           71
                        
                        
                           –6 351
                        
                        
                           3 969
                        
                        
                           114
                        
                        
                           1 151
                        
                        
                           2 475
                        
                     
                           Postbank (TT банка)
                        
                        
                           557
                        
                        
                           –3 444
                        
                        
                           566
                        
                        
                           –1 482
                        
                        
                           1 284
                        
                        
                           – 315
                        
                        
                           903
                        
                        
                           3 737
                        
                     
                           
                                       
                                          Източник:
                                    
                                    
                                       Банка на Гърция, Report on the Recapitalisation and the Restructuring of the Greek Banking Sector (Доклад относно рекапитализацията на гръцкия банков сектор), декември 2012 г., стр. 8
                                    
                                 
                     
         
               (25)
            
            
               Според МИФП „на банките, които представят жизнеспособни планове за набиране на капитал, ще бъде дадена възможност да кандидатстват за публично подпомагане и да получат такова по начин, по който да бъдат запазени стимулите за частния сектор да влива капитал и следователно да бъде сведена до минимум тежестта за данъкоплатците“ (13). Банката на Гърция установи, че само четирите най-големи банки (Eurobank, National Bank of Greece, Piraeus Bank и Alpha Bank) са представили жизнеспособни планове за набиране на капитал (14). Те са получили от HFSF първа междинна рекапитализация през месец май 2012 г.
            
         
               (26)
            
            
               Вътрешните депозити в банките в Гърция са намалели общо с 37 % между края на 2009 г. и месец юни 2012 г. вследствие на рецесията и политическата несигурност. Тези банки е трябвало да плащат по-високи лихвени проценти, за да се опитат да задържат депозитите. Разходите по депозитите са се увеличили, което е намалило нетния лихвен марж на банките. Тъй като гръцките банки не са имали достъп до пазарите за финансиране на едро, те са станали изцяло зависими от финансирането от Евросистемата (15), все по-голяма част от което под формата на гарантирана от държавата („СПОЛ“), предоставена от Банката на Гърция.
            
         
               (27)
            
            
               На 3 декември 2012 г. Гърция е стартирала програма за обратно изкупуване на новите GGB, получени от инвеститорите в рамките на програмата за PSI, по цени в диапазона 30,2 % — 40,1 % от тяхната номинална стойност (16). Гръцките банки са участвали в тази програма за обратно изкупуване, вследствие на което са реализирали допълнителни загуби по своите счетоводни баланси, тъй като по-голямата част от счетоводната загуба (т.е. разликата между пазарната стойност и номиналната стойност), записана за новите GGB по времето на програмата за PSI, е станала окончателна и необратима (17).
            
         
               (28)
            
            
               През месец декември 2012 г. четирите най-големи гръцки банки са получили втора междинна рекапитализация от HFSF.
            
         
               (29)
            
            
               През пролетта на 2013 г. междинната рекапитализация на четирите банки беше превърната в постоянна рекапитализация с обикновени акции, като HFSF притежава повече от 80 % от капитала на всяка от четирите банки. За банките, които са успели да привлекат предварително определена сума частен капитал (Банката, Piraeus Bank S.A. и National Bank of Greece S.A.), HFSF получи акции без право на глас и на частните инвеститори бяха предоставени варанти за акциите на HFSF.
            
         
               (30)
            
            
               През месец юли 2013 г. Банката на Гърция е възложила на консултант да извърши диагностично проучване на кредитните портфейли на всички гръцки банки. Въпросният консултант е направил прогнози за загуби по кредити („ПЗК“) по всички вътрешни кредитни портфейли на гръцките банки, както и по кредити, които носят гръцки риск в чуждестранни клонове и дъщерни дружества, за периода от над три и половина години и за целия срок на кредитите. След анализа са били направени ПЗК при два макроикономически сценария — базов и неблагоприятен. Банката на Гърция е направила ПЗК за чуждестранните кредитни портфейли въз основа на сведения от консултанта.
            
         
               (31)
            
            
               В съответствие с оценката на консултанта по ПЗК през есента на 2013 г. Банката на Гърция е извършила нов стрес-тест („стрес-тестът от 2013 г.“), за да прецени стабилността на капиталовата позиция на гръцките банки при базов и при неблагоприятен сценарий. Банката на Гърция е извършила оценка на капиталовите нужди с техническата помощ на втори консултант.
            
         
               (32)
            
            
               Основните компоненти на оценката на капиталовите нужди при стрес-теста от 2013 г. са i) ПЗК (18) на банковите кредитни портфейли на консолидирана основа за гръцкия риск и външните рискове, нетно от съществуващи кредитни резерви, и ii) изчислената оперативна рентабилност на банките за периода от юни 2013 г. до декември 2016 г., въз основа на консервативни корекции на плановете за преструктуриране, представени на Банката на Гърция през четвъртото тримесечие на 2013 г. В таблица 4 е обобщено изчислението на капиталовите нужди на основните гръцки банки на консолидирана база при базовия сценарий за въпросния стрес-тест от 2013 г.
               
                  Таблица 4
               
               
                  Стрес-тест от 2013 г.: капиталови нужди на гръцките банки на консолидирана база при базовия сценарий (млн. EUR)
               
               
                           Банки
                        
                        
                           Референтен основен капитал от първи ред (юни 2013 г.) (1)
                        
                        
                           Резерви за загуби от кредити (юни 2013 г.) (2)
                        
                        
                           ПЗК за гръцки риск (3)
                        
                        
                           ПЗК за чуждестранен риск (19) (4)
                        
                        
                           Вътрешно генериране на капитал (5)
                        
                        
                           Съотношение на основния капитал от първи ред при стрес-теста (дек. 2016 г.) (6)
                        
                        
                           Капиталови нужди (7)=(6)-(1)-(2)-(3)-(4)-(5)
                        
                     
                           NBG (20)
                           
                        
                        
                           4 821
                        
                        
                           8 134
                        
                        
                           –8 745
                        
                        
                           –3 100
                        
                        
                           1 451
                        
                        
                           4 743
                        
                        
                           2 183
                        
                     
                           Eurobank (21)
                           
                        
                        
                           2 228
                        
                        
                           7 000
                        
                        
                           –9 519
                        
                        
                           –1 628
                        
                        
                           2 106
                        
                        
                           3 133
                        
                        
                           2 945
                        
                     
                           Alpha
                        
                        
                           7 380
                        
                        
                           10 416
                        
                        
                           –14 720
                        
                        
                           –2 936
                        
                        
                           4 047
                        
                        
                           4 450
                        
                        
                           262
                        
                     
                           Piraeus
                        
                        
                           8 294
                        
                        
                           12 362
                        
                        
                           –16 132
                        
                        
                           –2 342
                        
                        
                           2 658
                        
                        
                           5 265
                        
                        
                           425
                        
                     
                           Attica
                        
                        
                           225
                        
                        
                           403
                        
                        
                           – 888
                        
                        
                           0
                        
                        
                           106
                        
                        
                           243
                        
                        
                           397
                        
                     
                           Panellinia
                        
                        
                           61
                        
                        
                           66
                        
                        
                           – 237
                        
                        
                           0
                        
                        
                           –26
                        
                        
                           31
                        
                        
                           169
                        
                     
                           
                                       
                                          Източник:
                                    
                                    
                                       Банка на Гърция, 2013 Stress Test of the Greek Banking Sector (Стрес-тест от 2013 г. на гръцкия банков сектор), март 2014 г., стр. 42.
                                    
                                 
                     
         
               (33)
            
            
               На 6 март 2014 г. Банката на Гърция обяви резултатите от стрес-теста от 2013 г. и поиска от банките да представят до средата на месец април 2014 г. своите планове за набиране на капитал с оглед на покриването на капиталовите нужди при базовия сценарий.
            
         
               (34)
            
            
               Между края на март 2013 г. и началото на май 2014 г. банките извършиха увеличения на капитала.
            
         2.1.2.   Бенефициерът
   
   
               (35)
            
            
               Банката предоставя универсални банкови услуги предимно в Гърция и в Югоизточна Европа (Кипър, Румъния, България, Сърбия, Албания и бившата югославска република Македония („БЮРМ“)), както и в Обединеното кралство. Тя предлага пълната гама от банкови и финансови продукти и услуги за домакинства и за фирми. Банката осъществява банкиране на дребно, корпоративно и частно банкиране, управление на активи, трезор и инвестиционно банкиране. Банката е учредена в Гърция и акциите ѝ са допуснати до търговия на Атинската фондова борса. На 30 септември 2012 г. служителите на Банката наброяват общо 17 119 души, от които около една трета са наети в Югоизточна Европа и в Обединеното кралство, а останалите две трети са заети в Гърция (22).
            
         
               (36)
            
            
               Банката е взела участие в програмата за PSI, като е обменила GGB и свързани с държавата кредити с номинална стойност от 6 043 млн. EUR. Общата начислена сума, свързана с PSI, е била в размер на около 4 786 млн. EUR преди данъчно облагане и е била изцяло записана в отчетите ѝ за 2011 г. (23) В рамките на програмата за обратно изкупуване от месец декември 2012 г. Банката е продала новите GGB, които е получила по линия на програмата за PSI с голяма отстъпка от номиналната стойност. Вследствие на тази продажба са станали ясни загубите ѝ по новите GGB.
            
         
               (37)
            
            
               Основните цифри за Банката към месец декември 2010 г., декември 2011 г., декември 2012 г. и декември 2013 г. (консолидирани данни) са представени в таблица 5.
               
                  Таблица 5
               
               
                  Основни цифри на Alpha Bank, 2010 г., 2011 г., 2012 г. и 2013 г.
               
               
                           Печалба и загуба
                           (млн. EUR)
                        
                        
                           2010
                        
                        
                           2011
                        
                        
                           2012
                        
                        
                           Проформа 2012
                           (включително Emporiki)
                        
                        
                           2013
                           (включително Emporiki)
                        
                     
                           Нетни приходи от лихви
                        
                        
                           1 819
                        
                        
                           1 784
                        
                        
                           1 397
                        
                        
                           1 755
                        
                        
                           1 658
                        
                     
                           Общо приходи от дейността
                        
                        
                           2 249
                        
                        
                           2 283
                        
                        
                           1 506
                        
                        
                           1 826
                        
                        
                           2 344
                        
                     
                           Общо разходи от дейността
                        
                        
                           –1 148
                        
                        
                           –1 096
                        
                        
                           –1 179
                        
                        
                           –1 746
                        
                        
                           –1 426
                        
                     
                           Приходи преди провизии
                        
                        
                           1 101
                        
                        
                           1 187
                        
                        
                           327
                        
                        
                           80
                        
                        
                           918
                        
                     
                           Загуби от обезценка за покриване на кредитен риск
                        
                        
                           – 885
                        
                        
                           –1 130
                        
                        
                           –1 669
                        
                        
                           –2 802
                        
                        
                           –1 923
                        
                     
                           Загуби от обезценка на GGB и заеми, допустими за PSI
                        
                        
                           —
                        
                        
                           –4 789
                        
                        
                           —
                        
                        
                           —
                        
                        
                           —
                        
                     
                           Отрицателна репутация
                        
                        
                            
                        
                        
                            
                        
                        
                            
                        
                        
                            
                        
                        
                           3 283
                        
                     
                           Нетна печалба/загуба
                        
                        
                           86
                        
                        
                           –3 810
                        
                        
                           –1 086
                        
                        
                           n/a
                        
                        
                           2 922
                        
                     
                           Селективни цифри за обемите
                           (млн. EUR)
                        
                        
                           2010
                        
                        
                           2011
                        
                        
                           2012
                        
                        
                           Проформа 2012
                           (включително Emporiki)
                        
                        
                           2013
                           (включително Emporiki)
                        
                     
                           Общо кредити и авансови плащания към клиенти (нето)
                        
                        
                           49 305
                        
                        
                           44 876
                        
                        
                           40 495
                        
                        
                           55 459
                        
                        
                           51 678
                        
                     
                           Депозити
                        
                        
                           38 293
                        
                        
                           29 399
                        
                        
                           28 451
                        
                        
                           41 348
                        
                        
                           42 485
                        
                     
                           Общо активи
                        
                        
                           66 798
                        
                        
                           59 148
                        
                        
                           58 357
                        
                        
                           76 518
                        
                        
                           73 697
                        
                     
                           Общ собствен капитал (24)
                           
                        
                        
                           5 784
                        
                        
                           1 966
                        
                        
                           773
                        
                        
                           3 423
                        
                        
                           8 312
                        
                     
                           
                                       
                                          Източници:
                                    
                                    
                                       2013: http://www.alpha.gr/files/investorrelations/Deltio_Typou_20140310EN.pdf
                                       Проформа 2012: План за преструктуриране на Alpha Bank, юни 2014 г., стр. 24.
                                       2012 г. и 2011 г.: Финансови резултати 2012 г. — консолидирани финансови отчети: http://www.alpha.gr/files/investorrelations/IFRS_Alphagroup_FY_2012_en.pdf
                                       2010: Финансови резултати 2011 г. — консолидирани финансови отчети: http://www.alpha.gr/files/investorrelations/IFRS_Alphagroup_FY_2011_en.pdf
                                    
                                 
                     
         
               (38)
            
            
               От таблица 5 е видно, че, освен огромните загуби, които е записала през 2011 г. вследствие на програмата за PSI (4 786 млн. EUR (25)), приходите на Банката непрекъснато са се понижавали (наред с други причини така също вследствие на по-високите разходи по депозитите) и от високите и повишаващите се загуби от обезценка по нейните кредитни портфейли в Гърция и в чужбина. Позицията на ликвидност на Банката е била сериозно засегната от отлива на депозити, като нейното съотношение на кредитите към депозитите е достигнало 152 % към 31 декември 2011 г. (26), а 34 % от счетоводния ѝ баланс към тази дата е бил финансиран от Евросистемата (27).
            
         
               (39)
            
            
               Според стрес-теста от 2013 г. Банката на Гърция е определила капиталовите нужди на Банката в размер на 262 млн. EUR при базовия сценарий.
            
         
               (40)
            
            
               През месец март 2014 г. Банката извърши увеличение на капитала в размер на 1,2 млрд. EUR с цел покриване на нуждите от капитал, споменати в съображение 39, и за да изплати привилегированите акции, държани от Гърция за сумата от 940 млн. EUR (28). За разлика от увеличаването на капитала на Eurobank през април 2014 г., HFSF не се е ангажирал да влее капитал за увеличаване на капитала на Банката в случай на недостатъчно търсене в частния сектор. Увеличението на капитала на Банката беше постигнато чрез непреференциално предлагане на собствен капитал (т.е увеличение на капитала с отменяне на правата на преференциално изкупуване на акционерите) на международни инвеститори и чрез публично предлагане в Гърция. Продажната цена беше определена на 0,66 EUR за акция.
            
         
               (41)
            
            
               След увеличението на капитала Банката обяви на 17 април 2014 г., че е изкупила обратно привилегированите акции от Гърция за обща сума в размер на 940 млн. EUR.
            
         2.2.   ПРИДОБИВАНИЯ ОТ БАНКАТА НА БАНКОВИ ДЕЙНОСТИ В ГЪРЦИЯ
   2.2.1.   Придобиване на Emporiki Bank
   
   
               (42)
            
            
               Emporiki Bank е създадена през 1882 г.
            
         
               (43)
            
            
               През 2000 г. Crédit Agricole Group първоначално придобива 6,7 % от Emporiki Bank. Emporiki Bank става дъщерно предприятие на Crédit agricole през 2006 г., когато Crédit agricole придобива контролен дял. Crédit Agricole увеличава участието си на 94,99 % в Emporiki Bank по това време.
            
         
               (44)
            
            
               Emporiki Bank функционира във всички банкови дейности (на дребно, корпоративни), както и в областта на инвестиционното банкиране, управлението на активи, управлението на портфейли и общите финансови услуги. Тя предлага своите услуги в Гърция чрез мрежа от 323 клона и в чужбина чрез клона си в Кипър, както и чрез дъщерни дружества в Албания, България, Кипър и Румъния (29). В Банката работят 4 230 служители към 31 декември 2012 г.
            
         
               (45)
            
            
               Банката е взела участие в програмата за PSI, като е обменила GGB и други допустими ценни книжа с номинална стойност от 766 млн. EUR. Както е показано в таблица 2, общата начислена сума, свързана с PSI, е била в размер на около 590 млн. EUR преди данъчно облагане и е била изцяло записана в отчетите ѝ за 2011 г. Както е показано в таблица 3, капиталовите нужди на Emporiki Bank бяха оценени на 2 475 млн. EUR и бяха изчислени въз основа на стрес-тест от 2012 г., извършен от Банката на Гърция за периода от 31 декември 2011 г. до 31 декември 2014 г., която разчита на прогнозата за кредитните загуби, направена от Blackrock.
            
         
               (46)
            
            
               На 12 октомври 2012 г. HFSF даде одобрението си на Банката за придобиването на Emporiki Bank от Crédit Agricole.
            
         
               (47)
            
            
               На 16 октомври 2012 г. Crédit Agricole и Банката подписаха „споразумение за продажба на акции от 16 октомври 2012 г. между Crédit Agricole S.A. и Alpha Bank S.A. за покупко-продажба на Emporiki Bank of Greece S.A.“ След приключването на финансовата проверка Crédit Agricole инжектира капитал на обща стойност 2 893 млн. EUR, като записа в пълен размер 150 млн. EUR конвертируеми облигации, издадени от банка (30). Банката след това трябваше да придобие изцяло рекапитализираната Emporiki Bank за едно евро. Съгласно споразумение за продажба на акции Банката не е придобила чуждестранните дъщерни дружества на Emporiki Bank, които са останали в рамките на Crédit Agricole, с изключение на кипърския клон на Emporiki Bank, който възлиза на 0,5 млрд. EUR активи и който бе част от периметъра, придобит от Банката.
            
         
               (48)
            
            
               На 31 декември 2012 г. след рекапитализацията от Crédit Agricole коефициентът на капиталовата адекватност на Emporiki Bank беше 17,6 %, докато коефициентът на нейния капитал от първи ред беше 13,5 %.
            
         
               (49)
            
            
               На 1 февруари 2013 г. Банката обяви приключването на прехвърлянето на целия дружествен капитал на Emporiki Bank към Банката (31).
            
         
               (50)
            
            
               Основните цифри за Emporiki Bank към декември 2010 г., декември 2011 г., декември 2012 г. и януари 2013 г. са представени в таблица 6.
               
                  Таблица 6
               
               
                  Основни цифри на Emporiki Bank, 2010 г., 2011 г., 2012 г. и януари 2013 г.
               
               
                           (В млрд. EUR)
                        
                        
                           31 декември 2010 г.
                           (консолидирани)
                        
                        
                           31 декември 2011 г.
                           (консолидирани)
                        
                        
                           декември 2012 г.
                           (периметър, придобит от Банката)
                        
                        
                           януари 2013 г.
                           (периметър, придобит от Банката)
                        
                     
                           Общо активи
                        
                        
                           26,78
                        
                        
                           21,7
                        
                        
                           19,5
                        
                        
                           18,2
                        
                     
                           Общо брутни кредити и авансови плащания към клиенти
                        
                        
                           24
                        
                        
                           23,48
                        
                        
                           19,85
                        
                        
                           19,8
                        
                     
                           Провизии
                        
                        
                           2,8
                        
                        
                           4,4
                        
                        
                           5
                        
                        
                           5
                        
                     
                           Дължими на клиенти
                        
                        
                           12,2
                        
                        
                           11,3
                        
                        
                           12,68
                        
                        
                           12,9
                        
                     
                           Финансиране от Евросистемата
                        
                        
                           0,3
                        
                        
                           1,77
                        
                        
                           1,2
                        
                        
                           1,2
                        
                     
                           Общ собствен капитал
                        
                        
                           0,9
                        
                        
                           0,9
                        
                        
                           1,73
                        
                        
                           2,3
                        
                     
                           Загуба след данъчно облагане
                        
                        
                           –0,87
                        
                        
                           –1,76
                        
                        
                           –1,5
                        
                        
                            
                        
                     
                           Нетни кредити/депозити
                        
                        
                           173,8 %
                        
                        
                           169,1 %
                        
                        
                           117,2 %
                        
                        
                           114,1 %
                        
                     
                           
                                       
                                          Източници:
                                    
                                    
                                       Януари 2013 г.: Alpha Bank ФГ 2012 резултати, представяне на 27 март 2013 г. (достъпно в интернет на адрес: http://www.alpha.gr/files/investorrelations/2012_FY_Financial_Report1.pdf)
                                       Декември 2012 г.: Ключови показатели на Alpha Bank и Emporiki Bank, на разположение в интернет на адрес: http://www.alpha.gr/page/default.asp?id=9&la=2
                                       2011 г. и 2010 г.: Консолидирани финансови отчети на Emporiki Bank към 31 декември 2011 г.
                                    
                                 
                     
         2.2.2.   Придобиване на избрани задължения на трите кооперативни банки
   
   
               (51)
            
            
               На 8 декември 2013 г. Банката на Гърция реши да пристъпи към преструктуриране на трите кооперативни банки — Банката на Додеканезите, Банката на Евбея и Банката на Западна Македония.
            
         
               (52)
            
            
               Банката на Гърция пристъпи към придобиване и поемане на задължения (32), при което всички депозити, включително междубанковите депозити, вземанията и задълженията към гръцкия фонд за гарантиране на депозитите и инвестициите, без заемите, ще бъдат прехвърлени на купувач. Банката на Гърция се свърза с четирите гръцки банки със системно значение, тъй като според Банката на Гърция депозитите следва да бъдат прехвърлени към изцяло рекапитализирани институции. Само Банката и Eurobank предоставиха обвързващи оферти на 5 декември 2013 г. Банката на Гърция счете офертата на Банката като предпочитана. Банката предложи сума, равна на 2,1 % от прехвърлените депозити като насрещна престация.
            
         2.2.2.1.   Банката на Додеканезите
   
   
               (53)
            
            
               Банката на Додеканезите е създадена през 1994 г.
            
         
               (54)
            
            
               На 22 юли 2013 г. националната банка на Гърция поиска от Банката на Додеканезите да възстанови своето съотношение на основния капитал от първи ред. Банката на Додеканезите увеличи капитала си чрез публично предлагане на кооперативни акции. Според проспекта на търга съотношението на основния капитал от първи ред на Банката на Додеканезите, изчислено въз основа на финансовите данни на банката на 30 юни 2013 г., бе оценено на 3,5 % и следователно е под минималните изисквания в областта на капиталовата адекватност, определени от Банката на Гърция. Въпреки това увеличението на капитала не успя да привлече достатъчно търсене от страна на инвеститорите.
            
         
               (55)
            
            
               По тази причина на 8 декември 2013 г. Банката на Гърция започна оздравяването на Банката на Додеканезите. Лицензът на Банката на Додеканезите беше оттеглен и тя беше обявена в ликвидация (33). Подбрани пасиви на Банката на Додеканезите бяха прехвърлени на Банката (34). Според Банката на Гърция (35) справедливата стойност на прехвърлените активи е възлязла на около 6 млн. EUR, докато справедливата стойност на прехвърлените пасиви е възлязла на 255 млн. EUR. Разликата е в недостига на финансиране (36) от 249 млн. EUR. Недостигът на финансиране е бил покрит от HFSF съгласно член 63, буква г), точка (13) от Закон № 3601/2007. През декември 2013 г. HFSF изплати 2/3 от общия недостиг на финансиране, т.е. 166 млн. EUR, под формата на известия на EFSF, като същевременно се ангажира, че оставащата сума от 83 млн. EUR ще бъде изплатена при окончателното определяне на недостига на финансиране. На 16 юни 2014 г. Банката на Гърция определи, че окончателният недостиг на финансиране на Банката на Додеканезите възлиза на 258,5 млн. EUR. HFSF ще покрие неплатената част от недостига на финансиране.
            
         
               (56)
            
            
               Към 30 септември 2013 г. Банката на Додеканезите има 132 служители и 11 клона. В рамките на оздравяването Банката не е поела клонове на Банката на Додеканезите, но посочи, че ще запази физическо присъствие в области, в които няма мрежово припокриване (а именно на 4 острова без банкови алтернативи), чрез даване под наем на четирите малки клона, които се управляват от синдика. Служителите на Банката на Додеканезите бяха съкратени и селективно назначени отново от Банката.
            
         2.2.2.2.   Банката на Евбея
   
   
               (57)
            
            
               Банката на Евбея е създадена през 1995 г.
            
         
               (58)
            
            
               На 22 юли 2013 г. Банката на Гърция поиска от Банката на Евбея да възстанови своето съотношение на основния капитал от първи ред. Банката на Евбея увеличи капитала си чрез публично предлагане на кооперативни акции. Според проспекта на търга съотношението на основния капитал от първи ред на Банката на Евбея бе изчислено на 1,8 % въз основа на финансовите данни на банката на 30 юни 2013 г. и следователно е под минималните изисквания в областта на капиталовата адекватност, определени от Банката на Гърция. Въпреки това увеличението на капитала не успя да привлече достатъчно търсене от страна на инвеститорите.
            
         
               (59)
            
            
               По тази причина на 8 декември 2013 г. Банката на Гърция започна оздравяването на Банката на Евбея. Лицензът на Банката на Евбея беше оттеглен и тя беше обявена в ликвидация (37). Подбрани пасиви на Банката на Евбея бяха прехвърлени на Банката (38). Според Банката на Гърция (39) справедливата стойност на прехвърлените активи е възлязла на 2 млн. EUR, докато справедливата стойност на прехвърлените пасиви е възлязла на 98 млн. EUR. Разликата е в недостига на финансиране от 96 млн. EUR. Недостигът на финансиране е бил покрит от HFSF съгласно член 63, буква г), точка (13) от Закон № 3601/2007. През декември 2013 г. HFSF изплати 2/3 от общия недостиг на финансиране, т.е. 64 млн. EUR, под формата на известия на EFSF, като същевременно се ангажира, че оставащата сума от 32 млн. EUR ще бъде изплатена при окончателното определяне на недостига на финансиране. На 16 юни 2014 г. Банката на Гърция определи, че окончателният недостиг на финансиране на Банката на Евбея възлиза на 105 млн. EUR. HFSF ще покрие неплатената част от недостига на финансиране.
               Към 30 септември 2013 г. Банката на Евбея има 59 служители и 4 клона. Банката не е поела клонове на Банката на Евбея. Служителите на Банката на Евбея бяха съкратени и селективно назначени отново от Банката.
            
         2.2.2.3.   Банката на Западна Македония
   
   
               (60)
            
            
               През 1995 г. бе създадено Кредитното кооперативно дружество за развитие на Префектура Кожани. През 2008 г. Кооперативът действаше с новото наименование „Кооперативна банка на Западна Македония“.
            
         
               (61)
            
            
               На 22 юли 2013 г. Банката на Гърция поиска от Банката на Западна Македония да възстанови своето съотношение на основния капитал от първи ред. Банката на Западна Македония увеличи капитала си чрез публично предлагане на кооперативни акции. Според проспекта на търга съотношението на основния капитал от първи ред на Банката на Западна Македония бе изчислено на -11 % въз основа на финансовите данни на банката на 30 септември 2013 г. и следователно е под минималните изисквания в областта на капиталовата адекватност, определени от Банката на Гърция. Въпреки това увеличението на капитала не успя да привлече достатъчно търсене от страна на инвеститорите.
            
         
               (62)
            
            
               По тази причина на 8 декември 2013 г. Банката на Гърция започна оздравяването на Банката на Западна Македония. Лицензът на Банката на Западна Македония беше оттеглен и тя беше обявена в ликвидация (40). Подбрани пасиви на Банката на Западна Македония бяха прехвърлени на Банката (41). Според Банката на Гърция (42) справедливата стойност на прехвърлените активи е възлязла на 2 млн. EUR, докато справедливата стойност на прехвърлените пасиви е възлязла на 84 млн. EUR. Разликата е в недостига на финансиране от 82 млн. EUR. Недостигът на финансиране е бил покрит от HFSF съгласно член 63, буква г), точка (13) от Закон № 3601/2007. През декември 2013 г. HFSF изплати 2/3 от общия недостиг на финансиране, т.е. 55 млн. EUR, под формата на известия на EFSF, като същевременно се ангажира, че оставащата сума от 27 млн. EUR ще бъде изплатена при окончателното определяне на недостига на финансиране.
            
         
               (63)
            
            
               Към 30 септември 2013 г. Банката на Западна Македония има 36 служители и 3 клона. Банката не е поела клонове на Банката на Западна Македония. Служителите на Банката на Западна Македония бяха съкратени и селективно назначени отново от Банката.
            
         
               (64)
            
            
               Основните параметри на трите кооперативните банки са представени в таблица 7.
               
                  Таблица 7
               
               
                  Ключови данни за трите кооперативни банки (млн. EUR)
               
               
                            
                        
                        
                           (A)
                        
                        
                           (B)
                        
                        
                           (C)
                        
                        
                           (D) = (B) – (A)
                        
                        
                           (E) = 2,1 %* (C)
                        
                     
                            
                        
                        
                           Справедлива стойност на прехвърлените активи
                        
                        
                           Справедлива стойност на прехвърлените пасиви
                        
                        
                           
                              в т.ч. прехвърлени депозити
                           
                        
                        
                           Първоначален недостиг на финансиране
                        
                        
                           Възнаграждение
                           (2,1 % от прехв. депозити)
                        
                     
                           Банката на Додеканезите
                        
                        
                           6
                        
                        
                           255
                        
                        
                           
                              255
                           
                        
                        
                           249
                        
                        
                           5
                        
                     
                           Банката на Евбея
                        
                        
                           2
                        
                        
                           98
                        
                        
                           
                              95
                           
                        
                        
                           96
                        
                        
                           2
                        
                     
                           Банката на Западна Македония
                        
                        
                           2
                        
                        
                           84
                        
                        
                           
                              82
                           
                        
                        
                           82
                        
                        
                           2
                        
                     
                           
                              Общо
                           
                        
                        
                            
                        
                        
                            
                        
                        
                            
                        
                        
                           
                              427
                           
                        
                        
                           
                              9
                           
                        
                     
                           
                                       
                                          Източници:
                                    
                                    
                                       Решения 97/1, 97/2, 97/3 от 8.2.2013 г. на Кредитния и застрахователен комитет на Банката на Гърция.
                                       Решения 14/1, 14/2, 14/3, 14/4, 14/5 14/6, 14/7, 14/8 от 8.12.2013 г. на Комитета по мерките за оздравяване на Банката на Гърция.
                                    
                                 
                     
         2.2.3.   Придобиване на Citibank Гърция
   
   
               (65)
            
            
               Citibank International е основана през 1812 г. Citibank е създадена през 1964 г. в Гърция преди всичко да служи на нуждите на морския и корпоративния сектор. През 1980 г. Citibank Гърция започна да се развива и в банкирането на дребно. Citibank Гърция в момента е активна в потребителския и корпоративния сектор и функционира с мрежа от 20 клона в цялата страна.
            
         
               (66)
            
            
               На 29 май 2014 г. HFSF получи искане от Банката за одобрение за придобиване на Citibank Гърция, включително Diners Club Гърция („Diners“) (43).
            
         
               (67)
            
            
               Банката изрази намерението си да придобие дейностите на Citibank Гърция, включително потребителските заеми (за нетна обща сума в размер на 442 млн. EUR и 1 115 млн. EUR необслужвани заеми, които са напълно отписани), потребителските депозити (общо 1 067 млн. EUR), управляваните активи (1 186 млн. EUR), клоновете на дребно, мрежата от банкомати (44) и служителите (45). Освен това Банката изрази намерението си да закупи 100 % от акционерния капитал на Diners под формата на обикновени акции.
            
         
               (68)
            
            
               Цената бе определена на 2 млн. EUR.
            
         
               (69)
            
            
               На 5 юни 2014 г. HFSF предостави своето одобрение по отношение на придобиването на Citibank Гърция от Банката.
            
         2.3.   МЕРКИ ЗА ПОМОЩ
   2.3.1.   Мерки за помощ, предоставени на Банката по схемата за подпомагане на гръцките банки (мерки L1 и A)
   
   
               (70)
            
            
               Банката е получила помощ под няколко форми по схемата за подпомагане на гръцките банки, по мярката за рекапитализация, по мярката за гаранции и по мярката за държавни облигационни заеми.
            
         2.3.1.1.   Държавно подпомагане за осигуряване на ликвидност, предоставено по мерките за гаранции и за държавни облигационни заеми (мярка L1)
   
   
               (71)
            
            
               Банката е ползвала и продължава да ползва помощ по мярката за гаранции и по мярката за държавни облигационни заеми. Въпросната помощ ще бъде наричана в настоящото решение „мярка L1“. Към 30 ноември 2011 г. гаранциите, предоставени на Банката, възлизат на 14,0 млрд. EUR. Към 30 септември 2011 г. Банката е получила заеми от държавни облигации в размер на 1,6 млрд. EUR (46).
            
         
               (72)
            
            
               В плана за преструктуриране на Банката, представен от гръцките органи на Комисията на 12 юни 2014 г., гръцките органи съобщиха за намерението си през периода на преструктуриране да продължат да предоставят гаранции и заеми от държавни облигации по схемата за подпомагане на гръцките банки.
            
         2.3.1.2.   Държавна рекапитализация, предоставена по мярката за рекапитализация (мярка A)
   
   
               (73)
            
            
               През месец май 2009 г. в Банката е бил влят капитал в размер на 940 млн. EUR (мярка A) по мярката за рекапитализация по линия на схемата за подпомагане на гръцките банки. Това вливане на капитал е било равно приблизително на 2 % от претеглените спрямо риска активи (47) (RWA) на Банката към този момент.
            
         
               (74)
            
            
               Рекапитализацията е била извършена под формата на привилегировани акции, записани от Гърция, като купонът е бил 10 %, а падежът — пет години.
            
         
               (75)
            
            
               Банката изкупи обратно привилегированите акции на 17 април 2014 г., както е описано в съображение 41.
            
         2.3.2.   Гарантирана от държавата СПОЛ (мярка L2)
   
   
               (76)
            
            
               СПОЛ представлява извънредна мярка, която дава възможност на платежоспособна финансова институция, изправена пред временни проблеми с ликвидността, да получи финансиране от Евросистемата без въпросната операция да е включена в единната парична политика. Лихвеният процент, който финансовата институция заплаща за СПОЛ, е с […] (48) базисни пункта по-висок отколкото лихвата, която тя плаща за обичайното рефинансиране от Централната банка.
            
         
               (77)
            
            
               Банката на Гърция отговаря за програмата за СПОЛ, което означава, че всички разходи за предоставянето на СПОЛ и рисковете, които произтичат от това, са за сметка на Банката на Гърция. Гърция е предоставила на Банката на Гърция държавна гаранция, която важи за целия размер на СПОЛ, предоставена от Банката на Гърция (49). Приемането на член 50, параграф 7 от Закон 3943/2011, с който се изменя член 65, параграф 1 от Закон 2362/1995, е дало възможност на министъра на финансите да предоставя на Банката на Гърция гаранции от името на държавата, за да бъдат обезпечени вземанията на Банката на Гърция от кредитни институции. Банките, които се ползват от СПОЛ, трябва да заплащат на държавата такса за гаранцията в размер на […] базисни пункта.
            
         
               (78)
            
            
               Към 31 декември 2011 г. Банката е ползвала гарантирана от държавата СПОЛ в размер на 6,7 млрд. EUR (50), докато към 31 декември 2012 г. Банката е ползвала гарантирана от държавата СПОЛ в размер на 23,6 млрд. EUR (51).
            
         2.3.3.   Мерки за помощ, предоставени на Банката чрез HFSF (мерки B1, B2, B3 и B4)
   
   
               (79)
            
            
               От 2012 г. насам Банката се е възползвала от няколко мерки за капиталова подкрепа, предоставени от HFSF. В таблица 8 е представен преглед на споменатите мерки за помощ.
               
                  Таблица 8
               
               
                  Мерки за помощ, предоставени на Банката чрез HFSF
               
               
                            
                        
                        
                           1-ва междинна рекапитализация — май 2012 г.
                        
                        
                           2-ра междинна рекапитализация — декември 2012 г.
                        
                        
                           Писмо за поемане на ангажимент — декември 2012 г.
                        
                        
                           Участие на HFSF в рекапитализацията през пролетта на 2013 г. — май 2013 г.
                        
                     
                           Мярка
                        
                        
                           B1
                        
                        
                           B2
                        
                        
                           B3
                        
                        
                           B4
                        
                     
                           Размер
                           (млн. EUR)
                        
                        
                           1 900
                        
                        
                           1 042
                        
                        
                           1 629
                        
                        
                           4 021
                        
                     
         2.3.3.1.   Първата междинна рекапитализация (мярка B1)
   
   
               (80)
            
            
               В съображения 14—32 от решението за откриване по отношение на Alpha Bank (52) е дадено подробно описание на първата междинна рекапитализация от месец май 2012 г. (мярка B1). В настоящия раздел са представени контекстът и основните характеристики на тази мярка.
            
         
               (81)
            
            
               На 20 април 2012 г. HFSF изпрати писмо до Банката, с което се е задължил да участва в планираното увеличение на капитала на Банката в размер на до 1,9 млрд. EUR.
            
         
               (82)
            
            
               По мярка B1 на 28 май 2012 г. HFSF прехвърли на Банката 1,9 млрд. EUR под формата на облигации на Европейския инструмент за финансова стабилност (EFSF) в съответствие с разпоредбите за междинни рекапитализации, определени в Закон 3864/2010 за създаването на HFSF („Закон за HFSF“). Прехвърлените на Банката облигации на EFSF са били известия с плаваща лихва на EFSF с падежи от шест и десет години и с дата на емисията 19 април 2012 г. В съображение 48 от решението за откриване по отношение на Alpha Bank Комисията вече е определила, че „Междинната рекапитализация, която е била финализирана на 28 май 2012 г., е извършена в изпълнение на поетото задължение в писмото за поемане на ангажимент и следователно представлява продължение на същата помощ“. Както предвидените в писмото за поемане на ангажимент суми, така и тези в първата междинна рекапитализация са били изчислени от Банката на Гърция по такъв начин, че да се гарантира, че Банката ще достигне капиталово съотношение от 8 % към 31 декември 2011 г. — датата на която междинната рекапитализация е записана със задна дата в отчетите на Банката. Както е видно от таблица 3, мярка B1 е покрила само ограничена част от общите капиталови нужди, които са били установени от стрес-теста от 2012 г. Предвидено е било, че Банката ще набере капитала чрез бъдещо увеличение на капитала и междинната рекапитализация е трябвало единствено да осигури допустимостта на Банката за финансиране от ЕЦБ до извършването на въпросното увеличение на капитала.
            
         
               (83)
            
            
               За периода между датата на първата междинна рекапитализация и датата на превръщането на първата междинна рекапитализация в обикновени акции и други конвертируеми финансови инструменти, в сключеното между Банката и HFSF споразумение преди записването е било предвидено, че Банката е трябвало да плаща на HFSH годишна такса в размер на 1 % от номиналната стойност на известията на EFSF и че всички плащания на купони и начислени лихви по известията на EFSF за този период ще се считат за допълнителна вноска в капитала, направена от HFSF за Банката (53).
            
         2.3.3.2.   Втората междинна рекапитализация (мярка B2)
   
   
               (84)
            
            
               През есента на 2012 г. Банката е записала допълнителни загуби. По тази причина капиталът ѝ отново е спаднал под минималните капиталови изисквания, за да продължи да е допустима за рефинансиране от ЕЦБ.
            
         
               (85)
            
            
               В резултат на това се е наложило да бъде извършена втората междинна рекапитализация. На 21 декември 2012 г. HFSF е извършил втората междинна рекапитализация в размер на 1 042 млн. EUR (мярка B2), която отново е била платена посредством прехвърлянето на облигации на EFSF към Банката.
            
         2.3.3.3.   Писмото за поемане на ангажимент от 21 декември 2012 г. (мярка B3)
   
   
               (86)
            
            
               В допълнение към втората междинна рекапитализация, на 21 декември 2012 г. HFSF е предоставил на Банката писмо за поемане на ангажимент, че ще участва в увеличението на акционерния капитал на Банката и в конвертируемите инструменти, които е трябвало да бъдат емитирани, в общ размер 1 629 млн. EUR (мярка B3).
            
         
               (87)
            
            
               Общият размер на двете рекапитализации (мерки B1 и B2) и на допълнителната сума, за която е бил поет ангажимент през месец декември 2012 г. (мярка B3), е означавал, че HFSF е поел ангажимент за покриване на всички капиталови нужди, които са били установени от стрес-теста от 2012 г. (4 571 млн. EUR (54)).
            
         2.3.3.4.   Участие на HFSF в рекапитализацията през пролетта на 2013 г. (мярка B4)
   
   
               (88)
            
            
               На 16 април 2013 г. Общото събрание на акционерите на Банката одобри увеличение на акционерния капитал на Банката. На 1 май 2013 г. Банката съобщи за записване на предлагането на права за 457 и стартирането на частно капиталовложение за сума до 93 млн. EUR при цена от 0,44 EUR за нова акция (55).
            
         
               (89)
            
            
               Банката обяви завършването на емитирането на права, както и пълното разпределяне на частното капиталовложение на 3 юни 2013 г. (56) Общото участие на частен капитал в увеличението на акционерния капитал на Банката следователно достигна 550 млн. EUR.
            
         
               (90)
            
            
               На същата дата Банката обяви също, че HFSF ще запише 9 138 636 364 акции при цена от 0,44 EUR на акция. В резултат на това до рекапитализация от пролетта на 2013 г. HFSF инжектира в Банката капитал в размер на 4 021 млн. EUR под формата на обикновени акции (мярка B4). Тази сума е равна на сумата от мерки B1, B2 и B3, след като се приспадне сумата на частно участие. Акциите, притежавани от HFSF, му дават ограничено право на глас, тъй като общото частно участие достигна 12 % от увеличението на капитала. Законът за HFSF предвижда, че частните инвеститори ще запазят контрола над Банката, ако инжектират над 10 % от капитала, необходим на Банката. Въпреки това HFSF запазва пълно право на глас за ключови корпоративни решения.
            
         
               (91)
            
            
               Посредством увеличението на акционерния капитал на Банката (мярка B4) първата и втората междинни рекапитализации (мерки B1 и B2) са били преобразувани в постоянна рекапитализация и е бил частично изпълнен поетият ангажимент за предоставяне на допълнителна капиталова помощ (мярка B3).
            
         
               (92)
            
            
               Цената на новите акции е била определена на 50 % от средната цена, претеглена спрямо обема на акциите, през 50-те дни на търгуване преди определянето на цената на предлагане. В резултат на обратния сплит на акции (57), за който извънредно свиканото общо събрание на акционерите е взело решение на 16 април 2012 г. (58), цената на новите акции е била определена на 0,44 EUR на акция.
            
         
               (93)
            
            
               Непосредствено след рекапитализацията от пролетта на 2013 г. HFSF е станал основният акционер в Банката с дял от 83,66 % (59). HFSF издаде 1 233 503 482 варанти и предостави на частните инвеститори един варант за всяка записана акция, без никаква насрещна престация (60). Всеки варант дава право на закупуване на 7,40 акции от HFSF на определени интервали и цени. Първото упражнение беше на 10 декември 2013 г. и варантите след това могат да бъдат упражнявани два пъти годишно до 10 декември 2017 г. Цената на упражняване е равна на продажната цена от 0,44 EUR, увеличена с годишен лихвен процент (4 % за първата година, 5 % за втората година, 6 % за третата година, 7 % за четвъртата година и след това 8 % на годишна база през последните шест месеца) (61).
            
         
               (94)
            
            
               Законът за HFSF, изменен през 2014 г., предвижда, че само цените на упражняване на варантите могат да бъдат коригирани в случай на емитиране на права. В допълнение, всяка такава корекция ще се извършва ex post и само до размера на реализираните постъпления от продажбата на права на преференциално закупуване от HFSF. Не е предвидена корекция в случай на непреференциално увеличаване на акционерния капитал.
            
         2.3.4.   Мерки за държавна подкрепа за трите кооперативни банки
   
   
               (95)
            
            
               Както вече беше посочено в раздел 2.2.2., недостатъчното финансиране на Банката на Додеканезите, Банката на Евбея и Банката на Западна Македония беше изчислено от Банката на Гърция съответно на 249 млн. EUR, 96 млн. EUR и 82 млн. EUR. Следователно общият размер на недостига на финансирането беше оценен на 427 млн. EUR. Той беше покрит от HFSF, който предостави на Банката съответна сума облигации на EFSF.
            
         2.4.   ПЛАНЪТ ЗА ПРЕСТРУКТУРИРАНЕ
   
               (96)
            
            
               На 12 юни 2014 г. Гърция представи план за преструктуриране на Банката, в който е обяснено как Банката — като комбиниран субект в резултат от придобиването на Emporiki Bank и депозитите на трите кооперативни банки — възнамерява да възстанови своята жизнеспособност в дългосрочен план.
            
         2.4.1.   Национални операции
   
   
               (97)
            
            
               Според плана за преструктуриране Банката ще се съсредоточи върху своите основни банкови дейности в Гърция. Въпреки че международните ѝ операции представляват повече от 20 % от общите активи през декември 2009 г. и 15 % от общите активи през юни 2013 г. (62), този дял ще намалеят до около […] в края на 2018 г. (63)
               
            
         
               (98)
            
            
               Основният приоритет на Банката е да възстанови доходността и жизнеспособността на своите банкови дейности в Гърция. За тази цел в плана за преструктуриране са включени редица мерки, целящи подобряването на оперативната ефективност и нетния лихвен марж на Банката, както и мерки за подобряване на нейната капиталова позиция и структурата на счетоводния ѝ баланс.
            
         
               (99)
            
            
               Що се отнася до оперативната ефективност, доста преди придобиванията на Emporiki Bank и трите кооперативни банки Банката вече е била започнала мащабна програма за рационализиране. От 31 декември 2010 г. до 30 септември 2012 г. Банката намалява своето физическо присъствие в Гърция. Тя намалява своите клонове от 458 през 2010 г. на 426 през 2012 г. (64) и също съкращава броя на заетите в гръцките банкови и небанкови дейности с няколко стотин служители през същия период (65).
            
         
               (100)
            
            
               От декември 2012 г. до декември 2017 г. Банката планира да намали допълнително броя на клоновете в Гърция от 739 на […]. Броят на служителите в банковите и небанковите дейности в Гърция ще намалее от 11 435 на […] (66).
            
         
               (101)
            
            
               Повишената ефективност от гледна точка на клонове и персонал ще допринесе за намаляването на общите разходи на дейностите на Банката в Гърция с […] % от 1 345 млн. EUR на прогнозна база през 2012 г. на […] млн. EUR през 2017 г. (67) В резултат на това очакваното съотношение на разходите към приходите на банковите дейности в Гърция ще намалее до под […] % в края на периода на преструктуриране.
            
         
               (102)
            
            
               В плана за преструктуриране е описано също така как Банката ще намали своите разходи за финансиране, което е от съществено значение за възстановяването на жизнеспособността. Банката очаква да може да плаща по-ниски лихвени проценти по депозитите в нея благодарение на по-стабилната среда и по-специално предвиденото стабилизиране и възстановяване на гръцката икономика, която се очаква от 2014 г. нататък отново да бележи растеж. Лихвата, платена по депозити (средната стойност на срочните, безсрочните депозити и процента на спестяванията) се очаква да спадне в Гърция. Това намаление ще бъде постигнато главно посредством плащането на много по-ниски проценти по срочните депозити. Аналогично, зависимостта на Банката от гарантирана от държавата СПОЛ и по-голямото финансиране от Евросистемата ще намалее от 32 % от общите ѝ активи през 2012 г. на само […] % през 2017 г. (68)
               
            
         
               (103)
            
            
               Според плана за преструктуриране се очаква Банката да укрепи също така своя счетоводен баланс. Нейното нетно съотношение на заемите към депозитите в Гърция ще намалее до […] % през 2018 г. (по-ниско в сравнение със 131 % през 2012 г. (69)), а нейната капиталова адекватност ще продължи да се подобрява.
            
         
               (104)
            
            
               Друг приоритет на Банката е управлението на необслужваните кредити. Банката ще подобри своите кредитни процеси както по отношение на инициирането на кредити (по-добро обезпечение, намалени лимити), така и по управлението на необслужваните заеми. Съотношението на необслужваните заеми ще достигне […] % през 2014 г. и след това ще започне да намалява, с очакван процент от […] % в края на периода на преструктуриране (70). Стойността на риска (обезценка) ще намалее от 2 799 млн. EUR през 2012 г. на прогнозна база (т.е. включително Emporiki Bank) на […] млн. EUR през 2018 г. (71) поради възстановяването на гръцката икономика.
            
         
               (105)
            
            
               Повишаването на оперативната ефективност, увеличаването на нетния лихвен марж и намаляващите разходи за риска ще дадат възможност на Банката да възстанови своята доходност в Гърция от 2015 г. нататък. […]. Нейната възвръщаемост на собствения капитал ще достигне […]% през 2018 г. (72) в Гърция.
            
         2.4.2.   Международни банкови дейности
   
   
               (106)
            
            
               Банката вече е започнала да намалява задлъжнялостта и да преструктурира своята международна мрежа. Тя продаде украинското си дъщерно дружество през август 2013 г. Броят на клоновете в Югоизточна Европа беше намален от 622 през 2009 г. на 488 през 2012 г. (73)
               
            
         
               (107)
            
            
               Банката ще продължи да преструктурира и да намалява задлъжнялостта на своята международна мрежа. Банката възнамерява да ограничи размера на международните си активи до […] млрд. EUR. В съответствие с тази цел Банката ще разгледа всяка комбинация от продажби на активи или намаляване на задлъжнялостта на своя портфейл. Този предвиден размер на международните активи на Банката представлява намаление от […] % на чуждестранните активи към 31 декември 2012 г. […].
            
         
               (108)
            
            
               В плана за преструктуриране е подчертана необходимостта да се намали зависимостта на чуждестранните дъщерни предприятия от тяхното гръцко дружество майка, що се касае до ликвидната позиция. Вътрешногруповото финансиране на чуждестранните дъщерни дружества ще намалее от 4 172 млн. EUR на […] млн. EUR от 2013 г. до 2017 г. (74)
               
            
         
               (109)
            
            
               За да подобри рентабилността на външната си дейност, Банката планира да осъществи значителна програма за намаляване на разходите в международната мрежа, с намаляване на броя на клоновете и персонала. Например, през […], […] клонове от общо […] ще бъдат закрити, докато работната сила ще намалее с […] служители (- […]) между 2012 г. и 2018 г. (75)
               
            
         
               (110)
            
            
               В резултат възвръщаемостта на собствения капитал ще достигне […] (76).
            
         2.4.3.   Набиране на частен капитал и вноски от съществуващите акционери и подчинени кредитори
   
   
               (111)
            
            
               Банката е успяла да набере значителна сума капитал на пазара и по този начин е намалила размера на държавната помощ, от която е имала нужда.
            
         
               (112)
            
            
               Първо, Банката набра частен капитал през 2009 г. с емисия на права в размер на 986 млн. EUR (77). Както е посочено в съображение 89, Банката успя също да набере капитал от частни инвеститори чрез рекапитализацията от пролетта на 2013 г. Делът на съществуващите акционери също беше силно намален вследствие на рекапитализацията от пролетта на 2013 г., тъй като HFSF получи 83,66 % от акциите на Банката след рекапитализацията от пролетта на 2013 г., което означава, че дяловото участие на акционерите стана едва 4,9 %. От 2008 г. насам не са плащани никакви дивиденти в парични средства.
            
         
               (113)
            
            
               Банката мобилизира 1,2 млрд. EUR капитали от пазара през март 2014 г., за да покрие своята нужда от допълнителен капитал и за погасяване на привилегированите акции, държани от Гърция. Тези нови акции бяха издадени на по-висока цена на акция от това, което е било платено от HFSF при рекапитализацията от пролетта на 2013 г.
            
         
               (114)
            
            
               На 20 април 2012 г. Банката предложи да изкупи обратно ценните книжа от първи ред, горния втори ред и долния втори ред на покупни цени от 40 %, 60 % и 60 % от съответните им номинални стойности в брой. Тази цена на обратно изкупуване е била определена въз основа на пазарната цена на инструментите и е включвала премия от най-много десет процентни пункта, която е била добавена, за да бъдат насърчени инвеститорите да участват в обратното изкупуване. На 7 май 2012 г. Банката обяви резултатите от обратното изкупуване (78). Съвкупната участие достигна 66 % с обща капиталова печалба от 333 млн. EUR. На 19 април 2013 г. Банката обяви друго упражнение за управление на пасивите за неизплатена номинална стойност в размер на 316 млн. EUR. Банката предложи да изкупи обратно ценните книжа от първи ред, горния втори ред и долния втори ред на покупни цени от 35 %, 55 % и 55 % от съответните им номинални стойности в брой. Цената на обратно изкупуване е била определена въз основа на пазарната цена на инструментите и е включвала премия от най-много десет процентни пункта, която е била добавена, за да бъдат насърчени инвеститорите да участват в обратното изкупуване. Процентът на приемане е бил 58 %, като прирастът на капитала възлиза на 103 млн. EUR.
            
         
               (115)
            
            
               В резултат на двете операции по обратно изкупуване размерът на подчинения и на хибридния дълг е намалял от 985 млн. EUR на 134 млн. EUR.
            
         2.5.   ПОЕТИ ЗАДЪЛЖЕНИЯ ОТ ГРЪЦКИТЕ ОРГАНИ
   
               (116)
            
            
               На 12 юни 2014 г. Гърция е поела задължение Банката и нейните филиали да изпълнят плана за преструктуриране, представен на същата дата, и е поела допълнителни задължения по отношение на изпълнението на плана за преструктуриране. Тези допълнителни ангажименти, които са изброени в приложението, са обобщени в настоящия раздел.
            
         
               (117)
            
            
               Първо, гръцките органи са поели задължение Банката да преструктурира своите търговски операции в Гърция, като е определен максимален брой клонове и служители, както и максимален размер на общите разходи, които трябва да бъдат спазени до 31 декември 2017 г. (79)
               
            
         
               (118)
            
            
               Гръцките органи са поели задължение също така Банката да намали разходите за депозити, събирани в Гърция, и да постигне определено максимално съотношение на нетните кредити към депозитите до 31 декември 2017 г. (80)
               
            
         
               (119)
            
            
               Що се отнася до чуждестранните филиали на Банката, гръцките органи са поели задължение Банката да не предоставя допълнителна капиталова подкрепа, освен ако са изпълнени предварително определени условия. Гръцките органи са поели задължение също така, че Банката значително ще намали задлъжнялостта на своите международни активи до 30 юни 2018 г. (81)
               
            
         
               (120)
            
            
               Гръцките органи са поели задължение Банката да продаде множество ценни книжа и да намали размера на своя портфейл с частен собствен капитал. Освен това Банката няма да купува неинвестиционни ценни книжа с някои ограничени изключения (82).
            
         
               (121)
            
            
               Гръцките органи са поели редица задължения, свързани с корпоративното управление на Банката. Те са се задължили да ограничат възнаграждението на служителите и управителите на Банката, да приведат Банката в съответствие с гръцките закони за корпоративното управление и да създадат ефективна и адекватна организационна структура (83).
            
         
               (122)
            
            
               Гърция също така пое ангажимент, че Банката ще прилага висококачествена кредитна политика, за да се гарантира, че решенията относно предоставянето и преструктурирането на заеми целят максималното увеличаване на жизнеспособността и рентабилността на Банката. Гръцките органи поеха задължение Банката да спазва високи стандарти за наблюдение на кредитния риск, както и преструктурирането на кредитите (84).
            
         
               (123)
            
            
               Поети са няколко задължения по отношение на операциите на Банката със свързани кредитополучатели. Целта на тези задължения е да се гарантира, че Банката няма да се отклони от благоразумните банкови практики при отпускането или преструктурирането на кредити на своите служители, управители и акционери, както и за публични субекти, политически партии и медийни дружества (85).
            
         
               (124)
            
            
               Накрая Гърция пое ангажимент, че Банката ще спазва някои поведенчески ограничения, като например забрана за изплащане на купони и за раздаване на дивиденти, забрана за придобивания и забрана за обявяване на държавната подкрепа (86).
            
         
               (125)
            
            
               Изпълнението на тези задължения ще се следи до 31 декември 2018 г. от контролиращо доверено лице.
            
         
               (126)
            
            
               Отделно,Гърция посочи, че ще получи одобрение от Комисията преди всяко обратно изкупуване на варантите от Банката или от какъвто и да било държавен субект, включително HFSF (87).
            
         3.   ОСНОВАНИЯ ЗА ОТКРИВАНЕ НА ОФИЦИАЛНАТА ПРОЦЕДУРА ПО РАЗСЛЕДВАНЕ ПО ОТНОШЕНИЕ НА ПЪРВАТА МЕЖДИННА РЕКАПИТАЛИЗАЦИЯ
   
   
               (127)
            
            
               На 27 юли 2012 г. Комисията откри официална процедура по разследване, за да провери дали са изпълнени условията на Съобщението относно банковия сектор от 2008 г. (88) по отношение на целесъобразността, необходимостта и пропорционалността на първата междинна рекапитализация, предоставена от HFSF в полза на Банката (мярка B1).
            
         
               (128)
            
            
               Що се отнася до целесъобразността на мярката, предвид факта, че помощта е предоставена след предходна рекапитализация и помощ за осигуряване на ликвидност, и предвид продължителния период на оздравяване, Комисията изрази съмнения относно това дали Банката е предприела всички възможни действия, за да избегне необходимостта от помощ в бъдеще (89). Освен това за Комисията не е ясно кой ще контролира Банката, след като първата междинна рекапитализация бъде заменена от постоянна рекапитализация (90), тъй като Банката може да попадне под контрола или на държавата, или на миноритарни частни собственици. Комисията отбеляза, че и в двата случая би желала да се гарантира, че качеството на управлението на Банката и по-специално дейността по отпускане на заеми няма да се влоши.
            
         
               (129)
            
            
               Що се отнася до необходимостта от първата междинна рекапитализация, в съображение 66 от решението за откриване по отношение на Alpha Bank, Комисията постави под въпрос дали са били взети всички възможни мерки, за да се избегне възможността Банката отново да има нужда от помощ в бъдеше. Освен това, тъй като продължителността на периода на междинната рекапитализация не беше ясен, Комисията не можеше да стигне до заключение дали е бил достатъчен и дали е отговарял на принципите за възнаграждение и споделяне на тежестта в съответствие с правилата за държавна помощ. Освен това, тъй като условията на преобразуването на първата междинна рекапитализация в постоянна рекапитализация не са били известни към момента на вземане на решението за откриване по отношение на Alpha Bank, Комисията не можеше да ги оцени.
            
         
               (130)
            
            
               Що се отнася до пропорционалността на мярката, Комисията изрази съмнения относно това дали предпазните мерки (забрана за рекламиране на държавната помощ, забрана за изплащане на купони и дивиденти, забрана за кол опция и забрана за обратно изкупуване, както са описани в съображение 71 от решението за откриване по отношение на Alpha Bank) са били достатъчни по отношение на първата междинна рекапитализация. Освен това в съображение 72 от решението за откриване по отношение на Alpha Bank Комисията посочи, че е възможно да бъдат предизвикани нарушения на конкуренцията вследствие на липсата на правила, които да възпират HFSF от координиране на четирите най-големи гръцки банки (а именно Банката, Eurobank, Националната банка на Гърция и Piraeus Bank), и отсъствието на адекватни предпазни мерки, с които да не се допуска споделянето на търговски чувствителна информация между тях. Следователно Комисията предложи да бъде назначено контролиращо доверено лице, което физически да присъства в Банката.
            
         4.   МНЕНИЯ ОТ ЗАИНТЕРЕСОВАНИ СТРАНИ ОТНОСНО ОФИЦИАЛНАТА ПРОЦЕДУРА ПО РАЗСЛЕДВАНЕ ПО ОТНОШЕНИЕ НА ПЪРВАТА МЕЖДИННА РЕКАПИТАЛИЗАЦИЯ
   
   4.1.   КОМЕНТАР НА БАНКАТА
   
               (131)
            
            
               На 30 август 2012 г. Комисията получи мнения от Банката във връзка с решението за откриване по отношение на Alpha Bank.
            
         
               (132)
            
            
               По отношение на целесъобразността на мярката Банката отбеляза, че тя е от системно значение както в Гърция, така и на банковите пазари, на които извършва дейност. Тя добави също, че бизнес моделът ѝ е жизнеспособен и че това е доказано през дългата ѝ забележителна история.
            
         
               (133)
            
            
               Банката също така отбеляза, че двете вълни на рекапитализация са били вторичен ефект от сериозното влошаване на икономическата среда и че допълнителните мерки за помощ да дошли в резултат на задълбочаването на финансовата криза. Тя заяви, че пропорционално е получила най-малко държавна помощ до този момент в сравнение с големите гръцките банки. Банката отбеляза, че по отношение на това дали всички възможни мерки са били незабавно предприети, за да се избегне по-нататъшната нужда от помощ за Банката в бъдеще, в плана за преструктуриране се предоставя изчерпателна информация относно мерките за споделяне на тежестта, които са вече приложени, текущи и планирани. Банката също така отбеляза, че тези мерки гарантират, че нито една от заинтересованите страни не е засегната. Те биха допринесли, заедно със съществуващата силна бизнес основа и надеждността на процеса на оценка на капитала, за да се гарантира, че Банката е подходящо капитализирана, което ще доведе до възстановяване на жизнеспособността и в крайна сметка излизане от държавната помощ.
            
         
               (134)
            
            
               Освен това Банката приветства яснотата по отношение на постоянната рекапитализация, която според нея следва да отразява напълно причините, поради които е поискала държавно подпомагане. Тя отбеляза още, че рекапитализацията е насочен към капиталовите загуби, произтичащи от участието ѝ в програмата за PSI, което е извънредно и непредвидимо събитие. Тя изрази становището, че не е поела прекомерен риск при придобиването на държавен дълг по гръцките и европейските стандарти. Тя заяви, че без PSI тя щеше да избегне необходимостта за рекапитализация през 2012 г. и щеше да бъде в добра позиция да изплати привилегированите акции в съответствие с договорните условия. Освен това отбеляза, че дори след отчитането на значителни капиталови загуби в резултат на участието на Банката в PSI, тя все още е имала положителна нетна стойност на активите.
            
         
               (135)
            
            
               Банката добави, че тя работи с много силна база и е изключително активна в прилагането на мерки за успешна работа през период на изключителен стрес. Тя отбеляза, че от началото на кризата не е участвала в агресивни търговски политики или неподходящо поемане на риск, като същевременно се е съсредоточила върху управлението на кредитния риск, приела е мерки за дисбалансите в своя профил на финансиране чрез контролирано намаляване на задлъжнялостта и активно е управлявала своята разходна база чрез рационализиране на оперативната платформа и оптимизиране на разходите за обществени поръчки.
            
         
               (136)
            
            
               Освен това тя изтъкна значителното споделяне на тежестта между заинтересованите страни. Тя посочи още съществените предпазни мерки, предоставени на разположение на официалния сектор за предотвратяване на прекомерното поемане на риск от страна на рекапитализирани банки и за стриктно наблюдение на правилното прилагане на плановете за преструктуриране, като назначаването на представители на Министерството на финансите и HFSF в борда на директорите на Банката и съответните комитети. Тя подчерта също така, че HFSF ще наблюдава изпълнението на плана за преструктуриране и че периодът на суспендиране на правата на глас на HFSF ще бъде прекратен в случай на съществено неспазване.
            
         
               (137)
            
            
               По тези причини Банката счита, че структурата и условията на постоянната рекапитализацията следва да осигурят силни стимули за съществуващите и новите акционери да участват в бъдещи увеличения на капитала.
            
         
               (138)
            
            
               По отношение на необходимостта от мярката, Банката отбеляза, че мярката за помощ е насочена към капиталовия дефицит, причинен от PSI, така че Банката спазва минималния коефициент на капиталова адекватност, наложен от Банката на Гърция, продължава да има достъп до операции по рефинансиране от ЕЦБ и ще може да подкрепи своите клиенти и гръцката икономика по време на трудна ситуация.
            
         
               (139)
            
            
               Що се отнася до пропорционалността на мярката, Банката заяви намерението си да не използва своята помощ за нарушаване на конкуренцията. Тя подчерта също така, че не е участвала в агресивни търговски политики след получаване на държавната помощ. Тя отбеляза също, че тъй като всички големи гръцки банки са получатели на помощ и тъй като желанието на чуждестранните участници в гръцкия пазар за гръцкия риск намалява, способността на всеки получател на помощта да наруши конкуренцията в ущърб на неподпомаганите получатели е сведена до минимум.
            
         4.2.   МНЕНИЯ ОТ ДРУГА ГРЪЦКА БАНКА
   
               (140)
            
            
               На 3 януари 2013 г. Комисията получи мнения от една гръцка банка във връзка с решението за откриване по отношение на Alpha Bank. Въпросната гръцка банка посочва, че рекапитализацията на гръцки банки от HFSF по принцип представлява желана стъпка в посока на една по-здрава и по-жизнеспособна банкова система и не изразява възражения по отношение на рекапитализацията на Банката.
            
         
               (141)
            
            
               Въпреки че изразява пълната си подкрепа за принципната рекапитализация на гръцките банки от HFSF, въпросната банка обаче обясни, че, за да се сведат до минимум нарушенията на конкуренцията и да се избегне дискриминация, тя е очаквала рекапитализацията от HFSF да бъде на разположение на всички банки, които осъществяват дейност в Гърция, при еднакви условия.
            
         5.   МНЕНИЯ НА ГРЪЦКИТЕ ОРГАНИ ОТНОСНО ОФИЦИАЛНАТА ПРОЦЕДУРА ПО РАЗСЛЕДВАНЕ ПО ОТНОШЕНИЕ НА ПЪРВАТА МЕЖДИННА РЕКАПИТАЛИЗАЦИЯ
   
   
               (142)
            
            
               На 5 септември 2012 г. гръцките органи представиха мненията си, изготвени от Банката на Гърция и от HFSF, във връзка с решението за откриване по отношение на Alpha Bank.
            
         5.1.   МНЕНИЯ ОТ БАНКАТА НА ГЪРЦИЯ
   
               (143)
            
            
               По отношение на целесъобразността на първата междинна рекапитализация, Банката на Гърция отбеляза, че първата междинна рекапитализация е била временна, като се има предвид, че процесът на рекапитализация ще приключи с увеличение на акционерния капитал на четирите банки.
            
         
               (144)
            
            
               Банката на Гърция отбелязва също така, че рекапитализацията на най-големите гръцки банки е част от по-дългосрочното преструктуриране на гръцкия банков сектор. Тя отбелязва, че, ако Банката остане в частни ръце, най-вероятно ще се запази същото ръководство, докато, ако Банката стане държавна собственост (т.е. притежавана от HFSF), HFSF може да назначи ново ръководство, което при всички случаи ще бъде оценявано от Банката на Гърция. Банката на Гърция отбелязва, че редовно оценява рамката за корпоративна отговорност, адекватността на управлението и рисковия профил на всяка банка, за да се увери, че не се поемат прекомерни рискове. Тя отбелязва също така, че HFSF вече е назначил представители в съвета на директорите на рекапитализираните банки.
            
         
               (145)
            
            
               Що се отнася до необходимостта на първата междинна рекапитализация, Банката на Гърция отбелязва, че рекапитализацията на Банката е била ограничена, за да се гарантира покриването на приложимите към въпросния момент минимални капиталови изисквания (8 %). Тя посочва също така, че продължителният период от време преди рекапитализациите се е дължал на бързото влошаване на работната среда в Гърция и на въздействието на програмата за PSI, на сложността на целия проект и на необходимостта от увеличаване до максимум на участието на частните инвеститори в увеличенията на акционерния капитал.
            
         
               (146)
            
            
               Що се отнася до пропорционалността на първата междинна рекапитализация, Банката на Гърция посочва, че пълното изпълнение на плана за преструктуриране, които е трябвало да бъде представен на Комисията, е било обезпечено от факта, че спирането на правата на глас на HFSF ще бъде отменено, ако, inter alia, бъдат установени съществени нарушения на плана за преструктуриране. Банката на Гърция отбелязва също така, че затрудненията на Банката не са били вследствие нито на подценяване на рискове от страна на ръководството на Банката, нито на агресивни търговски действия.
            
         5.2.   КОМЕНТАР НА HFSF
   
               (147)
            
            
               Що се отнася до целесъобразността на първата междинна рекапитализация, с цел да се избегне потенциална намеса от държавата, ако държавата предостави държавна помощ в голям размер чрез HFSF и HFSF притежава пълните права на глас, HFSF заявява, че финансираните от него банки не се считат за публични субекти или за такива под държавен контрол и че те не биха били контролирани от държавата, след като бъдат рекапитализирани за постоянно от HFSF. HFSF отбеляза, че той е напълно независимо частноправно юридическо лице, което има автономност на вземане на решения. Фондът не е обект на държавен контрол в съответствие с член 16В, параграф 2 от Закона за HFSF, според който кредитните институции, на които HFSF е предоставил капиталова подкрепа, не са част от по-широкия публичен сектор. Той изтъкна също така структурата на управление на HFSF.
            
         
               (148)
            
            
               Що се отнася до намесата на HFSF в управлението на Банката, HFSF отбеляза, че той ще съблюдава автономността на Банката и няма да се намесва в ежедневното ѝ управление, като се има предвид, че функциите му са ограничени до предвиденото в Закона за HFSF. Фондът посочва, че няма да има каквато и да било държавна намеса или координиране и че решенията на Банката по отношение на кредитния процес (inter alia по отношение на обезпечения, ценообразуване и платежоспособност на кредитополучателите) ще се вземат на базата на търговски критерии.
            
         
               (149)
            
            
               HFSF отбелязва, че в Закона за HFSF и в споразумението преди записването са предвидени целесъобразни предпазни мерки, за да се предотврати поемането на прекомерни рискове от старите частни акционери. Той посочва елементи като i) назначаването на представители на HFSF като независими неизпълнителни членове на съвета на директорите на Банката и присъствието им в комитетите; ii) извършването от HFSF на надлежна проверка на Банката; както и iii) факта, че след последната рекапитализация неговите права на глас ще бъдат ограничени само ако Банката спазва условията на плана за преструктуриране.
            
         
               (150)
            
            
               HFSF заявява, че са предвидени подходящи мерки, за да се гарантира, че банките, в които участва HFSF, няма да споделят помежду си чувствителна от търговска гледна точка информация. Те включват назначаването на различни представители на HFSF във въпросните банки, предоставянето на мандати на тези представители, с които категорично да не се допусне изтичане на информация от един представител на друг, и ясни вътрешни инструкции за тези представители да не предават чувствителна от търговска гледна точка информация на банките. Освен това HFSF заявява, че не упражнява правата си във връзка с банките по начин, по който би могло да се възпре, ограничи, наруши или значително намали или предотврати действителната конкуренция. На последно място HFSF посочва, че членовете на неговия съвет на директорите и неговите служители са задължени да спазват строги правила за поверителност и задължения, свързани с доверителните отношения, и са обвързани от разпоредби за професионална тайна по отношение на делата на фонда.
            
         6.   ОЦЕНКА НА ДЪРЖАВНАТА ПОДКРЕПА, СВЪРЗАНА С ПРИДОБИВАНЕТО НА ИЗБРАНИ ПАСИВИ НА ТРИТЕ КООПЕРАТИВНИ БАНКИ
   
   
               (151)
            
            
               На първо място Комисията трябва да оцени дали държавната помощ, свързана с оздравяването на трите кооперативни банки (т.е. финансирането на недостига на финансиране, което позволи прехвърлянето на депозити, включително междубанкови задължения и вземания и задължения срещу HDIGF), представлява държавна помощ по смисъла на член 107, параграф 1 от Договора. Според споменатата разпоредба държавна помощ е всяка помощ, предоставена от държава членка или чрез ресурси на държава членка, под каквато и да било форма, която нарушава или заплашва да наруши конкуренцията чрез поставяне в по-благоприятно положение на определени предприятия, доколкото засяга търговията между държавите членки.
            
         
               (152)
            
            
               Комисията ще започне с оценката на това дали следните потенциални бенефициери са се възползвали от предимство: i) кооперативните банки и потенциално прехвърлените към Банката дейности; и ii) Банката.
            
         i)   наличие на помощ за кооперативните банки и потенциално прехвърлените към Банката дейности
   
   
               (153)
            
            
               Що се отнася до кооперативните банки, Комисията отбелязва, че Банката на Додеканезите, Банката на Евбея и Банката на Западна Македония бяха поставена в ликвидация и техните банкови лицензи бяха оттеглени. Поради тази причина те вече няма да извършват икономическа дейност на пазара на банкирането.
            
         
               (154)
            
            
               Държавната помощ, тоест финансирането на недостига на финансиране, би представлявала помощ за прехвърлените вземания и задължения по смисъла на член 107, параграф 1 от Договора, единствено ако те заедно са съставлявали едно предприятие. Това понятие трябва да се разбира в смисъл, че обозначава стопанска единица, дори ако от правна гледна точка тази стопанска единица е съставена от няколко физически или юридически лица. Всяка дейност, състояща се в предлагане на стоки или услуги на даден пазар, се смята за икономическа дейност. Поради това, с цел да се направи заключение дали е налице помощ за дадено предприятие, следва да се прецени дали прехвърлянето на вземанията и задълженията предполага трансфер на икономическа дейност.
            
         
               (155)
            
            
               Както бе посочено в раздел 2.2.2, вследствие на преструктурирането на кооперативните банки само депозитите, междубанковите задължения и вземания и задълженията към HDIGF бяха прехвърлени на Банката. Трите кооперативни банки имаха общо 227 служители и 18 клона. Следва да се отбележи, че не е имало автоматично прехвърляне на клонове или трудови договори или заеми между трите кооперативни банки и Банката. Следователно фактът, че заемите не се прехвърлят на Банката, но остават за трите кооперативни банки в процедура по ликвидация, фактът, че не са прехвърлени клонове, и липсата на автоматично прехвърляне на трудови договори допринасят (91) за заключението, че не е налице прехвърляне на икономическа дейност. Прехвърлените пасиви (т.е. депозити) не могат да се считат за получател на държавна помощ, тъй като те не представляват „предприятие“.
            
         
               (156)
            
            
               Накратко, трите съществуващи правни субекти са били поставени в ликвидация и вече не упражняват никаква банкова дейност. В същото време прехвърлените активи и пасиви не представляват икономическа дейност.
            
         
               (157)
            
            
               Поради това се стигна до заключението, че предоставянето на EFSF облигации от HFSF на Банката за покриване на недостига във финансирането на придобитите активи и пасиви на трите кооперативни банки не позволява продължаването на икономически дейности на тези банки. Следователно подкрепата от HFSF не представлява нито помощ за ликвидираните предприятия, нито помощ за прехвърлените активи и пасиви.
            
         ii)   наличие на помощ за Банката
   
   
               (158)
            
            
               Що се отнася до това дали продажбата на активите и пасивите на трите кооперативни банки включва държавна помощ в полза на Банката, Комисията трябва да прецени дали са изпълнени определени изисквания, и по-специално дали i) продажбата е открита, безусловна и недискриминационна; ii) продажбата се извършва при пазарни условия; както и iii) държавата е повишила до възможно най-високото равнище продажната цена на съответните активи и пасиви (92).
            
         
               (159)
            
            
               Както е посочено в съображение 52, Банката на Гърция се е свързала само с четирите гръцки банки със системно значение с оглед на продажбата на определени активи и пасиви на трите кооперативни банки, тъй като е счела, че депозитите трябва да бъдат прехвърлени на изцяло да рекапитализирани институции. Само Банката и Eurobank са предоставили обвързващи оферти. Alpha Bank е била избрана като най-добър оферент в тръжната процедура, организирана от органа по преструктурирането, който е взел предвид предложената цена и способността за поемане и интегриране на закупените депозити по цялостен и бърз начин.
            
         
               (160)
            
            
               Пакетът за продажба се е състоял само от депозити без никаква инфраструктура. Купувачът би могъл да бъде само банка с инфраструктура и мрежа от клонове в Гърция, която да служи на интересите на вложителите.
            
         
               (161)
            
            
               Тъй като Комисията няма причина да смята, че продажбата не се е състояла при пазарни условия, той стига до заключението, че помощта за Банката може да бъде изключена, в съответствие с точка 80 от Съобщението относно банковия сектор от 2013 г., точка 20 от Съобщението за преструктуриране и практиката за вземане на решения на Комисията (93).
            
         iii)   заключение относно наличието на помощ
   
   
               (162)
            
            
               Държавната помощ, свързана с продажбата на трите кооперативни банки, не облагодетелства определена икономическа дейност или предприятие. Затова мярката не представлява помощ по смисъла на член 107, параграф 1 от Договора.
            
         7.   ОЦЕНКА НА ПОМОЩТА, ПРЕДОСТАВЕНА НА БАНКАТА
   
   7.1.   НАЛИЧИЕ И РАЗМЕР НА ПОМОЩТА
   
               (163)
            
            
               Комисията трябва да установи наличието на държавна помощ за Банката по смисъла на член 107, параграф 1 от Договора.
            
         7.1.1.   Наличие на помощ в мерките, предоставени по схемата за подпомагане на гръцките банки (мерки L1 и A)
   
   7.1.1.1.   Държавно подпомагане за осигуряване на ликвидност, предоставено по мерките за гаранции и за държавни облигационни заеми (мярка L1)
   
   
               (164)
            
            
               В своите решения за одобряване и удължаване на схемата за подпомагане на гръцките банки (94) Комисията вече е определила, че предоставеното по схемата подпомагане за осигуряване на ликвидност представлява помощ. Бъдеща подкрепа за осигуряване на ликвидност, отпусната по тази схема, също представлява помощ.
            
         7.1.1.2.   Държавна рекапитализация, предоставена по мярката за рекапитализация (мярка A)
   
   
               (165)
            
            
               В решението си от 19 ноември 2008 г. относно схемата за подпомагане на гръцките банки Комисията вече е установила, че рекапитализациите, които ще се предоставят по мярката за рекапитализация, ще представляват помощ. Банката е получила 940 млн. EUR под формата на привилегировани акции, което представлява 2 % от RWA на Банката.
            
         7.1.2.   Наличие на помощ в гарантираната от държавата СПОЛ (мярка L2)
   
   
               (166)
            
            
               В точка 51 от Съобщението относно банковия сектор от 2008 г. Комисията пояснява, че предоставянето на средства от централните банки за финансови институции не представлява помощ, ако са изпълнени четири кумулативни условия, свързани с платежоспособността на финансовата институция, обезпечеността на механизма, лихвения процент, начислен на финансовата институция, както и липсата на насрещна гаранция от държавата. Тъй като гарантираната от държавата СПОЛ за Банката не отговаря на тези четири кумулативни условия, най-вече защото тя е гарантирана от държавата и е предоставена заедно с други мерки за подпомагане, тя представлява помощ.
            
         
               (167)
            
            
               Гарантираната от държавата СПОЛ отговаря на изискванията, определени в член 107, параграф 1 от Договора. Първо, тъй като тази мярка включва държавна гаранция в полза на Банката на Гърция, всяка евентуална загуба ще е за сметка на държавата. Следователно мярката включва държавни ресурси. СПОЛ дава възможност на банките да получат финансиране в момент, в който нямат достъп до пазар за финансиране на едро и до редовни операции за рефинансиране от Евросистемата. Следователно гарантираната от държавата СПОЛ предоставя предимство на Банката. Мярката е селективна, тъй като СПОЛ е ограничена до банковия сектор. А поради това, че гарантираната от държавата СПОЛ дава възможност на Банката да продължи да осъществява своята дейност на пазара и да избегне неизпълнение и необходимостта да напусне пазара, тя нарушава конкуренцията. Банката осъществява дейност в други държави членки и финансови институции от други държави членки осъществяват дейност или потенциално биха били заинтересовани от осъществяването на дейност в Гърция, което означава, че предоставеното на Банката предимство засяга търговията между държавите членки.
            
         
               (168)
            
            
               Гарантираната от държавата СПОЛ (мярка L2) представлява държавна помощ. Размерът на гарантираната от държавата СПОЛ се е променял с течение на времето. Към 31 декември 2012 г. нейният размер е бил около 23,6 млрд. EUR.
            
         7.1.3.   Наличие на помощ в мерките, предоставени чрез HFSF (мерки B1, B2, B3 и B4)
   
   7.1.3.1.   Първата междинна рекапитализация (мярка B1)
   
   
               (169)
            
            
               В раздел 5.1 от решението за откриване по отношение на Alpha Bank Комисията вече е определила, че първата междинна рекапитализация представлява държавна помощ. Полученият капитал е бил в размер на 1,9 млрд. EUR.
            
         7.1.3.2.   Втората междинна рекапитализация (мярка B2)
   
   
               (170)
            
            
               Мярка B2 е била осъществена с ресурси на HFSF, което, както е обяснено в съображение 47 от решението за откриване по отношение на Alpha Bank, включва държавни ресурси.
            
         
               (171)
            
            
               Що се отнася до наличието на предимство, мярка B2 е довела до увеличаване на капиталовото съотношение на Банката до равнище, което ѝ е дало възможност да продължи да функционира на пазара и да има достъп до финансиране от Евросистемата. Освен това възнаграждението за мярка B2 се състои от начислените лихви по известията на EFSF и допълнителна такса от 1 %. Тъй като посоченото възнаграждение очевидно е по-ниско от възнаграждението по сходни капиталови инструменти на пазара, Банката определено не би могла да набере този капитал при същите условия на пазара. Следователно мярка B2 е предоставила предимство с държавни ресурси на Банката. Тъй като мярката е била предоставена само на Банката, по своя характер тя е селективна.
            
         
               (172)
            
            
               В резултат на мярка B2 позицията на Банката е била укрепена, тъй като са ѝ били предоставени финансови средства, за да продължи да отговаря на капиталовите изисквания, което е довело до нарушения на конкуренцията. Тъй като Банката развива дейност на други банкови пазари в Европейския съюз и тъй като в Гърция оперират финансови институции от други държави членки, възможно е също мярка B2 да се отрази на търговията между държавите членки.
            
         
               (173)
            
            
               Комисията счита, че мярка B2 представлява държавна помощ. Националните органи са изпратили уведомление за нея като помощ. Полученият капитал е бил в размер на 1 042 млн. EUR.
            
         7.1.3.3.   Писмо за поемане на ангажимент (мярка B3)
   
   
               (174)
            
            
               С мярка B3 HFSF е поел ангажимент да предостави допълнителния капитал, необходим за завършването на рекапитализацията на Банката до размера, изискван от Банката на Гърция в рамките на стрес-теста от 2012 г. HFSF получава своите средства от държавата. HFSF получава ресурсите си от държавата. Поради това Комисията заключава, че е писмото се ангажират държавни ресурси. Обстоятелствата, при които HFSF може да предоставя подпомагане на финансови институции, са точно определени и ограничени от закона. Съответно използването на тези държавни ресурси е относимо към държавата. HFSF е поел ангажимент да предостави допълнителен капитал в размер до 1 629 млн. EUR.
            
         
               (175)
            
            
               Писмото за поемане на ангажимент е предоставило предимство на Банката, тъй като чрез него вложителите са получили увереност, че Банката ще може да набере цялата сума на необходимия ѝ капитал, т.е. HFSF е щял да предостави капитала, ако Банката не успее да го набере на пазара. Този ангажимент улеснява така също набирането на частен капитал на пазара, тъй като инвеститорите се уверяват, че, ако Банката не може да намери част от капитала на пазара, HFSF ще го предостави. Никой частен инвеститор не би се съгласил да поеме ангажимент да влее капитал,преди да са известни условията на рекапитализацията, а към въпросния момент Банката не е имала достъп до капиталов пазар. Предимството е избирателно, защото не е било предоставено на всички банки, осъществяващи дейност в Гърция.
            
         
               (176)
            
            
               Тъй като Банката развива дейност на други банкови пазари в Европейския съюз и тъй като в Гърция оперират финансови институции от други държави членки, възможно е също мярка B3 да се отрази на търговията между държавите членки да наруши конкуренцията.
            
         
               (177)
            
            
               Следователно мярка B3 представлява помощ и гръцките органи са изпратили уведомление за нея като държавна помощ на 27 декември 2012 г.
            
         7.1.3.4.   Участие на HFSF в рекапитализацията през пролетта на 2013 г. (мярка B4)
   
   
               (178)
            
            
               Участието на HFSF в рекапитализацията през пролетта на 2013 г. (мярка B4) представлява преобразуването на първата и втората междинни рекапитализации (мерки B1 и B2) и частично изпълнение на писмото за поемане на ангажимент (мярка B3) в постоянна рекапитализация в размер на 4 021 млн. EUR под формата на обикновени акции. Фактът, че не цялата сума на капитала, поета като ангажимент чрез мярка B3, действително е трябвало да се инжектира, се дължи на набирането на 550 млн. EUR капитал от частни инвеститори. Тъй като мярка B4 представлява преобразуване на вече предоставена помощ, тя отново включва държавни ресурси, но не увеличава номиналния размер на помощта. Тя увеличава обаче предимството за Банката (а оттам и нарушенията на конкуренцията), тъй като тя представлява постоянна рекапитализация, а не временна рекапитализация като в случая на мерки B1 и B2. В сравнение с мярка B3, която представлява само ангажимент, а не действителна рекапитализация, мярка B4 е повишила капиталовата адекватност на Банката и следователно е предоставила по-голямо предимство.
            
         
               (179)
            
            
               Комисията отбелязва, че такова подпомагане не е било предоставено на всички банки, осъществяващи дейност в Гърция. Поради това предимството, предоставено на Банката, е избирателно. Що се отнася до нарушаването на конкуренцията и засягането на търговията, Комисията отбелязва например, че помощта е дала възможност на Банката да продължи да осъществява своята дейност в други държави членки. Ликвидацията на Банката би довела до прекратяване на нейните дейности в чужбина чрез ликвидиране на въпросните дейности или продажбата им. Следователно мярката нарушава конкуренцията и засяга търговията между държавите членки. Мярката представлява държавна помощ.
            
         7.1.3.5.   Заключение относно мерки B1, B2, B3 и B4
   
   
               (180)
            
            
               Мерки B1, B2, B3 и B4 представляват държавна помощ по смисъла на член 107, параграф 1 от Договора. Размерът на държавната помощ, включена в мерки B1, B2, B3 и B4, възлизат на 4 571 млн. EUR. Както се посочва в раздел 7.1.3.4, само част от общата сума, отпусната през декември 2012 г. (мярка B3) е преобразувана в действително вливане на капитал (мярка B4). Размерът на действително изплатената държавна помощ е бил само 4 021 млн. EUR.
            
         
               (181)
            
            
               В точка 31 от Съобщението относно преструктурирането е указано, че, освен абсолютния размер на помощта, Комисията трябва да вземе предвид помощта „във връзка с активите на Банката, претеглени спрямо риска“. Мерки B1, B2, B3 и B4 са предоставени в рамките на период от една година — от месец април 2012 г. до месец май 2013 г. През този период RWA на Банката са се променили, като са се повишили след придобиването на Emporiki Bank. Във връзка с това възниква въпросът кое ниво на RWA следва да се използва, и по-специално дали държавната помощ следва да се преценява от гледна точка на RWA, които са съществували в началото на периода или в края на периода. Целта на мерки B1, B2, B3 и B4 е да бъде покрита капиталова нужда, която е била установена от Банката на Гърция през месец март 2012 г. (стрес-теста от 2012 г.). С други думи, капиталовите нужди, които тези мерки имат за цел да покрият, вече са съществували през месец март 2012 г. Следователно Комисията счита, че размерът на помощта, включена в мерки B1, B2, B3 и B4, следва да бъде съпоставен с RWA на Банката към 31 март 2012 г. Фактът, че Банката е придобила Emporiki Bank доста след март 2012 г., не следва да води до намаляване на съотношението „помощ към RWA“. В действителност помощта е не по-малко нарушаваща, тъй като Банката е направила покупка, която увеличава нейните RWA. Следва да се припомни също така, че след март 2012 г. и до рекапитализацията през пролетта на 2013 г. Банката на Гърция не е отчитала придобиването от страна на гръцките банки, за да коригира нуждите им от капитал — в посока нагоре или надолу. Този елемент допълнително показва, че мерки B1, B2, B3 и B4 са били мерки за помощ, свързани с периметъра на Банката във вида му към 31 март 2012 г.
            
         
               (182)
            
            
               Първата и втората междинни рекапитализации и писмото за поемане на ангажимент заедно са възлезли на 4 571 млн. EUR. Тази сума представлява 10,3 % от RWA на Банката към 31 март 2012 г. (95)
               
            
         
               (183)
            
            
               Тъй като Банката успя да привлече капитал от частния сектор, реалното инжектирано количество от HFSF в Банката възлизат на само 4 021 млн. EUR, което представлява 9,1 % от RWA на Банката на 31 март 2012 г.
            
         7.1.4.   Заключение относно наличието и общия размер на получената помощ
   
   
               (184)
            
            
               Мерки А, B1, B2, B3 и B4 представляват държавна помощ по смисъла на член 107, параграф 1 от Договора.
               
                           Реф.
                        
                        
                           Мярка
                        
                        
                           Вид на мярката
                        
                        
                           Размер на помощта
                        
                        
                           Помощ за рекапитализация/RWA
                        
                     
                           A
                        
                        
                           Привилегировани акции
                        
                        
                           Капиталова подкрепа
                        
                        
                           940 млн. EUR
                        
                        
                           2 %
                        
                     
                           B1 B2 B3 B4
                        
                        
                           Първа междинна рекапитализация
                           Втора междинна рекапитализация
                           Писмо за поемане на ангажимент
                           Участие на HFSF в рекапитализацията през пролетта на 2013 г.
                        
                        
                           Капиталова подкрепа
                        
                        
                           4 571 млн. EUR
                           (сума, платена от HFSF: 4 021 млн. EUR)
                        
                        
                           10,3 %
                           (сума, платена от HFSF: 9,1 %)
                        
                     
                           
                              Обща капиталова помощ, предоставена на Банката
                           
                        
                        
                           
                              5 511 млн. EUR
                           
                           (сума, платена от HFSF: 4 961 млн. EUR)
                        
                        
                           12,3 %
                           (сума, платена от HFSF: 11,1 %)
                        
                     
                           Реф.
                        
                        
                           Мярка
                        
                        
                           Вид на мярката
                        
                        
                           Номинален размер на помощта
                        
                     
                           L1
                        
                        
                           Подкрепа за осигуряване на ликвидност
                        
                        
                           Гаранция
                           Облигационен заем
                        
                        
                           Гаранции: 14 млрд. EUR към 30 ноември 2011 г.
                           Облигационен заем: 1,6 млрд. EUR към 30 септември 2011 г.
                        
                     
                           L2
                        
                        
                           Гарантирана от държавата СПОЛ
                        
                        
                           Финансиране и гаранция
                        
                        
                           23,6 млрд. EUR към 31 декември 2012 г.
                        
                     
                           
                              Обща помощ за осигуряване на ликвидност, предоставена на Банката
                           
                        
                        
                           39,2 млрд. EUR
                        
                     
         7.2.   ПРАВНО ОСНОВАНИЕ НА ОЦЕНКАТА НА СЪВМЕСТИМОСТТА
   
               (185)
            
            
               С член 107, параграф 3, буква б) от Договора Комисията се оправомощава да определи помощта за съвместима с вътрешния пазар, ако тя е предназначена „за преодоляването на сериозни затруднения в икономиката на държава членка“.
            
         
               (186)
            
            
               Комисията е признала, че световната финансова криза може да създаде сериозни затруднения в икономиката на дадена държава членка и че с мерките за подпомагане на банките тези затруднения могат да се преодолеят. Това е потвърдено в Съобщението относно банковия сектор от 2008 г., Съобщението относно рекапитализацията и Съобщението относно преструктурирането. Комисията поддържа мнението си, че изискванията за одобряване на държавната помощ в съответствие с член 107, параграф 3, буква б) от Договора са изпълнени с оглед на повторната поява на напрежение на финансовите пазари. Комисията потвърди това становище, като прие Съобщението относно удължаването от 2011 г. (96) и Съобщението относно банковия сектор от 2013 г.
            
         
               (187)
            
            
               Що се отнася до гръцката икономика, в решенията си за одобряване и удължаване на схемата за подпомагане на гръцките банки, както и в своите разрешения за мерките за държавна помощ, предоставени от Гърция на отделни банки (97), Комисията е потвърдила, че е налице заплаха от сериозни затруднения в гръцката икономика и че чрез държавната подкрепа за банките тези затруднения биха могли да бъдат преодолени. Затова оценката на мерките за подпомагане трябваше да бъде извършена на основание член 107, параграф 3, буква б) от ДФЕС.
            
         
               (188)
            
            
               По време на финансовата криза Комисията е разработила критерии за съвместимост за различните видове мерки за помощ. За пръв път принципите за оценка на мерките за помощ са определени в Съобщението относно банковия сектор от 2008 г.
            
         
               (189)
            
            
               В съответствие с точка 15 от Съобщението относно банковия сектор от 2008 г. помощта е съвместима в съответствие с член 107, параграф 3, буква б) от Договора, ако отговаря на общите критерии за съвместимост:
               
                           а)
                        
                        
                           Целесъобразност: помощта трябва да бъде целенасочена, за да може ефективно да постигне целта за преодоляване на сериозно затруднение в икономиката; случаят не би бил такъв, ако мярката не е целесъобразна за преодоляване на затруднението;
                        
                     
                           б)
                        
                        
                           Необходимост: мярката за помощ трябва, по своя размер и форма, да е необходима за постигането на целта. Следователно размерът ѝ трябва да бъде минималният необходим за постигането на целта и да е под най-целесъобразната форма за преодоляване на затруднението.
                        
                     
                           в)
                        
                        
                           Пропорционалност: положителните въздействия от мярката трябва да бъдат балансирани по подходящ начин с нарушенията на конкуренцията, за да могат да бъдат ограничени нарушенията до необходимия минимум за постигането на целите на мярката.
                        
                     
         
               (190)
            
            
               Насоки относно мерките за рекапитализация са дадени в Съобщението относно рекапитализацията и в Съобщението относно удължаването от 2011 г.
            
         
               (191)
            
            
               В Съобщението относно преструктурирането е определен възприетият от Комисията подход по отношение на оценката на планове за преструктуриране, по-специално необходимостта да се възвърне жизнеспособността, да се гарантира надлежното участие на получателя на помощта и да се ограничат нарушенията на конкуренцията.
            
         
               (192)
            
            
               Тази рамка е била допълнена от Съобщението относно банковия сектор от 2013 г., което се прилага за мерки за помощ, за които е изпратено уведомление след 31 Юли 2013 г.
            
         7.2.1.   Правно основание за оценката на съвместимостта на помощта за осигуряване на ликвидност на Банката (мярка L1)
   
   
               (193)
            
            
               Помощта за осигуряване на ликвидност, която вече е била получена от Банката, е била одобрена окончателно чрез поредица от решения за разрешаване на мерките по схемата за подпомагане на гръцките банки и измененията и удълженията на схемата (98). Всяка една бъдеща помощ за осигуряване на ликвидност за Банката ще трябва да бъде предоставена по надлежно разрешена от Комисията схема. Комисията ще трябва да одобри условията на въпросната помощ преди предоставянето ѝ и следователно тя не е необходимо да се оценява по-нататък в настоящото решение.
            
         7.2.2.   Правно основание за оценката на съвместимостта на привилегированите акции (мярка A)
   
   
               (194)
            
            
               Предоставената през 2009 г. рекапитализация под формата на привилегировани акции (мярка A), е била осигурена по мярката за рекапитализация, одобрена през 2008 г. в рамките на схемата за подпомагане на гръцките банки в съответствие със Съобщението относно банковия сектор от 2008 г. Следователно не е необходимо да ѝ се прави нова оценка по Съобщението относно банковия сектор от 2008 г. и трябва да бъде оценена единствено в съответствие със Съобщението относно преструктурирането.
            
         7.2.3.   Правно основание за оценката на съвместимостта на гарантираната от държавата СПОЛ (мярка L2)
   
   
               (195)
            
            
               Съвместимостта на гарантираната от държавата СПОЛ (мярка L2) първо следва да бъде оценена въз основа на Съобщението относно банковия сектор от 2008 г. и на Съобщението относно удължаването от 2011 г. Всяка гарантирана от държавата СПОЛ, предоставена след 1 август 2013 г., се оценява в съответствие със Съобщението относно банковия сектор от 2013 г.
            
         7.2.4.   Правно основание на оценката на съвместимостта на рекапитализациите от HFSF (мерки B1, B2, B3 и B4)
   
   
               (196)
            
            
               Съвместимостта на рекапитализациите от HFSF (мерки B1, B2, B3 и B4), по-специално по отношение на възнаграждението, първо следва да бъде оценена в съответствие със Съобщението относно банковия сектор от 2008 г., Съобщението относно рекапитализацията и Съобщението относно удължаването от 2011 г. В решението за откриване по отношение на Alpha Bank Комисията изрази съмнения относно съвместимостта на мярка B1 със споменатите съобщения. Тъй като тези мерки са били осъществени преди 31 юли 2013 г., те не попадат в приложното поле на Съобщението относно банковия сектор от 2013 г. Съвместимостта на рекапитализациите от HFSF (мерки B1, B2, B3 и B4) следва да бъде оценена така също в съответствие със Съобщението относно преструктурирането.
            
         7.3.   СЪОТВЕТСТВИЕ НА МЯРКА L2 СЪС СЪОБЩЕНИЕТО ОТНОСНО БАНКОВИЯ СЕКТОР ОТ 2008 г., СЪОБЩЕНИЕТО ОТНОСНО УДЪЛЖАВАНЕТО ОТ 2011 г. И СЪОБЩЕНИЕТО ОТНОСНО БАНКОВИЯ СЕКТОР ОТ 2013 г.
   
               (197)
            
            
               Помощта е съвместима в съответствие с член 107, параграф 3, буква б) от Договора, ако отговаря на общите критерии за съвместимост: целесъобразност, необходимост и пропорционалност.
            
         
               (198)
            
            
               Тъй като гръцките банки не са имали достъп до пазарите на едро и са станали изцяло зависими от финансирането от централната банка, както е посочено в съображение 26, и тъй като Банката не е можела да заеме достатъчно средства посредством редовни операции за рефинансиране, Банката е имала нужда от гарантирана от държавата СПОЛ, за да получи достатъчна ликвидност, което да я предпази от неизпълнение. Комисията счита, че мярка L2 представлява целесъобразен механизъм за преодоляване на сериозно затруднение, което би било причинено от неизпълнението на Банката.
            
         
               (199)
            
            
               Тъй като гарантираната от държавата СПОЛ води до относително високи разходи за финансирането за Банката, тя е стимулирана в достатъчна степен с цел да избягва да разчита на този източник на финансиране за развитието на своите дейности. Банката трябва да заплаща лихва с […] базисни пункта по-висока от редовните операции за рефинансиране в рамките на Евросистемата. Освен това Банката трябва да плати на държавата гаранционна такса в размер на […] базисни пункта. В резултат на това общите разходи за гарантираната от държавата СПОЛ за Банката са много по-високи от нормалните разходи за рефинансиране от ЕЦБ. По-специално разликата между първите и вторите е по-голяма от гаранционната такса, която се изисква в съответствие със Съобщението относно удължаването от 2011 г. Това означава, че общото възнаграждение, което се изисква от държавата, може да се счита за достатъчно. Що се отнася до размера на гарантираната от държавата СПОЛ, той редовно се преразглежда от Банката на Гърция и от ЕЦБ въз основа на действителните нужди на Банката. Те следят отблизо нейното използване, за да гарантират ограничаването ѝ до необходимия минимум. Следователно мярка L2 не осигурява на Банката прекомерно голяма ликвидност, която би могла да се използва от Банката за финансирането на дейности, нарушаващи конкуренцията. Тя е ограничена до необходимия минимален размер.
            
         
               (200)
            
            
               Помощта е ограничена до минималния необходим размер. Подобно следене отблизо на използването на гарантираната от държавата СПОЛ и редовната проверка дали използването ѝ е ограничено до минимум, гарантират също така, че ликвидността е пропорционална и не води до ненужно нарушаване на конкуренцията. Комисията също така отбелязва, че Гърция е поела ангажимент, че Банката ще изпълни мерките за преструктуриране, като намали своята зависимост от рефинансиране от централната банка, и че Банката ще спазва ограниченията в поведението, анализирани в раздел 7.6. Тези фактори гарантират, че зависимостта от подкрепа за ликвидността ще приключи възможно най-скоро и че тази помощ е пропорционална.
            
         
               (201)
            
            
               Следователно мярка L2 съответства на Съобщението относно банковия сектор от 2008 г. и на Съобщението относно удължаването от 2011 г. Тъй като със Съобщението относно банковия сектор от 2013 г. не са въведени допълнителни изисквания по отношение на гаранциите, мярка L2 отговаря също така на Съобщението относно банковия сектор от 2013 г.
            
         7.4.   СЪОТВЕТСТВИЕ НА МЕРКИ B1, B2, B3 И B4 СЪС СЪОБЩЕНИЕТО ОТНОСНО БАНКОВИЯ СЕКТОР ОТ 2008 г., СЪОБЩЕНИЕТО ОТНОСНО РЕКАПИТАЛИЗАЦИЯТА И СЪОБЩЕНИЕТО ОТНОСНО УДЪЛЖАВАНЕТО ОТ 2011 г.
   
               (202)
            
            
               Както е посочено в съображение 189 и в съответствие с точка 15 от Съобщението относно банковия сектор от 2008 г. помощта е съвместима в съответствие с член 107, параграф 3, буква б) от Договора, ако отговаря на общите критерии за съвместимост (99): целесъобразност, необходимост и пропорционалност.
            
         
               (203)
            
            
               В Съобщението относно рекапитализацията и Съобщението относно удължаването от 2011 г. са обяснява допълнителни относно равнището на изискваното възнаграждение за вливания на капитал от държавата.
            
         7.4.1.   Целесъобразност на мерките
   
   
               (204)
            
            
               По отношение на целесъобразността на рекапитализациите от HFSF (мерки B1, B2, B3 и B4) Комисията счита, че са подходящи, защото те дават възможност на Банката да се съобрази с капиталовите изисквания. Без рекапитализациите от HFSF Банката не би била в състояние да упражнява своята дейност и би загубила достъп до операции по рефинансиране на ЕЦБ.
            
         
               (205)
            
            
               В това отношение в решението за откриване по отношение на Alpha Bank Комисията отбеляза, че Банката е една от най-големите банкови институции в Гърция както от гледна точка на отпускането на кредити, така и на приемането на депозити. В това си качество Банката е от системна важност за Гърция. Следователно неизпълнението на Банката би създало сериозни затруднения в гръцката икономика. Предвид преобладаващите по това време обстоятелства, финансовите институции в Гърция са имали затруднения в достъпа до финансиране. Липсата на финансиране е ограничила тяхната възможност да предоставят заеми на гръцката икономика. В този контекст затрудненията на икономиката биха били допълнително влошени от неизпълнението на Банката. Освен това мерки B1, B2, B3, и B4 са били наложени главно поради програмата за PSI — едно крайно извънредно и непредвидимо обстоятелство — а не в резултат на погрешно управление или прекомерно поемане на рискове от Банката. Следователно мерките са насочени главно към справянето с последиците от програмата за PSI и допринасят за поддържането на финансовата стабилност в Гърция.
            
         
               (206)
            
            
               В решението за откриване по отношение на Alpha Bank Комисията изрази съмнения относно това дали непосредствено са били предприети всички възможни мерки, за да се избегне вероятността в бъдеще Банката отново да има нужда от помощ. Както е посочено в съображения (121) и (122) от това решение, гръцките органи са поели задължение да осъществят редица дейности, свързани с корпоративното управление и търговските дейности на Банката. Както е описано в съображения (99) и (106), Банката е извършила и мащабно преструктуриране на своите дейности, като вече са реализирани големи съкращения на разходите. Следователно съмненията на Комисията са били разсеяни.
            
         
               (207)
            
            
               В решението за откриване по отношение на Alpha Bank Комисията е изразила съмнения също така относно това дали са били предвидени достатъчни предпазни мерки, в случай че Банката попадне под контрола на държавата или в случай че частните акционери запазят контрола си, докато по-голямата част от акциите са собственост на държавата. Описаните в съображения (121) и (122) от това решение поети задължения гарантират, че кредитните дейности на Банката ще се осъществяват на търговска база и ежедневните ѝ дела ще бъдат предпазени от държавна намеса. Договорената между HFSF и Банката рамка на взаимоотношенията също гарантира защитата на интересите на държавата като основен акционер от прекомерно поемане на рискове от страна на ръководството на Банката.
            
         
               (208)
            
            
               Следователно мерки B1, B2, B3 и B4 гарантират запазването на финансовата стабилност в Гърция. Предприети са били важни действия, за да бъдат сведени до минимум бъдещите загуби и за да се гарантира, че дейностите на Банката няма да бъдат застрашени вследствие на неудачно управление. На тази база Комисията определя, че мерки B1, B2, B3 и B4 са целесъобразни.
            
         7.4.2.   Необходимост — ограничаване на помощта до минимум
   
   
               (209)
            
            
               Според Съобщението относно банковия сектор от 2008 г. мярката за помощ трябва да е необходима — от гледна точка на своя размер и форма — за постигането на целта. Това означава, че вливането на капитал трябва да бъде в минималния необходим размер за постигането на целта.
            
         
               (210)
            
            
               Размерът на капиталовата подкрепа е бил изчислен от Банката на Гърция в рамките на стрес-тест, за да се гарантира, че основният капитал от първи ред ще остане над определено равнище през периода 2012—2014 г., което е отразено в таблица 3. Следователно на Банката не е бил предоставен прекомерно висок капитал. Както е обяснено в съображение 206, били са предприети действия за намаляване на риска, че Банката ще се нуждае от допълнителна помощ в бъдеще.
            
         
               (211)
            
            
               Що се отнася до възнаграждението за първата и втората междинни рекапитализации (мерки B1 и B2), Комисията напомня, че те са били предоставени съответно през месец май 2012 г. и през месец декември 2012 г. и са били осъществени чрез непарични вноски под формата на известия на EFSF. От датата на изплащането на известията на EFSF до датата на рекапитализацията от пролетта на 2013 г. HFSF е получило като възнаграждение начислените лихви по известията на EFSF плюс такса 1 % (100). Както е подчертано в решението за откриване по отношение на Alpha Bank, това възнаграждение е по-ниско от диапазона 7 % — 9 %, посочен в Съобщението относно рекапитализацията. Периодът с ниско възнаграждение обаче е бил ограничен до една година за мярка B1 и пет месеца за мярка B2 (т.е. до преобразуването на междинната рекапитализация в стандартна рекапитализацията в обикновени акции, именно мярка B4). Макар че първата и втората междинни рекапитализации не са довели до намаляване на дяловото участие на съществуващите акционери, рекапитализацията от пролетта на 2013 г., която се е изразявала в преобразуването на първата и втората междинни рекапитализации, сериозно е намалила дяловото участие на съществуващите акционери, тъй като делът им в собствения капитал на Банката е намалял до 4,9 %. Това е сложило край на противоестествената ситуация, настъпила на датата на първата междинна рекапитализация. Следователно изразените в решението за откриване по отношение на Alpha Bank съмнения са били разсеяни.
            
         
               (212)
            
            
               Второ, предвид необичайния източник на затрудненията на Банката, където загубите са следствие главно на опрощаване на дългове в полза на държавата (програмата за PSI и обратното изкупуване на дългове, което осигурява значително предимство за държавата, т.е намаляване на дълговете) и от последиците от продължителната рецесия на националната ѝ икономика, Комисията може да приеме подобно временно отклонение от стандартните изисквания за възнаграждение, определени в Съобщението относно рекапитализацията (101).
            
         
               (213)
            
            
               Що се отнася до мярка B3, тя представлява ангажимент за предоставяне на капитал. Този ангажимент, поет през месец декември 2012 г., е бил изпълнен посредством действителното вливане на капитал през месец май — юни 2013 г. — само пет месеца по-късно. Поради тази причина и поради посочените в съображение 212 причини е приемливо за въпросния ангажимент да не е изплатено възнаграждение.
            
         
               (214)
            
            
               Що се отнася до мярка B4, в съответствие с точка 8 от Съобщението относно удължаването от 2011 г. вливанията на капитал следва да се впишат при достатъчна отстъпка от цената на акция (след корекция по отношение на „ефекта на разреждане“), за да се даде разумна гаранция за подходящо възнаграждение за държавата. Въпреки че в тази рекапитализация не е била предвидена значителна отстъпка от цената на акция, коригирана по отношение на ефекта на разреждане, всъщност не е било възможно да се постигне значителна отстъпка от теоретичната цена на минали права (102). Преди рекапитализацията през пролетта на 2013 г. пазарната капитализация на Банката е само няколко стотин милиона евро. При такива обстоятелства възниква въпросът дали съществуващите акционери е трябвало да бъдат напълно отстранени. Комисията отбелязва, че емисионната цена е била определена с 50 % отстъпка от средната пазарна цена през петдесетте дни, предшестващи определянето на емисионната цена. Комисията отбелязва също така, че е било налице значително намаляване на дяловото участие на съществуващите акционери, тъй като след тази рекапитализация те са притежавали едва 4,9 % дялово участие в Банката. Следователно, прилагането на допълнителна отстъпка от пазарната цена би оказало слабо въздействие върху възнаграждението на HFSF. С оглед на специфичната ситуация на гръцките банки, обяснена в съображение 212, и предвид факта, че необходимостта от помощ произтича от опрощаването на дългове в полза на държавата, Комисията смята, че емисионната цена на акциите, записани от държавата, е била достатъчно ниска.
            
         
               (215)
            
            
               HFSF също издаде варанти и предостави един варант за всяка записана акция на частните инвеститори, участващи в рекапитализация през пролетта на 2013 г. HFSF предостави варантите безвъзмездно. Както е обяснено в съображение 93, всеки варант включва право на закупуване на 7,40 акции от HFSF на определени интервали и цени. Цената на упражняване е равна на продажната цена на HFSF, увеличена с годишен и кумулативен марж (4 % за първата година, 5 % за втората година, 6 % за третата година, 7 % за четвъртата година и 8 % на годишна база през последните шест месеца). Възнаграждението, получавано от HFSF по акциите, които притежава, де факто е ограничено до тези равнища. Това възнаграждение е по-ниско от диапазона 7 % — 9 %, посочен в Съобщението относно рекапитализацията. Въпреки това, тъй като тези варанти са ключов фактор за успеха на емитирането на права и частното пласиране, стартирани от Банката преди рекапитализацията от пролетта на 2013 г., Комисията счита, че те са позволили на Банката да намали размера на помощта с 550 млн. EUR. Действително поради ниския коефициент на капиталова адекватност на Банката преди рекапитализацията и голямата несигурност, преобладаваща към този момент, симулациите, които бяха на разположение тогава, показаха, че без варанти частните инвеститори не биха постигнали достатъчна възвращаемост и не биха участвали. Поради причините, обяснени в съображения 205 и 212, тъй като HFSF ще получи минимално положително възнаграждение, ако варантите бъдат упражнени, и поради това, че една от целите на Меморандума за икономическите и финансовите политики е да се привлекат частни инвеститори, за да се запазят някои банки под частно управление и да се избегнат ситуации, в които целият банков сектор ще се контролира от HFSF, Комисията може да приеме такова отклонение от стандартните изисквания възнаграждение, изложени в Съобщението относно рекапитализацията. Това приемане се основава също на факта, че законът за HFSF, изменен през март 2014 г., не предвижда никакви корекции на варантите в случай на непреференциално увеличаване на акционерния капитал и че в случай на емисия на права, само цената на упражняване на варантите може да се коригира и коригирането може да се осъществява едва ex post и само до размера на реализираните постъпления от продажбата на права на преференциално закупуване от HFSF. Освен това ангажиментът, поет от Гърция, че ще поиска одобрението на Комисията преди всяко обратно изкупуване на варантите, издадени от HFSF, ще позволи на Комисията да гарантира, че всяко бъдещо обратно изкупуване не намалява допълнително възнаграждението на HFSF и не увеличава възнагражденията на притежателите на варанти.
            
         
               (216)
            
            
               Що се отнася до обстоятелството, че акциите на HFSF са без право на глас, Комисията припомня, че необходимостта от помощ не произхожда главно от прекомерното поемане на риск. В допълнение, това е една от целите на МИФП за поддържане на някои банки под частно управление. Освен това рамката на взаимоотношенията и автоматичното въвеждане на правото на глас в случай на неизпълнение на плана за преструктуриране предоставят защитни мерки срещу бъдещо прекомерно поемане на риск от частните управители. Накрая, PSI и обратното изкупуване от декември 2012 г. представляват един вид възнаграждение за държавата, тъй като държавният дълг към Банката беше намален с няколко милиарда евро. Поради всички тези причини Комисията може да приеме, че HFSF получава акции без право на глас. Поради това Комисията прави заключението, че мярка B4 е била необходима.
               В заключение мерки B1, B2, B3 и B4 са необходими като помощ за оздравяване както от гледна точка на техния размер, така и на тяхната форма.
            
         7.4.3.   Пропорционалност — мерки за ограничаване на разпространението на отрицателните последици
   
   
               (217)
            
            
               Комисията отбелязва, че Банката е получила държавна помощ в много голям размер. Поради това тази ситуация може да доведе до сериозни нарушения на конкуренцията. Гръцките органи обаче са поели ангажимент да осъществят редица мерки, целящи намаляването на разпространението на отрицателните последици. По-специално, ангажиментите предвиждат, че операциите на Банката ще продължат да бъдат управлявани на търговски начала, както е обяснено в съображения 121 и 122, и Гърция също така се е ангажирала със забрана за придобиване, както и с редица продажби на активи, както е описано в съображения 123—124. Ограниченията на нарушенията на конкуренцията ще бъдат оценени допълнително в раздел 7.6.
            
         
               (218)
            
            
               В Банката е било назначено така също контролиращо доверено лице, което да следи за правилното изпълнение на поетите задължения във връзка с корпоративното управление и търговските дейности. С това ще се избегнат каквито и да било вредни промени в търговската практика на Банката и ще бъде намалено потенциалното разпространение на отрицателните последици.
            
         
               (219)
            
            
               Накрая, на 12 юни 2014 г. на Комисията беше представен нов подробен план за преструктуриране. Този план за преструктуриране ще бъде оценен в раздел 7.6.
            
         
               (220)
            
            
               В заключение може да се каже, че изразените в решението за откриване по отношение на Alpha Bank съмнения са били разсеяни. Мерки B1, B2, B3 и B4 са пропорционални с оглед на точка 15 от Съобщението относно банковия сектор от 2008 г.
            
         7.4.4.   Заключение относно съответствието на рекапитализациите от HFSF със Съобщението относно банковия сектор от 2008 г., Съобщението относно рекапитализацията и Съобщението относно удължаването от 2011 г.
   
   
               (221)
            
            
               Следователно се стига до заключението, че рекапитализациите от HFSF (мерки B1, B2, B3 и B4) са целесъобразни, необходими и пропорционални предвид точка 15 от Съобщението относно банковия сектор от 2008 г., Съобщението относно рекапитализацията и Съобщението относно удължаването от 2011 г.
            
         7.5.   СЪВМЕСТИМОСТ НА ПРИДОБИВАНИЯТА СЪС СЪОБЩЕНИЕТО ОТНОСНО ПРЕСТРУКТУРИРАНЕТО
   
               (222)
            
            
               В точка 23 от Съобщението относно преструктурирането се обяснява, че придобиванията на предприятия от подпомаганите банки не могат да бъдат финансирани чрез държавна помощ, освен ако това не е от основно значение за жизнеспособността на предприятието. Освен това в точки 40 и 41 от Съобщението относно преструктурирането се посочва, че банките не следва да използват държавна помощ за придобиване на конкурентни дружества, освен ако придобиването е част от процес на консолидация, необходим за възстановяване на финансовата стабилност или за осигуряване на ефективна конкуренция. Освен това придобиванията могат да застрашат или да усложнят възстановяването на жизнеспособността. Следователно Комисията трябва да прецени дали извършените от Банката придобивания могат да бъдат определени за съответстващи на Съобщението относно преструктурирането.
            
         7.5.1.   Съответствие на придобиването на Emporiki Bank със Съобщението относно преструктурирането
   
   7.5.1.1.   Въздействие на придобиването на Emporiki Bank върху жизнеспособността на Банката в дългосрочен план
   
   
               (223)
            
            
               От гледна точка на доходността на дейностите, извършеното от Банката придобиване на Emporiki Bank подобрява възвръщането на жизнеспособността на Банката в дългосрочен план, тъй като сливането на две банки на един и същ географски пазар дава възможност на Банката за осъществяването на значителни синергии, например под формата на намаляване на персонала, закриване на клонове и по-ниски режийни разноски. Банката придобива клиентите и депозитите, като в същото време значително намалява разходите за своята издръжка. Тя закрива значителен брой клонове на комбинираното дружество, в допълнение към рационализиране на функциите на централния офис.
            
         
               (224)
            
            
               По отношение на позициите, свързани с ликвидността, придобиването оказва положително въздействие върху Банката. В действителност, съотношението на заемите към депозитите на придобитото дружество е било около 115 %, което е доста под съотношението на Банката (103). Поради това то допринася за значителното подобряване на съотношението на заемите към депозитите на Банката.
            
         
               (225)
            
            
               От статична гледна точка сделката има положително въздействие и върху капиталовата адекватност на Банката, тъй като Банката придобива добре капитализирана банка за 1 евро. Към 31 март 2012 г. прогнозната капиталова адекватност на комбинираното дружество е била 11,8 %, докато равнището на капиталова адекватност на Банката е било само 8,8 %. Аналогично, прогнозното съотношение на основния капитал от първи ред на комбинираното дружество е възлизало на 11,1 %, докато това на Банката — на 7,9 %. Високият капитал ба Emporiki Bank предоставя защита срещу бъдещи загуби, които могат да се проявят при стрес-тест, както е показано в таблица 3. Статичното наблюдение на увеличаването на капиталовата адекватност на Банката е довело до надценяване на положителния ефект върху дългосрочната ѝ капиталова позиция. Следователно придобиването е положително за възстановяването на жизнеспособността на Банката в дългосрочен план.
            
         7.5.1.2.   Въздействие на придобиването върху размера на помощта, от която Банката е имала нужда
   
   
               (226)
            
            
               Според точка 23 от Съобщението относно преструктурирането помощта за преструктуриране не трябва да се използва за придобиването на други дружества, а само за покриване на разходите по преструктурирането, които са необходими за възстановяването на жизнеспособността на Банката. В този случай, въпреки че придобиването оказва положително влияние върху жизнеспособността на Банката, то не е от основно значение за жизнеспособността ѝ по смисъла на точка 23 от Съобщението относно преструктурирането.
            
         
               (227)
            
            
               Банката е платила само 1 евро, за да закупи Emporiki Bank. Покупната цена следователно не е била финансирана чрез държавна помощ. Този факт предполага също, че плащането на продажната цена не е създало нужда от капитал за Банката. В допълнение, Emporiki Bank е подходящо капитализирана (т.е. до нивото, изисквано съгласно стрес теста от 2012 г., посочен в таблица 3). Като такова, придобиването е малко вероятно да създаде бъдеща нужда от капитал на Банката.
            
         
               (228)
            
            
               В заключение, поради наличието на нетипични условия (закупуване за 1 евро на изцяло капитализира Банката за изпълняване на изискванията на стрес теста), придобиването на Emporiki Bank по изключение не противоречи на изискването за свеждане до минимум на помощта.
            
         7.5.1.3.   Нарушаване на конкуренцията вследствие на придобиванията
   
   
               (229)
            
            
               В съответствие с точки 39 и 40 от Съобщението относно преструктурирането държавната помощ не трябва да бъде използвана в ущърб на дружества, които не получават подкрепа, и по-специално за придобиването на конкурентни дружества. В точка 41 от Съобщението относно преструктурирането се посочва също, че може да разрешат придобивания, когато те са част от процес на консолидация, необходим за възстановяване на финансовата стабилност или за осигуряване на ефективна конкуренция. При тези обстоятелства процесът на придобиване следва да бъде справедлив и придобиването следва да гарантира условия на ефективна конкуренция на съответния пазар.
            
         
               (230)
            
            
               Банката на Гърция не е считала Emporiki Bank за жизнеспособна като самостоятелна банка според преглед на жизнеспособността, извършен от външен консултант в началото на 2012 г. Тя е носела огромни загуби за Crédit Agricole, затова Crédit Agricole е искала да я продаде. Ако не беше възможна продажба, Crédit Agricole можеше да обмисли как да я остави да фалира. Следователно сделката може да се счита за част от процес на консолидация, необходим за възстановяване на финансовата стабилност, като описания в точка 41 от Съобщението относно преструктурирането.
            
         
               (231)
            
            
               Нито един участник в търга, който не получава подкрепа, не е представил валидна оферта за придобиването на Emporiki Bank, а процесът на продажба е бил открит, прозрачен и недискриминационен. Следователно Банката не е изместила участник в търга, който не е получил подкрепа. Тъй като въпросното придобиване е било разрешено от Гръцкия орган за защита на конкуренцията, резултатът от процеса на продажба не засяга условията на ефективна конкуренция в Гърция.
            
         
               (232)
            
            
               Освен това нуждата на Банката от помощ не произтича от лошо управление или неподходящо поемане на риск. На последно място, както е заключено в съображение 227, не е използвана държавна помощ за финансиране на това придобиване (покупка за 1 евро на банка, капитализирана до нивото, което се изисква, за да издържи стрес-теста на Банката на Гърция).
            
         
               (233)
            
            
               С оглед на тези елементи може да се заключи, че придобиването на Emporiki Bank е в съответствие с раздел 4 от Съобщението относно преструктурирането.
            
         7.5.1.4.   Заключение относно придобиването на Emporiki Bank
   
   
               (234)
            
            
               С оглед на уникалната по рода си ситуация, в която са изпаднали гръцките банки, и специфичните особености, свързани с придобиването на Emporiki Bank, се заключава, че въпросното придобиване е в съответствие с изискванията, определени в Съобщението относно преструктурирането.
            
         7.5.2.   Съответствие на придобиването на подбрани активи и пасиви на трите кооперативни банки със Съобщението относно преструктурирането
   
   7.5.2.1.   Въздействие на придобиванията върху жизнеспособността на Банката в дългосрочен план
   
   
               (235)
            
            
               Придобиването на подбрани активи и пасиви на трите кооперативни банки ще подсили дългосрочната жизнеспособност на Банката.
            
         
               (236)
            
            
               По-точно интегрирането на депозитите на трите кооперативни банки в счетоводния баланс на Банката подобри нейния ликвиден профил. Нетното съотношение на заемите към депозитите на Alpha Bank S.A. намаля с около 1,5 % и зависимостта на Alpha Bank S.A. от Евросистемата спадна.
            
         
               (237)
            
            
               Освен това придобиванията дадоха на Банката възможност да увеличи своите приходи, като разшири клиентската си база в няколко географски области. Банката не е поела никаква скъпа инфраструктура или скъпа клонова мрежа. Банката не е поела и никакви заеми. Следователно това не увеличи нейните рискови или капиталови изисквания.
            
         7.5.2.2.   Въздействие на придобиванията върху размера на помощта, от която Банката е имала нужда
   
   
               (238)
            
            
               В съответствие с точка 23 от Съобщението относно преструктурирането помощта за преструктуриране не трябва да се използва за придобиването на други дружества, а само за покриване на разходите по преструктурирането, които са необходими за възстановяването на жизнеспособността на Банката. В този случай, въпреки че придобиването оказва положително влияние върху жизнеспособността на Банката, то не е от основно значение за жизнеспособността ѝ по смисъла на точка 23 от Съобщението относно преструктурирането.
            
         
               (239)
            
            
               Платеното от Банката за придобиването на прехвърлените активи и пасиви на трите кооперативни банки бе определено на 2,1 % от стойността на прехвърлените депозити и възлиза на приблизително 9 млн. EUR, което се равнява на 0,01 % от общата сума на счетоводния баланс на Банката по време на придобиването. Това възнаграждение следователно може да се счете за много ниско. Освен това Банката вече беше привлякла средства в размер на 550 млн. EUR от частния капитал при рекапитализация през пролетта на 2013 г.
            
         
               (240)
            
            
               Заключението е, че покупната цена на прехвърлените активи и пасиви (главно депозити) на трите кооперативните банки е толкова ниска, че не възпрепятства помощта да бъде ограничена до необходимия минимум.
            
         7.5.2.3.   Нарушаване на конкуренцията вследствие на придобиванията
   
   
               (241)
            
            
               Както е посочено в съображение 229, според точки 39 и 40 от Съобщението относно преструктурирането държавната помощ не трябва да бъде използвана в ущърб на дружества, които не получават подкрепа, и по-специално за придобиването на конкурентни дружества, освен при специфични обстоятелства.
            
         
               (242)
            
            
               Банката на Гърция счете, че трите кооперативни банки не са жизнеспособни и приемането на мерките за преструктуриране е необходимо за поддържането на финансова стабилност. Следователно сделката може да се счита за част от процес на консолидация, необходим за възстановяване на финансовата стабилност, като описания в точка 41 от Съобщението относно преструктурирането.
            
         
               (243)
            
            
               В допълнение, нито един участник в търга, който не получава подкрепа, не е представил валидна оферта за придобиване на активите и пасивите на трите кооперативни банки, и единствената друга оферта идва от банка, която е получила дори по-голяма помощ. Освен това размерът на придобитите активи и пасиви е малък и не е довел до промяна в структурата на пазара (104).
            
         
               (244)
            
            
               В заключение, Комисията счита, че тези извънредни обстоятелства обосновават разрешаването на придобиванията в съответствие с точка 41 от Съобщението за преструктуриране.
            
         7.5.2.4.   Заключение относно придобиването на подбрани активи и пасиви на трите кооперативни банки
   
   
               (245)
            
            
               Заключава се, че с оглед на особеностите на придобиването на подбрани активи и пасиви на трите кооперативни банки въпросното придобиване отговаря на изискванията, определени в Съобщението относно преструктурирането.
            
         7.5.3.   Съответствие на придобиването на Citibank със Съобщението относно преструктурирането
   
   7.5.3.1.   Въздействие на придобиването върху жизнеспособността на Банката в дългосрочен план
   
   
               (246)
            
            
               Придобиването на Citibank Гърция, включително Diners, ще подобри дългосрочната жизнеспособност на Банката. Банката придоби банка с високо обезпечен заем. В допълнение, на нетният кредитен портфейл е много по-малък отколкото придобитите депозити.
            
         
               (247)
            
            
               Интегрирането на депозитите на Citibank Гърция в счетоводния баланс на Банката ще подобри нейния средносрочен и дългосрочен финансов профил, като в същото време ще увеличи рентабилността на Банката.
            
         
               (248)
            
            
               Освен това чрез придобиването Банката ще подобри способностите си събиране на депозити, като по този начин ще постигне балансиран и устойчив бизнес модел.
            
         
               (249)
            
            
               Накрая, очакваните значителни синергии — от гледна точка на централните функции, ИТ услугите и оперативните разходи — ще допринесат за дългосрочната жизнеспособност на Банката.
            
         
               (250)
            
            
               Следователно придобиването е положително за възстановяването на жизнеспособността на Банката в дългосрочен план.
            
         7.5.3.2.   Въздействие на придобиването върху размера на помощта, от която Банката е имала нужда
   
   
               (251)
            
            
               Според точка 23 от Съобщението относно преструктурирането помощта за преструктуриране не трябва да се използва за придобиването на други дружества, а само за покриване на разходите по преструктурирането, които са необходими за възстановяването на жизнеспособността на Банката. В този случай, въпреки че придобиването оказва положително влияние върху жизнеспособността на Банката, то не е от основно значение за жизнеспособността ѝ по смисъла на точка 23 от Съобщението относно преструктурирането.
            
         
               (252)
            
            
               Банката е платила само 2 млн. EUR (105), за да закупи Citibank Гърция и Diners.
            
         
               (253)
            
            
               Придобитият портфейл включва голям брой заеми, които са напълно отписани. В действителност, оценката на този нов портфейл от заеми би могла да компенсира ограничената нужда от капитал, произтичаща от включването им в счетоводния баланс на Банката.
            
         
               (254)
            
            
               Освен това Банката е привлякла средства в размер на 1,2 млрд. EUR от частния капитал на цена за акция, по-висока от цената, при която HFSF е записал при рекапитализацията през пролетта на 2013 г.
            
         
               (255)
            
            
               При тези конкретни обстоятелства не може да се твърди, че придобиването е било финансирано чрез държавна помощ. Придобиването няма да увеличи нуждата от помощ или да намали възнаграждението на съществуваща помощ.
            
         7.5.3.3.   Нарушаване на конкуренцията вследствие на придобиването
   
   
               (256)
            
            
               Както е посочено в съображение 241, държавната помощ не трябва да бъде използвана в ущърб на дружества, които не получават подкрепа, по-специално за придобиването на конкурентни дружества.
            
         
               (257)
            
            
               Покупната цена, платена за Citibank Гърция, беше изключително ниска и Банката мобилизира голяма сума частен капитал при висока цена на акция. Поради това не може да се приеме, че е използвана държавна помощ за финансиране на това придобиване.
            
         
               (258)
            
            
               В допълнение, нито един участник в търга, който не получава подкрепа, не е представил оферта за придобиване на периметъра на дейност, придобит от Банката, не е налице ефект на изтласкване на инвеститори, които не получават помощ.
            
         
               (259)
            
            
               В заключение, с оглед на елементите в съображения 257 и 258, придобиването не попада под забраната в точки 39 и 40 от Съобщението относно преструктурирането. Освен това Комисията припомня, че нуждата на Банката от помощ не произтича от лошо управление или неподходящо поемане на риск.
            
         7.5.3.4.   Заключение относно придобиването на Citibank Гърция
   
   
               (260)
            
            
               Заключава се, че с оглед на уникалната по рода си ситуация на Банката (106), и специфичните особености, свързани с придобиването на Citibank Гърция, въпросното придобиване е в съответствие с изискванията, определени в Съобщението относно преструктурирането.
            
         7.6.   СЪОТВЕТСТВИЕ НА МЕРКИ A, B1, B2, B3 И B4 СЪС СЪОБЩЕНИЕТО ОТНОСНО ПРЕСТРУКТУРИРАНЕТО
   7.6.1.   Източници на затруднения и последици във връзка с оценката според Съобщението относно преструктурирането
   
   
               (261)
            
            
               Както е посочено в раздели 2.1.1 и 2.1.2, затрудненията, пред които се е изправила банка, са следствие главно на кризата с гръцкия държавен дълг и дълбоката рецесия в Гърция и Южна Европа. Що се отнася до първия фактор, гръцкото правителство е изгубило своя достъп до финансовите пазари и в крайна сметка е трябвало да договори споразумение със своите вътрешни и международни кредитори (програма за PSI), което е довело до процентното намаление на вземанията от държавата с 53,3 %. Освен това 31,5 % от вземанията са били обменени за нови GGB с по-ниски лихвени проценти и по-далечни падежи. Държавата е изкупила обратно тези нови GGB от гръцките банки през месец декември 2012 г. на цена между 30,2 % и 40,1 % от тяхната номинална стойност, което е довело до реализирането на допълнителна загуба за гръцките банки. Освен въздействието върху нейната капиталова позиция, оказано от програмата за PSI и обратното изкупуване на дълга, Банката е претърпяла също така значителен отлив на депозити между 2010 г. и средата на 2012 г. поради риска, че Гърция може да излезе от еврозоната вследствие на неустойчивия си публичен дълг и на рецесията в икономиката.
            
         
               (262)
            
            
               Мерки B1, B2, B3 и B4 са в размер на 4 571 млн. EUR, което е по-малко от размера на загубата, която е била записана в резултат на програмата за PSI (4 786 млн. EUR). В такъв случай и ако трудностите не произтичат главно от практики, свързани с прекомерно поемане на рискове, в точка 14 от Съобщението относно удължаването от 2011 г. е предвидено, че Комисията може да смекчи своите изисквания.
            
         
               (263)
            
            
               Най-голямата част от капиталовите нужди произтичат от редовна експозиция на финансова институция на държавния риск на собствената ѝ държава. Този факт е отбелязан също така в съображения 58 и 69 от решението за откриване по отношение на Alpha Bank. Комисията отбелязва също така, че експозиция на Банката на гръцкия държавен риск е по-малка от тази на другите основни гръцки банки, така че не може да се счита, че е натрупала прекомерна експозиция към държавен дълг. В резултат на това не е имало толкова голяма нужда Банката да разглежда въпроси, свързани с моралния риск, в своя план за преструктуриране, колкото при други подпомагани финансови институции, които са поемали прекомерно големи рискове. Тъй като мерките за помощ не са толкова нарушаващи, предприетите мерки за ограничаване на нарушенията на конкуренцията съответно следва да бъдат смекчени пропорционално. Тъй като програмата за PSI и обратното изкупуване на дългове представляват опрощаване на дългове в полза на държавата, възнаграждението на държавата за рекапитализирането на банките може да е по-ниско.
            
         
               (264)
            
            
               Тъй като обаче гръцката икономика се е свила с около 25 % след 2008 г. и тъй като Банката е придобила по-нежизнеспособната банка Emporiki Bank, Банката трябва да приспособи своята организация, своята структура на разходите и търговска мрежа към тази нова среда, за да успее да възстанови доходността си. Следователно, въпреки отсъствието на съображения, свързани с моралния риск, Банката трябва да рационализира своята дейност в Гърция, за да осигури своята жизнеспособност в дългосрочен план.
            
         
               (265)
            
            
               Важен втори източник на загуби за Банката бяха нейните кредити за гръцките домакинства и фирми. Комисията счита, че тези загуби се дължат главно на изключително сериозното и продължително свиване на БВП с приблизително 25 % за период от пет години, а не на практики на Банката, свързани с рисково кредитиране. В резултат на това предоставената помощ за покриването на тези загуби не създава морален риск, какъвто е случаят, когато помощта предпазва Банката от последиците от нейните рискови практики в миналото. Следователно помощта предизвиква по-малки нарушения (107).
            
         
               (266)
            
            
               Част от капиталовите нужди и загубите от кредити на Банката обаче са реализирани от някои международни дъщерни предприятия. През 2012 г. например дейностите в Кипър, Румъния, Сърбия, Бивша югославска република Македония и България са били на загуба, докато дейностите в Албания са донесли нулева печалба. Стрес-тестовете, проведени през 2012 г. за определяне на потребностите от капитал на Банката, показват, че прогнозите за кредитните загуби по чуждестранните заеми възлизат на 921 млн. EUR при базовия сценарий и на 1 201 млн. EUR при неблагоприятния сценарий. Чуждестранните активи също представляваха изтичане на ликвидност, тъй като вътрешногруповото финансиране възлизаше на няколко милиарда евро.
            
         
               (267)
            
            
               В заключение, тъй като сред четирите най-големи гръцки банки Банката е притежавала най-малко по време на PSI и тъй като загубата, дължаща се на PSI, е по-голяма отколкото помощта, получена чрез мерки B, B2, B3 и B4, може да се заключи, че повечето от загубите и необходимостта от помощта попадат в обхвата на точка 14 от Съобщението относно удължаването от 2011 г., в която се позволява на Комисията да намали своите изисквания. Част от нуждата от помощ произтича от загубите от гръцки заеми вследствие на изключително дълбоката и продължителна рецесия, а не от рисково кредитиране. Тази помощ не създава морален риск и следователно не води до толкова големи нарушения.
            
         
               (268)
            
            
               Накрая, малка част от необходимостта от помощ идва от поемането на рискове от самата банка по отношение на нейните чуждестранни дъщерни предприятия.
            
         7.6.2.   Жизнеспособност
   
   
               (269)
            
            
               Планът за преструктуриране трябва да гарантира, че финансовата институция може да възстанови своята жизнеспособност в дългосрочен план до края на периода на преструктуриране (раздел 2 от Съобщението относно преструктурирането). В разглеждания случай периодът на преструктуриране е определен като периода между датата на приемане на настоящото решение и 31 декември 2018 г.
            
         
               (270)
            
            
               В съответствие с точки 9, 10 и 11 от Съобщението относно преструктурирането гръцките органи са представили цялостен и подробен план за преструктуриране, който дава пълна информация за бизнес модела на Банката. В плана са посочени също така причините за затрудненията, с които се е сблъскала Банката, както и предприетите мерки за справяне с всички срещнати от нея проблеми, свързани с жизнеспособността. По-специално в плана за преструктуриране е описана избраната стратегия за запазване на оперативната ефективност на Банката и за справяне с високото равнище на необслужваните кредити, ниската оперативна ефективност, нейната уязвима ликвидност и капиталовите позиции, както и чуждестранните ѝ предприятия, които през последните години са разчитали на своето дружество майка за финансирането и капитала си.
            
         7.6.2.1.   Гръцки банкови дейности
   
   
               (271)
            
            
               Що се отнася до ликвидността и зависимостта на Банката от финансиране от Евросистемата, в плана за преструктуриране е предвиден ограничен растеж на счетоводния баланс в Гърция, докато базата на депозитите отново следва да започне да се разраства. Зависимостта от гарантирана от държавата СПОЛ, която вече е намаляла, ще продължи да се понижава, което ще помогне на Банката така също да намали своите разходи за финансиране.
            
         
               (272)
            
            
               С посоченото в съображение 118 поето задължение, свързано със съотношението на кредитите към депозитите, се гарантира, че структурата на счетоводния баланс на Банката ще бъде устойчива до края на периода на преструктуриране. Продажбата на ценни книжа и други странични дейности ще укрепи също така позицията на ликвидност на Банката. Поради все още затруднената позиция на ликвидност на Банката Комисията може да приеме искането на гръцките органи да им бъде разрешено да предоставят средства за осигуряване на ликвидност на Банката по мерките за гаранции и за държавни облигационни заеми в рамките на схемата за подпомагане на гръцките банки и при гарантираната от държавата СПОЛ.
            
         
               (273)
            
            
               С оглед на намаляването на нейните разходи за финансиране Гърция също е поела задължение, че Банката ще продължи да намалява лихвените проценти, които плаща по депозити в Гърция, както е описано в съображение 118. Постигането на подобно намаляване на разходите по депозити ще изиграе ключова роля за подобряване на доходността на Банката преди включването на провизии.
            
         
               (274)
            
            
               От началото на кризата до момента Банката започна да рационализира своята търговска мрежа в Гърция посредством намаляване на броя на клоновете и на служителите (108). До 2017 г. общите разходи на Банката ще се понижат с още […] % спрямо 2013 г. За постигането на тази цел Гърция е поела ангажимент, че Банката ще намали своите клонове и служители в Гърция съответно до […] и […] към 31 декември 2017 г. с максимален размер на общите разходи (109) в Гърция от […] млн. EUR. Очакваното съотношение на разходите към приходите ще бъде под […] % в края на периода на преструктуриране. Комисията счита, че с плана за преструктуриране се запазва ефективността на Банката в новата пазарна среда.
            
         
               (275)
            
            
               Една от най-важните области е управлението на необслужваните кредити, тъй като те са били в размер на 32,4 % от портфейла към 31 декември 2013 г. (110) Банката възнамерява да подобри своята кредитна политика (граници, обезпечение) и да се съсредоточи върху основната дейност, за да намали до минимум загубите си. Гърция е поела задължение също така, че Банката ще изпълни високите стандарти по отношение на своята кредитна политика, за да управлява рисковете и да се увеличи до максимум стойността за Банката на всеки етап от кредитния процес, както е описано в съображение 122.
            
         7.6.2.2.   Корпоративно управление
   
   
               (276)
            
            
               Друг аспект, който заслужава внимание, е управлението на Банката, като се има предвид, че HFSF притежава 69,9 % (111) от акциите на Банката към след увеличението на капитала през 2014 г., но има ограничени права на глас. Освен това някои от частните инвеститори, които контролират Банката, притежават и варанти и по този начин биха могли да извлекат пълна полза, ако цената на акциите се повиши през периода на преструктуриране. Тъй като тази ситуация може да създаде морален риск, през 2013 г. между Банката и HFSF беше договорена специфична рамка на отношенията. С това споразумение се защитават ежедневните дела на Банката от всякаква намеса от страна на основните ѝ акционери, като в същото време се гарантира, че HFSF ще може да следи изпълнението на плана за преструктуриране и да възпира поемането на прекомерни рискове от страна на ръководството на Банката посредством подходящи процедури за консултиране. Банката е поела задължение също така да следи отблизо своята експозиция на свързани кредитополучатели. Комисията отбелязва с одобрение факта, че HFSF автоматично ще възстанови всички свои права на глас, ако Банката не изпълни своя план за преструктуриране.
            
         7.6.2.3.   Международни дейности
   
   
               (277)
            
            
               В миналото някои от международните дейности на Банката са довели до постепенното намаляване на нейния капитал, ликвидност и доходност, както е обяснено в съображение 266.
            
         
               (278)
            
            
               Според плана за преструктуриране се очаква Банката да продължи да се насочва към вътрешния пазар. Банката вече е продала своето непечелившо дъщерно предприятие в Украйна. Тя е започнала също така да рационализира другите дъщерни предприятия, да укрепва процеса на отпускане на кредити и да намалява недостига от финансиране на дъщерните си предприятия. Тя планира по-нататъшна рационализация на своята мрежа в останалите дъщерни дружества, както е описано в съображение 109.
            
         
               (279)
            
            
               Общото количество на чуждите активи ще се свие с най-малко още […] % до 31 декември 2017 г. (в сравнение с 31 декември 2012 г.).
            
         
               (280)
            
            
               Общата доходност на международните дейности ще бъде възстановена, считано от […] нататък.
            
         
               (281)
            
            
               Следователно Комисията вярва, че Банката ще успее в достатъчна степен да преструктурира и намали размера на тези чуждестранни дейности, за да се избегне излагането ѝ в бъдеще на допълнителни капиталови нужди и недостиг на ликвидност. Описаното в съображение 119 задължение да се въздържа от вливането на капитал в големи размери в международните дъщерни предприятия на Банката гарантира също така, че чуждестранните дъщерни предприятия няма да представляват заплаха за капитала или ликвидността.
            
         7.6.2.4.   Заключение относно жизнеспособността
   
   
               (282)
            
            
               Описаният в раздел 2.4 базов сценарий показва, че в края на периода на преструктуриране Банката ще може да реализира възвръщаемост, даваща ѝ възможност да покрива всички свои разходи и да осигури подходяща възвръщаемост на собствения капитал, като се вземе предвид нейния рисков профил. В същото време капиталовата позиция на Банката се очаква да остане на задоволително ниво.
            
         
               (283)
            
            
               Накрая, Комисията отбелязва неблагоприятния сценарий, описан в представения от гръцките органи план за преструктуриране на Банката. Неблагоприятният сценарий е базиран на набор от допускания, които са били съгласувани с HFSF. При него е отчетена по-продължителна и по-дълбока рецесия, както и по-голяма дефлация на цените на недвижимите имоти (112) В плана за преструктуриране се показва, че Банката може да устои на умерен стрес, тъй като при неблагоприятния сценарий Банката остава печеливша и добре капитализирана в края на периода на преструктуриране.
            
         
               (284)
            
            
               Размерът на допълнителния капитал, който е бил повишен през 2014 г., а именно 1,2 млрд. EUR, е достатъчен, за справяне с основния сценарий на стрес-теста от 2013 г. в периода на преструктуриране и за възстановяване на сумата на привилегированите акции, което Банката направи през април 2014 г. (113) Банката ще представи на Банката на Гърция също така план за условен капитал, съдържащ мерки, които ще бъдат осъществени, ако икономическата среда допълнително се влоши. Комисията напомня, че в оценката на капиталовите нужди при базовия сценарий Банката на Гърция вече е направила някои корекции, които са довели до увеличаване на прогнозните капиталови нужди в сравнение с изчислените от Банката капиталови нужди в собствения ѝ базов сценарий. Комисията следователно счита, че капиталовите нужди при базовия сценарий, оценени от Банката на Гърция, предполагат известна степен на стрес. За да заключи, че Банката е жизнеспособна, Комисията не изисква Банката предварително да разполага с достатъчно капитал, за да покрие капиталовите нужди при неблагоприятния сценарий, които са изчислени от Банката на Гърция, тъй като последните изчислени равнища представляват високо равнище на напрежение и тъй като увеличението на капитала през март 2014 г. показва, че Банката е възстановила достъпа си до капиталовите пазари.
            
         
               (285)
            
            
               Друг положителен факт е, че Банката няма да извършва допълнителни инвестиции в неинвестиционни ценни книжа, което спомага за запазването на нейната капиталова позиция и позицията на ликвидност.
            
         
               (286)
            
            
               Поради това се стигна до заключението, че Банката е взела достатъчно мерки, за да възстанови своята дългосрочна жизнеспособност.
            
         7.6.3.   Собствен принос и споделяне на тежестта
   
   
               (287)
            
            
               Както е посочено в Съобщението относно преструктурирането, банките и техните акционери трябва да участват в преструктурирането във възможно най-голяма степен, за да се гарантира, че помощта е ограничена до необходимия минимум. Следователно банките следва да използват свои собствени ресурси за финансиране на преструктурирането, например чрез продажбата на активи, докато акционерите трябва, по възможност, да поемат загубите на Банката.
            
         7.6.3.1.   Собствен принос от Банката: продажби и съкращаване на разходите
   
   
               (288)
            
            
               Банката вече е продала някои малки чуждестранните предприятия (Украйна) и се е освободила от част от портфейла си с цел да увеличи своята капиталова адекватност и ликвидност. Например Банката се е освободила от чуждестранни активи в размер на 1,9 млрд. EUR в периода от 2009 г. до 2013 г. (114)
               
            
         
               (289)
            
            
               Планът за преструктуриране предвижда продажбата на допълнителни активи в Югоизточна Европа, както е описано в съображение 107. Като се има предвид вече извършеното намаляване на задлъжнялостта и предприетите продажби и след приключване на тези задължения, Банката в значителна степен ще е намалила своето географско присъствие в Югоизточна Европа. Свиването на международните активи на Банката също така значително ще намали условния риск, че в бъдеще ще бъде необходима помощ. Следователно то спомага за намаляване до минимум на размера на помощта.
            
         
               (290)
            
            
               Банката е продала своите застрахователни дейности през 2007 г. Следователно тя няма значителна дейност на този пазар, която да може да бъде продадена като източник на средства.
            
         
               (291)
            
            
               С цел да ограничи капиталовите си нужди, Банката няма да използва капитал за подпомагане или за увеличаване на размера на своите чуждестранни дъщерни предприятия, както е описано в съображение 119. Освен това поетите от Гърция задължения включват така също Банката да не извършва допълнителни придобивания.
            
         
               (292)
            
            
               Банката се е ангажирала също така с мащабна програма за намаляване на разходите, както е посочено в раздел 2.4.2. Разходите ѝ допълнително ще се понижат до 2017 г. […] Работната сила намалява и заплатите са понижени. Гърция пое и ангажимент за ограничаване на възнагражденията на управителите на Банката, […].
            
         7.6.3.2.   Споделяне на тежестта от старите акционери и нов капитал, набран на пазара
   
   
               (293)
            
            
               Историческите акционери на Банката бяха намалени чрез емисията на права, извършена през 2009 г. (115), и след това отново чрез рекапитализацията от HFSF (мярка B4) и набирането на частен капитал през 2013 г. и март 2014 г. Например, участието на акционерите в Банката, сред които тогава са били и инвеститорите, инжектирали средства през 2009 г., бе намалено от 100 % преди рекапитализацията от пролетта на 2013 г. до само 4,9 % след тази рекапитализация. Освен това Банката не е плащала дивиденти в брой от 2008 г. насам. В допълнение към това споделяне на тежестта от съществуващите акционери, Банката е набрала значителна сума частен капитал от началото на кризата през 2008 г., т.е. 986 млн. EUR през 2009 г., 550 млн. EUR през 2013 г. и 1 200 млн. EUR през 2014 г.
            
         7.6.3.3.   Споделяне на тежестта от притежателите на подчинен дълг
   
   
               (294)
            
            
               Притежателите на подчинен дълг на Банката са допринесли за разходите по преструктурирането на Банката. Банката е извършила няколко операции за управление на пасивите, за да генерира капитал. Общият размер на обменените пасиви достигна 828 млн. EUR, като капиталовият доход е 436 млн. EUR, както е описано в съображение 114.
            
         
               (295)
            
            
               За останалите инструменти се прилага посочената в съображение 124 забрана за купони. Следователно Комисията счита, че е осигурено адекватно споделяне на тежестта от страна на частните инвеститори, притежаващи хибриден капитал в Банката, и са изпълнени изискванията на Съобщението относно преструктурирането в това отношение.
            
         7.6.3.4.   Заключение относно собствения принос и споделянето на тежестта
   
   
               (296)
            
            
               В сравнение с получената обща рекапитализация от държавата, собственият принос и споделянето на тежестта, особено под формата на продажба на активи и намаляване на кредитния портфейл, са много по-ниски от нивата, които Комисията обикновено би приела за достатъчни. Съкращаването се отнася само до чуждестранните дейности (116), които представляват ограничена част от Банката (117), и в преструктурирането не се предвижда никакво намаляване на размера на заемите и депозитите в Гърция. Все пак, с оглед на елементите, обсъдени в раздел 7.6.1., и по-специално фактите, че Alpha Bank е най-слабо подпомогнатата банка сред големите гръцки банки и че получената помощ изцяло отговаря на условията за освобождаване, установени в точка 14 от Съобщението относно удължаването от 2011 г., по силата на която Комисията може да приеме по-малък собствен принос и споделяне на тежестта, планът за преструктуриране може да се счита за предоставящ достатъчен собствен принос и мерки за споделяне на тежестта.
            
         7.6.4.   Мерки за ограничаване на нарушенията на конкуренцията
   
   
               (297)
            
            
               В Съобщението относно преструктурирането се изисква планът за преструктуриране да предлага мерки за ограничаване на нарушенията на конкуренцията и за гарантиране на конкурентоспособността на банковия сектор. Освен това тези мерки следва да отстраняват също така моралния риск и да гарантират, че държавната помощ няма да се използва за финансиране на антиконкурентни практики.
            
         
               (298)
            
            
               Съгласно точка 31 от Съобщението относно преструктурирането при оценката на размера на държавната помощ и извършените от нея нарушения на конкуренцията Комисията трябва да вземе предвид както абсолютната, така и относителната сума на помощта, обхвата на разпределението на тежестта и пазарната позиция на финансовата институция след преструктурирането. В това отношение Комисията напомня, че Банката е получила капитал от държавата в размер на 12 % от нейните RWA (118). Освен това Банката е получила гаранции за ликвидност в размер на 14 млрд. EUR към 30 ноември 2011 г. и заеми и държавни облигационни заеми в размер на 1,6 млрд. EUR към 30 септември 2011 г., които заедно представляват 25 % от счетоводния баланс на Банката към тази дата. Освен това Банката е получила гарантираната от държавата СПОЛ. Мерките за ограничаване на потенциалните нарушения на конкуренцията са обосновани с оглед на големия размер на помощта. Освен това пазарният дял на Банката в Гърция е голям, като пазарният дял при кредитите е 15 %, а при депозитите е 13 % към 31 декември 2012 г. Придобиването на Emporiki Bank и в много по-малка степен придобиването на трите кооперативни банки и гръцките дейности на Citibank увеличиха пазарните дялове на Банката. След придобиването на Emporiki Bank пазарните дялове на Банката при депозитите в Гърция възлизат на 21 %, считано към 30 юни 2013 г., докато пазарните ѝ дялове при жилищните ипотеки, потребителските заеми и корпоративните заеми са съответно 23 %, 20 % и 21 % (119). След придобиването на гръцките дейности на Citibank пазарният дял на Банката при депозитите се увеличи с по-малко от 1 %.
            
         
               (299)
            
            
               Комисията напомня, че затрудненията на Банката се дължат главно на външни сътресения като кризата с гръцкия държавен дълг и продължителната рецесия, разкъсваща гръцката икономика от 2008 г. насам, както беше отбелязано в съображение 69 от решението за откриване по отношение на Alpha Bank. Необходимостта от справяне с моралните рискове е по-малка, тъй като Банката не е поемала прекомерни рискове. Както е посочено в раздел 7.6.1 от настоящото решение, предвид тези фактори нарушенията на конкуренцията вследствие на мерките за помощ не са толкова големи, което важи така също за необходимостта от мерки за намаляването им. Поради тези причини по изключение Комисията може да приеме, че, въпреки големия размер на помощта и големия пазарен дял, в плана за преструктуриране не е предвидено намаляване на размера на счетоводния баланс и кредитите в Гърция.
            
         
               (300)
            
            
               Комисията обаче отбелязва, че рекапитализациите от държавата са дали възможност на Банката да продължи да осъществява своите банкови дейности на чуждестранни пазари.
            
         
               (301)
            
            
               В това отношение Комисията отбелязва, в допълнение към вече извършеното намаляване на задлъжнялостта и преструктурирането, че Банката още ще преструктурира и ще се освободи от чуждестранните си активи до 30 юни 2018 г. (120) в допълнение към ангажимента да не използва помощ за финансиране на растежа на тези дейности. Следователно помощта няма да бъде използвана за нарушаване на конкуренцията на тези чуждестранни пазари.
            
         
               (302)
            
            
               Гръцките органи са поели задължение също така за забрана на придобиванията, с което се гарантира, че Банката няма да използва получената държавна помощ, за да придобива нови предприятия. Тази забрана допринася да се гарантира, че помощта ще се използва единствено за подпомагането на възстановяването на жизнеспособността на банковите дейности в Гърция, а не например за реализиране на растеж на чуждестранните пазари.
            
         
               (303)
            
            
               Задължението за намаляване на лихвата, която се плаща по гръцки депозити от неустойчиво високите нива също гарантира, че помощта няма да се използва за финансиране на неустойчиви стратегии за привличане на депозити, които нарушават конкуренцията на гръцкия пазар. Аналогично благодарение на задължението за спазването на строги правила по отношение на ценообразуването на нови кредити, базирано на надлежна оценка на кредитния риск, няма да се допусне нарушаване от страна на Банката на конкуренцията на гръцкия пазар вследствие на нецелесъобразни стратегии за ценообразуване по кредитите за потребителите.
            
         
               (304)
            
            
               Като се има предвид специфичната ситуация, описана в раздел 7.6.1, и предвидените в плана за преструктуриране мерки, Комисията счита, че са налице достатъчни предпазни мерки за ограничаване на нарушенията на конкуренцията.
            
         7.7.   МОНИТОРИНГ
   
               (305)
            
            
               В съответствие с раздел 5 от Съобщението относно преструктурирането са необходими редовни доклади, за да може Комисията да следи за надлежното изпълнение на плана за преструктуриране. Както е посочено в ангажиментите, поети от Гърция (121), гръцките органи ще гарантират, че до края на периода за преструктуриране, а именно 31 декември 2018 г., контролиращото доверено лице, което е било назначено от Банката с одобрението на Комисията, ще следи за спазването на поетите от гръцките органи ангажименти във връзка с преструктурирането на дейностите в Гърция и в чужбина и във връзка с корпоративното управление и търговските дейности. Следователно може да се заключи, че изпълнението на плана за преструктуриране ще бъде обект на подходящ мониторинг.
            
         8.   ЗАКЛЮЧЕНИЕ
   
   
               (306)
            
            
               Заключението е, че Гърция неправомерно е привела в действие мерки за помощ B1, B2, B3 и B4 в нарушение на член 108, параграф 3 от Договора, тъй като те са били приведени в действие преди официалното им одобрение от Комисията. Комисията обаче счита, че планът за преструктуриране, разглеждан заедно с поетите задължения в приложението, гарантира възстановяването на жизнеспособността на Банката в дългосрочен план, е достатъчен от гледна точка на споделяне на тежестта и собствен принос и е целесъобразен и пропорционален, за да бъдат компенсирани нарушенията на конкуренцията вследствие на разглежданите в настоящото решение мерки за помощ. Планът за преструктуриране и поетите задължения изпълняват критериите на Съобщението относно преструктурирането и следователно мерките за помощ могат да се считат за съвместими с вътрешния пазар,
            
         ПРИЕ НАСТОЯЩОТО РЕШЕНИЕ:
   Член 1
   1.   Следните мерки, които са осъществени от гръцките органи, представляват държавна помощ по смисъла на член 107, параграф 1 от Договора:
   
               а)
            
            
               спешната помощ за осигуряване на ликвидност, предоставена на Alpha Bank S.A. от Банката на Гърция и гарантирана от Гърция (мярка L2);
            
         
               б)
            
            
               втора междинна рекапитализация в размер на 1 042 млн. EUR, предоставена от гръцкия фонд за финансова стабилност („HFSF“) на Alpha Bank S.A. през месец декември 2012 г. (мярка B2);
            
         
               в)
            
            
               писмо за поемане на ангажимент в размер на 1 629 млн. EUR, предоставено от HFSF на Alpha Bank S.A. на 21 декември 2012 г. (мярка B3);
            
         
               г)
            
            
               рекапитализация в размер на 4 021 млн. EUR, предоставена от HFSF на Alpha Bank S.A. през пролетта на 2013 г. (мярка B4).
            
         2.   Финансирането от HFSF на общия недостиг от финансиране в размер на 427 млн. EUR, в рамките на прехвърлянето на определени активи и пасиви на Кооперативна банка на Додеканезите, Кооперативна банка на остров Евбея и Кооперативна банка на Западна Македония към Alpha Bank S.A. през декември 2013 г., не представлява държавна помощ по смисъла на член 107, параграф 1 от Договора.
   (3)   Като се има предвид планът за преструктуриране на Alpha Bank Group (Alpha Bank и всички нейни дъщерни предприятия и клонове), представен на 12 юни 2014 г., и поетите задължения от страна на гръцките органи на същата дата, следната държавна помощ е съвместима с вътрешния пазар:
   
               а)
            
            
               вливане на капитал в размер на 940 млн. EUR, предоставено от гръцките органи на Alpha Bank S.A. през месец май 2009 г. по мярката за рекапитализация (мярка A);
            
         
               б)
            
            
               спешна помощ за осигуряване на ликвидност, предоставена на Alpha Bank S.A. от Банката на Гърция и гарантирана от гръцките органи след месец юли 2011 г. в размер на 23,6 млрд. EUR към 31 декември 2012 г. (мярка L2);
            
         
               в)
            
            
               първа междинна рекапитализация в размер на 1 900 млн. EUR, предоставена от HFSF на Alpha Bank S.A. през месец май 2012 г. (мярка B1);
            
         
               г)
            
            
               втора междинна рекапитализация в размер на 1 042 млн. EUR, предоставена от HFSF на Alpha Bank S.A. през месец декември 2012 г. (мярка B2);
            
         
               д)
            
            
               писмо за поемане на ангажимент в размер на 1 629 млн. EUR, предоставено от HFSF на Alpha Bank S.A. на 21 декември 2012 г. (мярка B3);
            
         
               е)
            
            
               рекапитализация в размер на 4 021 млн. EUR, предоставена от HFSF на Alpha Bank S.A. през май 2013 г. (мярка B4).
            
         Член 2
   Адресат на настоящото решение е Република Гърция.
   
      Съставено в Брюксел на 9 юли 2014 година.
      
         
            За Комисията
         
         Joaquín ALMUNIA
         
            Заместник-председател
         
      
   
   
      (1)  Решение на Комисията от 19 ноември 2008 г. относно държавна помощ 560/2008 „Support measures for the credit Institutions in Greece“ (ОВ C 125, 5.6.2009 г., стр. 6). На решението беше даден номер SA.26678 (№ 560/2008). Тази схема беше продължавана и изменяна, както е описано в бележка под линия 2.
   
      (2)  На 2 септември 2009 г. Гърция изпрати уведомление за редица изменения на мерките за подпомагане и удължаване до 31 декември 2009 г., които бяха одобрени на 18 септември 2009 г. (вж. Решение на Комисията от 18 септември 2009 г. относно държавна помощ N 504/2009 „Prolongation and amendment of the Support Measures for the Credit Institutions in Greece“ (ОВ C 264, 6.11.2009 г., стр. 5). На 25 януари 2010 г. Комисията одобри второ удължаване на мерките за подпомагане до 30 юни 2010 г. (вж. Решение на Комисията от 25 януари 2010 г. относно държавна помощ N 690/2009 „Prolongation of the Support Measures for the Credit Institutions in Greece“ (ОВ C 57, 9.3.2010 г., стр. 6). На 30 юни 2010 г. Комисията одобри редица изменения в мерките за подпомагане и удължаване до 31 декември 2010 г. (вж. Решение на Комисията от 30 юни 2010 г. относно държавна помощ N 260/2010 „Extension of the Support Measures for the Credit Institutions in Greece“ (ОВ C 238, 3.9.2010 г., стр. 3). На 21 декември 2010 г. Комисията одобри удължаване на мерките за помощ до 30 юни 2010 г. (вж. Решение на Комисията от 21 декември 2010 г. относно държавна помощ SA 31998 (2010/N) „Fourth extension of the Support measures for the credit Institutions in Greece“ (ОВ C 53, 19.2.2011 г., стр. 2). На 4 април 2011 г. Комисията одобри изменение (вж. Решение на Комисията от 4 април 2011 г. относно държавна помощ SA.32767 (2011/N) „Amendment to the Support Measures for the Credit Institutions in Greece“ (ОВ C 164, 2.6.2011 г., стр. 8). На 27 юни 2011 г. Комисията одобри удължаване на мерките за подпомагане до 31 декември 2011 г. (вж. Решение на Комисията от 27 юни 2011 г. относно държавна помощ SA.33153 (2011/N) „Fifth prolongation of the Support measures for the credit Institutions in Greece“ (ОВ C 274, 17.9.2011 г., стр. 6). На 6 февруари 2012 г. Комисията одобри удължаване на мерките за подпомагане до 30 юни 2012 г. (вж. Решение на Комисията от 6 февруари 2012 г. относно държавна помощ SA.34149 (2011/N) „Sixth prolongation of the Support Measures for the Credit Institutions in Greece“ (ОВ C 101, 4.4.2012 г., стр. 2). На 6 юли 2012 г. Комисията одобри удължаване на мерките за подпомагане до 31 декември 2012 г. (вж. Решение на Комисията от 6 юли 2012 г. относно дело за държавна помощ SA.35002 (2012/N) — Гърция „Prolongation of the Support Scheme for Credit Institutions in Greece“ (ОВ C 77, 15.3.2013 г., стр. 14). На 22 януари 2013 г. Комисията одобри удължаване на схемата за гаранции и на схемата за облигационни заеми до 30 юни 2013 г. (вж. Решение на Комисията от 22 януари 2013 г. относно дело за държавна помощ SA.35999 (2012/N) — Гърция „Prolongation of the Guarantee Scheme and the Bond Loan Scheme for Credit Institutions in Greece“ (ОВ C 162, 7.6.2013 г., стр. 6). На 25 юли 2013 г. Комисията одобри удължаване на схемата за гаранции и на схемата за облигационни заеми до 31 декември 2013 г. (вж. Решение на Комисията от 25 юли 2013 г. относно дело за държавна помощ SA.36956 (2013/N) — Гърция „Prolongation of the Guarantee Scheme and the Bond Loan Scheme for Credit Institutions in Greece“ (ОВ C 141, 9.5.2014 г., стр. 3). На 14 януари 2014 г. Комисията одобри удължаване на схемата за гаранции и на схемата за облигационни заеми до 30 юни 2014 г. (вж. Решение на Комисията от 14 януари 2014 г. относно дело за държавна помощ SA. 37958 (2013/N) — Гърция „Prolongation of the Guarantee Scheme and the Bond Loan Scheme for Credit Institutions in Greece“, още непубликувано).
   
      (3)  Вж. Решение на Комисията от 27 юли 2012 г. относно държавна помощ SA.34823 (2012/C) (ex 2012 NN), „Рекапитализация на Alpha Bank от Гръцкия фонд за финансова стабилност“ (ОВ C 357, 20.11.2012 г., стр. 36).
   
      (4)  Съобщение за медиите от HFSF от 24 декември 2012 г. на разположение онлайн на адрес: http://www.hfsf.gr/files/press_release_20121224_en.pdf.
   
      (5)  Тези мерки бяха регистрирани от Комисията като дело SA. 36004 (2013/NN).
   
      (6)  Уведомлението е регистрирано под номер SA.34823 (2012/C) (ex 2012 NN).
   
      (7)  Европейска комисия — Генерална дирекция „Икономически и финансови въпроси“. The Second Economic Adjustment Programme for Greece - March 2012 (Втора програма за икономически корекции за Гърция — март 2012 г.), стр. 17, на разположение онлайн на адрес: http://ec.europa.eu/economy_finance/publications/occasional_paper/2012/pdf/ocp94_en.pdf.
   
      (8)  Вж. раздел II „Преструктуриране на гръцкия държавен дълг“ от Report on the Recapitalisation and Restructuring of the Greek Banking Sector (Доклад относно рекапитализацията на гръцкия банков сектор), Банка на Гърция, декември 2012 г., на разположение онлайн на адрес: http://www.bankofgreece.gr/BogEkdoseis/Report_on_the_recapitalisation_and_restructuring.pdf.
   
      (9)  Съобщение за медиите на министерство на финансите от 9 март 2012 г., на разположение онлайн на адрес: http://www.pdma.gr/attachments/article/80/9%20MARCH%202012%20-%20RESULTS.pdf.
   
      (10)  Съотношението на капитала от първи ред на дадена банка е едно от нормативно установените капиталови съотношения, които се следят от банковия надзор в рамките на Директивата за капиталовите изисквания.
   
      (11)  Вж. бележка под линия 7, стр. 106.
   
      (12)  Вж. бележка под линия 8.
   
      (13)  Вж. бележка под линия 7, стр. 104.
   
      (14)  Вж. бележка под линия 8.
   
      (15)  Европейската централна банка и националните централни банки заедно образуват Евросистемата — системата от централните банки на страните от еврозоната.
   
      (16)  Съобщение за медиите на министерство на финансите от 3 декември 2012 г., на разположение онлайн на адрес: http://www.pdma.gr/attachments/article/248/Press%20Release%20-%20December%2003.pdf.
   Вследствие на това обратно изкупуване на собствения ѝ дълг на цена много под номиналната стойност Гърция е осъществила значително намаляване на дълга.
   
      (17)  Ако такова изкупуване не е било осъществено, пазарната стойност на тези нови GGB е можела да се повиши в зависимост от развитието на пазарните параметри като лихвени проценти и вероятност от неизпълнение на Гърция.
   
      (18)  Включително очакваната загуба от новите предоставени кредити в Гърция през периода юни 2013 г. — декември 2016 г.
   
      (19)  Въздействието на ПЗК за чуждестранен риск бе изчислено след чуждестранен данък и при отчитане на ангажиментите за продаване, които са били поети пред Генералната дирекция за политиката на конкуренция към този момент.
   
      (20)  Резервите за загуби от кредити на NBG към 30 юни 2013 г. след отчитане на провизиите за First Business Bank и Probank.
   
      (21)  Резервите за загуби от кредити към 30 юни 2013 г. след отчитане на провизиите за New Hellenic Postbank и New Proton Bank, които са били придобити през месец август 2013 г.
   
      (22)  http://www.alpha.gr/files/investorrelations/IFRS_Alphagroup_Q3_2013_en.pdf.
   
      (23)  Вж. таблица 2.
   
      (24)  За 2010 г., 2011 г. и 2012 г. тези суми на собствения капитал включват 940 млн. EUR привилегировани акции, предоставени от Гърция през 2009 г. За 2012 г. тези суми не включват двете междинни рекапитализации в размер на 2 942 млн. EUR, получени от Банката през 2012 г. Размерът на собствения капитал за 2013 г. включва цялата рекапитализация за 2012 г. и 2013 г. от HFSF и чрез частни средства, която възлиза на общо 4 571 млн. EUR.
   
      (25)  Вж. таблица 2.
   
      (26)  Информация от Alpha Bank до Комисията от 25 юни 2013 г.
   
      (27)  Финансови отчети за 2011 г., http://www.alpha.gr/files/investorrelations/GROUP_IAS_FY_2011_en1.pdf.
   
      (28)  Вж. раздел 2.3.1.2 „Държавна рекапитализация, предоставена по мярката за рекапитализация“.
   
      (29)  Консолидирани финансови отчети към 31 декември 2011 г. на Emporiki Bank, стр. 9.
   
      (30)  Годишен финансов отчет на HFSF за периода от 1 януари 2012 г. до 31 декември 2012 г., стр. 8, на разположение в интернет на адрес: http://www.hfsf.gr/files/hfsf_annual_report_2012_en.pdf.
   
      (31)  http://www.alpha.gr/files/deltia_typou/Deltio_Typou_20130201EN.pdf.
   
      (32)  Придобиването и поемането на задължения е процедура за оздравяване, която се състои в определяне, в юридическо лице в производство по ликвидация, на активите и пасивите с високо качество и предлагането им на търг с цел да бъдат прехвърлени към жизнеспособно предприятие.
   
      (33)  Вж. Решение 97/3/8.2.2013 на Кредитния и застрахователен комитет на Банката на Гърция.
   
      (34)  Вж. Решение 14/4/8.12.2013 на Комитета по мерките за оздравяване на Банката на Гърция.
   
      (35)  Вж. Решение 14/5/8.12.2013 на Комитета по мерките за оздравяване на Банката на Гърция.
   
      (36)  Терминът „недостиг на финансиране“ може да бъде подвеждащ, тъй като описва мярка за подпомагане на капитала, а не подкрепа на ликвидността.
   
      (37)  Вж. Решение 97/2/8.2.2013 на Кредитния и застрахователен комитет на Банката на Гърция.
   
      (38)  Вж. Решение 14/1/8.12.2013 на Комитета по мерките за оздравяване на Банката на Гърция.
   
      (39)  Вж. Решение 14/2/8.12.2013 на Комитета по мерките за оздравяване на Банката на Гърция.
   
      (40)  Вж. Решение 97/1/8.2.2013 на Кредитния и застрахователен комитет на Банката на Гърция.
   
      (41)  Вж. Решение 14/7/8.12.2013 на Комитета по мерките за оздравяване на Банката на Гърция.
   
      (42)  Вж. Решение 14/8/8.12.2013 на Комитета по мерките за оздравяване на Банката на Гърция.
   
      (43)  Diners Club International е дружество за кредитни карти, което е основано през 1950 г. и е установено в Гърция през 1959 г. Diners Club Гърция се държи от Citibank International и Citibank Overseas Investment Corporation.
   
      (44)  Банкомат е електронно банково гише, което позволява на клиентите да извършват основни операции без помощта на представител (или „гише“), като например теглене на пари в брой.
   
      (45)  Предоставяне на информация от гръцките органи на 24 юни 2014 г.
   
      (46)  План за преструктуриране на Alpha Bank, юни 2014 г., стр. 64.
   
      (47)  Терминът „претеглени спрямо риска активи“ означава нормативно установена съвкупност, с която се измерва експозицията на риск на дадена финансова институция и която се използва от надзорните органи за следене на капиталовата адекватност на финансовите институции.
   
      (48)  Търговска тайна
   
      (49)  Според писмо на Банката на Гърция от 7 ноември 2011 г.„гаранциите важат за целия размер на спешната помощ за осигуряване на ликвидност (СПОЛ)“.
   
      (50)  Информация, предоставена от Банката на Гърция на 7 април 2014 г.
   
      (51)  Финансовите прогнози, приложени към плана за преструктуриране на Alpha Bank, юни 2014 г.
   
      (52)  Вж. бележка под линия 4.
   
      (53)  В споразумението преди записването е било предвидено: „Платимият на Банката действителен риск включва облигациите на EFSF и всички плащания на купони и начислени лихви по облигациите на EFSF за периода от емитирането на облигациите до преобразуването на Аванса в акционерен капитал и други конвертируеми финансови инструменти, както е предвидено в настоящото“.
   
      (54)  Вж. таблица 3.
   
      (55)  http://www.alpha.gr/files/investorrelations/deltio_typou_20130501EN.pdf.
   
      (56)  http://www.alpha.gr/files/investorrelations/Deltio_Typou_20130603EN.pdf.
   
      (57)  Сплит на акции е корпоративно действия, при което дадено дружество разделя своите съществуващи акции на множество акции.
   
      (58)  http://www.alpha.gr/files/investorrelations/EA20130416EN.pdf.
   
      (59)  http://www.hfsf.gr/files/HFSF_activities_Jan_2013_Jun_2013_en.pdf.
   
      (60)  http://www.alpha.gr/files/investorrelations/1306010_Warrants_en.pdf.
   
      (61)  Вж. бележка под линия 43. Например, цената на упражняване на 10 декември 2013 г. беше 0,4488 EUR, на 10 юни 2014 г. ще бъде 0 EUR,4576, на 10 декември 2014 г. ще бъде 0,4686, на 10 юни 2015 г. ще бъде 0,4796 EUR и така нататък. Вж. Съобщение на Alpha Bank от 10 юни 2013 г. относно „Окончателни условия на включване в списъка и характеристиките на дялове, представляващи права на собственост на акции (варанти), които са резултат от сключеното увеличаване на капиталовия дял“, достъпно на адрес: http://www.alpha.gr/files/investorrelations/1306010_Warrants_en.pdf.
   
      (62)  План за преструктуриране на Alpha Bank, юни 2014 г., стр. 22.
   
      (63)  Банката се ангажира да ограничи количеството на чуждите активи до […] млрд. EUR, а общите активи на Банката ще бъдат в размер на […] млрд. EUR през 2018 г. съгласно финансовите прогнози.
   
      (64)  План за преструктуриране на Alpha Bank, юни 2014 г., стр. 132, преди придобиването на Emporiki Bank.
   
      (65)  План за преструктуриране на Alpha Bank, юни 2014 г., стр. 129.
   
      (66)  План за преструктуриране на Alpha Bank, юни 2014 г., стр. 102—103. Нарастването на броя на клоновете и персонала между септември 2012 г. и декември 2013 г. се дължи на придобиването на Emporiki Bank.
   
      (67)  План за преструктуриране на Alpha Bank, юни 2014 г., стр. 103.
   
      (68)  Финансовите прогнози, приложени към плана за преструктуриране на Alpha Bank, юни 2014 г., цифри за Alpha Bank Гърция.
   
      (69)  План за преструктуриране на Alpha Bank, юни 2014 г., стр. 105.
   
      (70)  План за преструктуриране на Alpha Bank, юни 2014 г., стр. 96.
   
      (71)  План за преструктуриране на Alpha Bank, юни 2014 г., стр. 96.
   
      (72)  Финансовите прогнози, приложени към плана за преструктуриране на Alpha Bank, юни 2014 г., цифри за операциите в Гърция.
   
      (73)  План за преструктуриране на Alpha Bank, юни 2014 г., стр. 132.
   
      (74)  Финансовите прогнози, приложени към плана за преструктуриране на Alpha Bank, юни 2014 г.
   
      (75)  План за преструктуриране на Alpha Bank, юни 2014 г., раздел 5.4.2.
   
      (76)  План за преструктуриране на Alpha Bank, юни 2014 г., раздел 5.4.2.
   
      (77)  http://www.alpha.gr/files/investorrelations/EA20091130EN.pdf.
   
      (78)  http://www.alpha.gr/files/investorrelations/EA20120507EN.pdf.
   
      (79)  Вж. приложението, глава II.
   
      (80)  Вж. приложението, глава II.
   
      (81)  Вж. приложението, глава II.
   
      (82)  Вж. приложението, глава II.
   
      (83)  Вж. приложението, глава III, раздел A.
   
      (84)  Вж. приложението, глава III, раздел A.
   
      (85)  Вж. приложението, глава III, раздел A.
   
      (86)  Вж. приложението, глава III, раздел В.
   
      (87)  „Накрая, що се отнася до варантите, издадени от HFSF, следва да се поясни, че Гръцката република ще иска одобрението на Европейската комисия преди всяко обратно изкупуване на варантите от Alpha Bank или от какъвто и да било държавен субект (включително HFSF), така че Европейската комисия да може да проверява дали планираното обратно изкупуване на варанти не противоречи на изискванията за възнаграждение на държавата съгласно правилата за държавната помощ“
   
      (88)  Вж. Съобщение на Комисията — Прилагане на правила за държавна помощ към мерки, взети във връзка с финансовите институции в контекста на настоящата световна финансова криза, ОВ C 270/2, 25.10.2008 г., стр. 8.
   
      (89)  Съображение 59 от решението за откриване по отношение на Alpha Bank.
   
      (90)  Съображение 63 от решението за откриване по отношение на Alpha Bank.
   
      (91)  Вж. съображение 146 Решение на Комисията от 12 ноември 2008 г. по дело за държавна помощ SA. 510/2008 – Italia „Vendita dei beni della compagnia aerea ALITALIA“ (ОВ C 46, 25.2.2009 г., стр. 6).
   
      (92)  Вж. точка 80 от Съобщение на Комисията относно прилагането от 1 август 2013 г. на правилата за държавните помощи към мерките за подкрепа на банки в контекста на финансовата криза („Съобщение относно банковия сектор от 2013 г.“), ОВ C 216, 30.7.2013 г., стр. 1.
   
      (93)  Вж. Решение на Комисията от 25.1.2010 г. по дело за държавна помощ NN 19/2009 — Помощ за преструктуриране на Dunfermline Building Society, съображение 47; Решение на Комисията от 25.10.2010 г. по дело за държавна помощ N 560/2009 — Помощ за ликвидацията на Fionia bank, съображение 55; Решение на Комисията от 8.11.2010 г. по дело за държавна помощ N 392/2010 — Преструктуриране на CajaSur, съображение 52.
   
      (94)  Вж. бележки под линия 1 и 2.
   
      (95)  RWA на Банката към 31 март 2012 г. възлизаше на 44,2 млрд. EUR.
   
      (96)  Съобщение на Комисията относно прилагането от 1 януари 2012 г. на правилата за държавни помощи за подкрепата на мерки в полза на банки в контекста на финансовата криза (Съобщение относно удължаването от 2011 г.) (ОВ C 356, 6.12.2011 г., стр. 7).
   
      (97)  Вж. бележка под линия 6.
   
      (98)  Вж. бележка под линия 6.
   
      (99)  Вж. съображение 41 от Решение на Комисията по дело NN 51/2008 — Гаранционна схема за банките в Дания (ОВ C 273, 28.10.2008 г., стр. 2).
   
      (100)  Вж. съображение 83: начислените лихви се считат за допълнително участие от HFSF и следователно са намалили плащането, което HFSF е трябвало да извърши към Банката, за да плати рекапитализацията от пролетта на 2013 г.
   
      (101)  Вж. също раздел 7.5.1.
   
      (102)  Теоретичната цена на минали права („TERP“) е общоприета пазарна методика за количествено определяне на ефекта на разреждане вследствие на увеличението на акционерния капитал.
   
      (103)  Вж. таблица 5.
   
      (104)  Придобиването на прехвърлените активи и пасиви на Банката на Западна Македония и Банката на Евбея не е било съобщено на гръцката комисия за защита на конкуренцията, тъй като оборотът на прехвърлената част от всяка кооперативна банка не надхвърля прага от 15 млн. EUR, както е предвидено в член 6, параграф 1 от Закон 3959/2011 в съчетание с член 10, параграф 3, буква а) от същия закон.
   
      (105)  Възнаграждението е изчислено при допускането, че обезценяването на депозитите е 30 % от подписването до приключването на сделката. Възнаграждението ще се коригира ex post в зависимост от действителното обезценяване, наблюдавано преди приключването на продажбата.
   
      (106)  Вж. също раздели 7.5.1 и 7.5.2.
   
      (107)  Вж. точка 28 от Съобщението относно преструктурирането и съображение 320 от Решение 2011/823/ЕС на Комисията от 5 април 2011 година относно мерки C 11/09 (ex NN 53b/08, NN 2/10 и N 19/10), приведени в действие от нидерландската държава в полза на ABN AMRO Group NV (създадено в резултат на сливане между Fortis Bank Nederland и ABN AMRO N) (ОВ L 333, 15.12.2011 г., стр. 1).
   
      (108)  Вж. съображение 99.
   
      (109)  Включително вноските във Фонда за гарантиране на депозитите и инвестициите („TEKE“).
   
      (110)  Финансовите прогнози, приложени към плана за преструктуриране на Alpha Bank, юни 2014 г., цифри за Alpha Bank S.A.
   
      (111)  Годишен финансов отчет на HFSF за годината, приключваща на 31 декември 2013 г., стр. 68, на разположение в интернет на адрес: http: //www.hfsf.gr/files/hfsf_annual_report_2013_en.pdf.
   
      (112)  Финансовите прогнози, които са включени в плана за преструктуриране, се различават от резултатите от извършения от Банката на Гърция стрес-тест, тъй като последният не е бил базиран на същия набор от допускания и е бил обект на допълнителни корекции, извършени от Банката на Гърция.
   
      (113)  http://www.alpha.gr/files/deltia_typou/deltio_typou_170414EN.pdf.
   
      (114)  План за преструктуриране на Alpha Bank, юни 2014 г., стр. 107.
   
      (115)  Вж. съображение 116.
   
      (116)  Както е посочено в ангажиментите (вж. приложението, глава 2, точка 7), това съкращаване може да бъде постигнато чрез намаляване на счетоводния баланс на запазените чуждестранни образувания и/или чрез продажба на чуждестранни образувания.
   
      (117)  Размерът на предложения собствен принос трябва да бъде сравнен с размера на Банката преди придобиването на Emporiki Bank, депозитите на трите кооперативни банки и Citibank Гърция поради причините, обяснени в раздел 7.1.3.5.
   
      (118)  Ако се вземе предвид само действително платената помощ, която е най-изгодна и следователно с най-сериозни нарушения на конкуренцията, сумата на помощта се намалява на 11 % от RWA на Банката.
   
      (119)  План за преструктуриране на Alpha Bank, юни 2014 г., стр. 36.
   
      (120)  Вж. приложението, глава II.
   
      (121)  Вж. съображение 129.
   
      ПРИЛОЖЕНИЕ
      
         ALPHA BANK — ПОЕТИ ЗАДЪЛЖЕНИЯ ОТ РЕПУБЛИКА ГЪРЦИЯ
      
      Република Гърция („РГ“) следва да гарантира, че Alpha Bank („Банката“) изпълнява плана за преструктуриране, представен през юни 2014 г. Планът за преструктуриране се базира на макроикономически допускания, определени от Европейската комисия („Комисията“) в допълнение I, както и на регулаторни допускания.
      С настоящото Република Гърция поема следните задължения („поети задължения“), които са неразделна част от плана за преструктуриране. Поетите задължения включват задълженията във връзка с изпълнението на плана за преструктуриране („задължения за преструктуриране“) и задълженията за корпоративно управление и търговски дейности.
      Поетите задължения влизат в сила от датата на приемане на решението на Комисията за одобряване на плана за преструктуриране („решението“).
      Планът за преструктуриране ще приключи на 31 декември 2018 г. Поетите задължения се прилагат през целия период на преструктуриране, освен ако в отделните поети задължения е посочено друго.
      Настоящият текст следва да се тълкува в светлината на решението в общата рамка на правото на Съюза и във връзка с Регламент (ЕО) № 659/1999 на Съвета (1).
      ГЛАВА I.   ОПРЕДЕЛЕНИЯ
      За целите на поетите задължения следните термини означават:
      (1)   Банка: Alpha Bank S.A. и всички нейни дъщерни предприятия. Следователно терминът включва цялата Alpha Bank Group с всички нейни гръцки и чуждестранни дъщерни предприятия и клонове както банкови, така и небанкови.
      (2)   Увеличаваща капитала оферта в банковия сектор: оферта, която води до увеличение на съотношението на собствения капитал на Банката, като се вземат предвид всички свързани елементи, по-специално печалбата/загубата, която е записана във връзка със сделката, и намалението на RWA в резултат на продажбата (коригирано, при нужда, с оглед на увеличението на RWA в резултат на останалите финансови връзки);
      (3)   Приключване: датата на прехвърляне на правото на собственост върху продаваното предприятие към купувача;
      (4)   Продавано предприятие: всички предприятия и активи, по отношение на които Банката поеме задължение за продажба;
      (5)   Дата на влизане в сила: датата на приемане на решението.
      (6)   Край на периода на преструктуриране: 
      (7)   Чуждестранни активи или негръцки активи: активи, свързани с дейностите на клиенти извън Гърция, независимо от държавата, в която са записани активите. Например активи, които са записани в Люксембург, но са свързани с дейности на клиенти в Гърция, не се включват в обхвата на това определение. Обратно, активи, които са записани в Люксембург или Гърция, но са свързани с дейности на клиенти в други държави от ЮИЕ, се считат за чуждестранни активи и са включени в обхвата на това определение.
      (8)   Чуждестранни предприятия: чуждестранни банкови и небанкови дъщерни предприятия и клонове на Банката.
      (9)   Чуждестранни дъщерни предприятия: всички банкови и небанкови дъщерни предприятия на Банката извън Гърция.
      (10)   Гръцки банкови дейности: гръцките банкови дейности на Банката, независимо от това къде са записани активите.
      (11)   Гръцки небанкови дейности: гръцките небанкови дейности на Банката, независимо от това къде са записани активите.
      (12)   Гръцки дъщерни предприятия: всички гръцки банкови и небанкови дъщерни предприятия на Банката.
      (13)   Контролиращо доверено лице: едно или повече физическо(и) или юридическо(и) лице(а), независимо(и) от Банката, одобрено(и) от Комисията и назначено(и) от Банката; контролиращото доверено лице е натоварено да следи за спазването на поетите задължения.
      (14)   Купувач: едно или повече физическо(и) или юридическо(и) лице(а), което(които) придобива(т), изцяло или отчасти, продавано предприятие.
      (15)   Продажба: продажбата на 100 % от дяловото участие, притежавано от Банката, освен ако в конкретното поето задължение е предвидено друго.
      За целите на поетите задължения употребата на тези термини в единствено число включва така също множествено число (и обратно), освен ако в поетите задължения е предвидено друго.
      ГЛАВА II.   ЗАДЪЛЖЕНИЯ ЗА ПРЕСТРУКТУРИРАНЕ
      
               
                  (1)
               
               
                  
                     Брой клонове в Гърция: броят на клоновете в Гърция ще възлиза най-много на […] към 31 декември 2017 г.
               
            
               
                  (2)
               
               
                  
                     Брой служители в Гърция: броят на еквивалентите на пълно работно време („FTE“) в Гърция (гръцки банкови и небанкови дейности) ще възлиза максимум на […] към 31 декември 2017 г.
               
            
               
                  (3)
               
               
                  
                     Общи разходи в Гърция: общите разходи в Гърция (гръцки банкови и небанкови дейности) ще възлизат максимум на […] млн. EUR към 31 декември 2017 г.
               
            
               
                  (4)
               
               
                  
                     Разходи за депозити в Гърция: с цел да възстанови своята доходност преди отчитането на провизиите на гръцкия пазар, Банката ще намали разходите за финансиране чрез понижаване на разходите по депозитите, които се привличат в Гърция (включително спестовни, безсрочни и срочни депозити, както и други сходни продукти, които се предлагат на клиенти и чиито разходи са за сметка на Банката) […].
               
            
               
                  (5)
               
               
                  
                     Съотношение на нетните кредити към депозитите в Гърция: за гръцките банкови дейности съотношението на нетните кредити към депозитите ще възлиза максимум на 119 % към 31 декември 2017 г. […] […]
               
            
               
                  (6)
               
               
                  
                     Подпомагане на чуждестранни дъщерни предприятия: за всяко чуждестранно дъщерно предприятие, кумулативно от датата на влизане в сила до 30 юни 2018 г., Банката няма да предоставя допълнителен собствен капитал или подчинен капитал в размер, надвишаващ по-високата сума от i) […] % от RWA на въпросното дъщерно предприятие към 31 декември 2012 г.; или ii) […] млн. EUR. Ако Банката възнамерява да влее собствен капитал или подчинен дълг в чуждестранното предприятие в размер над определения праг, тя трябва да се обърне към гръцките органи, които да поискат приемането на решение на Комисията за изменение на плана за преструктуриране.
                  […]:
                  
                              1)
                           
                           
                              […].
                           
                        
                              2)
                           
                           
                              […].
                           
                        
                              3)
                           
                           
                              […].
                           
                        
                              4)
                           
                           
                              […].
                           
                        
                              5)
                           
                           
                              […].
                           
                        
                              6)
                           
                           
                              […].
                           
                        […]
               
            
               
                  (7)
               
               
                  
                     Намаляване на задлъжнялостта на чуждестранните активи до 30 юни 2018 г.: общият размер на портфейла от чуждестранни активи ще бъде намален до максимална сума от […] млрд. EUR до 30 юни 2018 г. (таван на чуждестранните активи)
                  (7.1) […]
                  (7.2) […]
               
            
               
                  (8)
               
               
                  
                     Продажба на ценни книжа: Портфейлът на котираните ценни книжа, както са определени по-долу, трябва да бъде продаден до […], а портфейлът на некотираните ценни книжа трябва да бъде продаден до […]: този портфейл включва всички капиталови инвестиции, по-големи от […] млн. EUR, както и всички инвестиции в подчинени облигации и хибридни облигации. Това задължение не се прилага по отношение на […] акции ([…] млн. EUR). За неосновни дъщерни предприятия и асоциирани предприятия ([…]), ако до […], Банката активно е търсила потенциални купувачи и не са извършени сделки, които са капиталово неутрални или увеличаващи капитала, тогава срокът за продажбата на тези участия се отлага до […].
               
            
               
                  (9)
               
               
                  
                     Размер на портфейла с частен собствен капитал: Размерът на портфейла с частен собствен капитал се намалява до […] млн. EUR до 31 декември 2017 г.
               
            
               
                  (10)
               
               
                  За всяка продажба Република Гърция поема задължение:
                  
                              1)
                           
                           
                              купувачът да бъде независим и несвързан с Банката;
                           
                        
                              2)
                           
                           
                              за целите на придобиването на продавано предприятие, купувачът не трябва да бъде финансиран от Банката, било то пряко или непряко. Това не се прилага за продажба на недвижими имоти, като в този случай Банката може да предостави финансиране на купувача, ако това ново отпускане на заеми се извършва в съответствие с благоразумна практика на кредитиране. За целите на проверката на спазването на ангажимента за намаляване на задлъжнялостта на негръцките активи, всички нови заеми, които попадат в определението на негръцки активи, ще бъдат взети под внимание;
                           
                        
                              3)
                           
                           
                              за период от 5 години след приключването на продажбата Банката няма да придобива пряко или непряко влияние върху цялото продавано предприятие или върху част от него без предварителното одобрение на Комисията.
                           
                        
            
               
                  (11)
               
               
                  
                     Инвестиционна политика: До 30 юни 2017 г. Банката няма да купува неинвестиционни ценни книжа.
                  Това задължение не се прилага за следните ценни книжа (освободени ценни книжа):
                  
                              i.
                           
                           
                              […]
                           
                        
                              ii.
                           
                           
                              […];
                           
                        
                              iii.
                           
                           
                              […];
                           
                        
                              iv.
                           
                           
                              […];
                           
                        
                              v.
                           
                           
                              […];
                           
                        
                              vi.
                           
                           
                              […].
                           
                        
            
               
                  (12)
               
               
                  
                     Горна граница на заплатите: до […] Банката няма да плаща на който и да било служител или управител общо годишно възнаграждение (работна заплата, пенсионни осигуровки, бонус), надвишаващо […]. В случай на вливане на капитал от HFSF горната граница на възнаграждението ще бъде преоценена в съответствие със Съобщението на Европейската комисия относно банковия сектор от 1 август 2013 г.
               
            ГЛАВА III.   ЗАДЪЛЖЕНИЯ ЗА КОРПОРАТИВНО УПРАВЛЕНИЕ И ТЪРГОВСКИ ДЕЙНОСТИ — УДЪЛЖАВАНЕ И ИЗМЕНЕНИЯ
      
               
                  (1)
               
               
                  Банката ще продължи да изпълнява поетите ангажименти относно корпоративното управление и търговските операции, както са представени от Република Гърция на 20 ноември 2012 г., с последващите изменения, предвидени в глава III на ангажиментите, до 30 юни 2018 г.
               
            
               
                  (2)
               
               
                  Ако някое конкретно поето задължение не се прилага на равнището на Банката, тя няма да използва дъщерните предприятия или действията, които не са включени във въпросното задължение, за да заобиколи изпълнението му.
               
            
         Раздел А:   Създаване на ефективна и целесъобразна вътрешна организация
      
      
               
                  (3)
               
               
                  Банката, с изключение на чуждестранните ѝ дъщерни предприятия, във всеки един момент ще спазва всички разпоредби на Закон 3016/2002 за корпоративното управление и Закон 2190/1920 за акционерните дружества и по-специално разпоредбите във връзка с функциите на корпоративните органи като събрание на акционерите и съвет на директорите, за да осигури ясно разпределение на отговорностите и прозрачност. Правомощията на събранието на акционерите ще бъдат ограничени до задачите от компетентността на общо събрание в съответствие с фирменото право, по-специално по отношение на правата, свързани с информацията. Отменят се по-широките правомощия, които биха позволили упражняването на неправомерно влияние върху управлението. Отговорността за ежедневното управление на дейностите определено трябва да се носи от изпълнителните директори на Банката.
               
            
               
                  (4)
               
               
                  Банката — с изключение на своите чуждестранни дъщерни предприятия — следва във всеки един момент да спазва рамката за отношения на Гръцкия фонд за финансова стабилност („HFSF“).
               
            
               
                  (5)
               
               
                  Банката ще спазва разпоредбите на Закон 2577/9.3.2006 г. за управителя, както е в сила, за да поддържа — на индивидуална и на групова база — ефективна организационна структура и подходяща система за вътрешен контрол, включително трите основни стълба, а именно функциите за вътрешен одит, управление на риска и съответствие, както и най-добрите практики за корпоративно управление на международно равнище.
               
            
               
                  (6)
               
               
                  Банката трябва да разполага с ефективна организационна структура, за да се осигури пълната независимост на отдели „Вътрешен одит“ и „Управление на риска“ от търговските мрежи и тяхното отчитане направо пред съвета на директорите. Одитен комитет и комитет по риска, създадени в рамките на съвета на директорите, ще разглеждат всички повдигнати въпроси от съответните отдели. В подходящи Харта за вътрешен одит и Харта за управление на риска ще бъдат уточнени ролите, отговорностите и ресурсите на въпросните отдели. Тези харти трябва да отговарят на международните стандарти и да обезпечават пълната независимост на отделите. Кредитната политика трябва да съдържа насоки и указания по отношение на предоставянето на кредити, в това число ценообразуването и преструктурирането на кредити.
               
            
               
                  (7)
               
               
                  Банката трябва да предоставя на компетентните органи списъка с акционерите, които притежават най-малко 1 % от обикновените акции.
               
            
         Раздел Б:   Търговски практики и мониторинг на риска
      
      
         Общи принципи
      
      
               
                  (8)
               
               
                  В кредитната политика трябва да бъде предвидено, че всички клиенти следва да бъдат третирани справедливо чрез недискриминационни процедури, освен свързаните с кредитния риск и платежоспособността. В кредитната политика са определени праговете, над които предоставянето на кредити трябва да бъде одобрено от по-висшите нива на управление. Подобни прагове следва да бъдат определени по отношение на преструктурирането на кредити и на процедурите в случай на искове и съдебни процеси. Кредитната политика трябва да предвижда централизирането на процеса на вземане на решения на национално равнище в определени центрове и да включва ясни предпазни мерки, гарантиращи последователното изпълнение на нейните инструкции в рамките на всички гръцки банкови дейности.
               
            
               
                  (9)
               
               
                  Що се отнася до всички гръцки банкови дейности, Банката следва напълно да включи правилата на кредитната политика в работните процеси по предоставяне и рефинансиране на кредити и в системите за плащане.
               
            
         Специфични разпоредби
      
      
               
                  (10)
               
               
                  Специфичните разпоредби, посочени в точки 11—18 от Глава III на поетите ангажименти се прилагат за гръцките банкови дейности, освен ако изрично е посочено друго.
               
            
               
                  (11)
               
               
                  В кредитната политика следва да бъде предвидено, че ценообразуването на кредитите и ипотеките трябва да отговаря на строги насоки. Тези насоки следва да включват задължението за стриктно спазване на включените в кредитната политика стандартни таблици с обхватите (диапазоните) на лихвените проценти според падежа на кредита, оценката на кредитния риск на клиента, очакваното оползотворяване на обезпечението, което е предоставено в залог (в това число срок за евентуална ликвидация), общото отношение с Банката (например ниво и стабилност на депозитите, структура на таксите и други дейности по предлагане на допълнителни продажби) и разходите за финансиране на Банката. Генерирането на специални класове кредитни активи (например търговски кредит, ипотека, обезпечени/необезпечени и др.) и тяхната рамка за ценообразуване се включват в подходяща таблица на кредитната политика, която следва да бъде редовно актуализирана от кредитния комитет. Всяко едно изключение трябва да бъде надлежно разрешено от кредитния комитет или на по-ниско управленско ниво, когато кредитната политика го допуска. Специално разработените сделки, като синдикирани кредити или финансиране на проекти, трябва да спазват същите принципи, като надлежно се отчита фактът, че е възможно да не могат да бъдат поместени в стандартизираните таблици на кредитната политика. Нарушенията на тази политика за ценообразуване трябва да бъдат докладвани на контролиращото доверено лице.
               
            
               
                  (12)
               
               
                  Отдел „Управление на риска“ ще отговаря за оценката на кредитния риск и за оценяването на обезпеченията. При оценяването на качеството на даден кредит отдел „Управление на риска“ трябва да действа независимо, като дава писменото си становище, за да гарантира, че използваните в оценката критерии се прилагат последователно във времето и при различните клиенти и на основата на кредитната политика на Банката.
               
            
               
                  (13)
               
               
                  Що се отнася до кредитите за физически и юридически лица, за всички гръцки банкови дейности Банката, въз основа на най-добрите практики на международно равнище, следва да прилага строги индивидуални и общи ограничения на максималния размер на кредитите, които могат да бъдат предоставени на единичен кредитен риск (ако това изобщо е разрешено в съответствие с гръцкото и европейското законодателство). При тези ограничения трябва да се взема предвид падежа на кредита и качеството на всяко предоставено обезпечение, като те трябва да са определени спрямо ключови еталони, включително с оглед на капитала.
               
            
               
                  (14)
               
               
                  Забранява се предоставянето на кредити (2), които да дадат възможност на кредитополучателите да закупят акции или хибридни инструменти на Банката и други банки (3), независимо кои са тези кредитополучатели (4). Тази разпоредба се прилага и следи на равнището на Банката.
               
            
               
                  (15)
               
               
                  Всички заявления за кредит от несвързани кредитополучатели, надвишаващи [[…] % от RWA на Банката], или всеки кредит, който води до експозиция на една група (определена като група от свързани кредитополучатели, която представлява единичен кредитен риск), надвишаваща [[…] % от RWA на Банката], следва да бъдат докладвани на контролиращото доверено лице, което може, ако изглежда, че условията не са определени въз основа на принципа на сделка между несвързани лица или ако на контролиращото доверено лице не е предоставена достатъчна информация, да отложи предоставянето на кредитната линия или на кредита с […] работни дни. В спешни случаи този период може да бъде намален до […] работни дни, при условие че на контролиращото доверено лице е предоставена достатъчна информация. Този период ще даде възможност на контролиращото доверено лице да докладва за случая пред Комисията и HFSF преди Банката да предприеме каквито и да било окончателни действия.
               
            
               
                  (16)
               
               
                  Кредитната политика следва да съдържа ясни инструкции относно преструктурирането на кредитите. Тя следва ясно да определя кои кредити са допустими, при какви обстоятелства и да указва условията, които могат да бъдат предложени на допустимите клиенти. За всички гръцки банкови дейности Банката следва да гарантира, че целта на всички преструктурирания е подобряването на бъдещите възстановявания на Банката, а оттам и опазването на интересите на Банката. В никакъв случай политиката на преструктуриране не бива да застрашава бъдещата доходност на Банката. За тази цел отдел „Управление на риска“ на Банката следва да отговаря за разработването и прилагането на подходящи механизми за докладване във връзка с ефективността на преструктурирането, за извършването на задълбочени анализи на вътрешните и/или външните най-добри практики, като докладва своите констатации най-малко на тримесечна база пред кредитния комитет и комитета по риска към съвета на директорите, като предлага осъществими подобрения по свързаните процеси и политики, наблюдава и докладва за тяхното осъществяване пред кредитния комитет и комитета по риска към съвета на директорите.
               
            
               
                  (17)
               
               
                  За всички гръцки банкови дейности Банката следва да прилага политика относно исковете и съдебните процеси, целяща увеличаване до максимум на възстановяванията и недопускаща никаква дискриминация или преференциално третиране при уреждането на съдебни спорове. Банката следва да гарантира, че ще бъдат предприети всички необходими действия за увеличаване до максимум на възстановяванията за Банката и запазване на финансовата ѝ позиция в дългосрочен план. Всяко нарушение при изпълнението на тази политика следва да бъде докладвано на контролиращото доверено лице.
               
            
               
                  (18)
               
               
                  Банката следва да наблюдава кредитния риск чрез добре развит набор от сигнали и доклади, даващ възможност на отдел „Управление на риска“ да: i) открива ранните сигнали за случаи на обезценка и необслужване на кредити; ii) оценява оползотворяването на кредитния портфейл (включително, но не само, алтернативни източници на погасяване като съдлъжници и гаранти, както и обезпечение, което е предоставено в залог или е на разположение, но не е предоставено в залог); iii) оценява общата експозиция на Банката на даден индивидуален клиент или на база портфейл; и iv) предлага на съвета на директорите действия за коригиране и подобряване, ако това е необходимо. На контролиращото доверено лице трябва да бъде предоставен достъп до тази информация.
               
            
         Разпоредби, касаещи свързани кредитополучатели
      
      
               
                  (19)
               
               
                  Всички разпоредби, касаещи свързани кредитополучатели, се прилагат на равнището на Банката.
               
            
               
                  (20)
               
               
                  В рамките на кредитната политика трябва да бъде отделен специален раздел за правилата, уреждащи отношенията със свързаните кредитополучатели. В понятието свързани кредитополучатели се включват служители, акционери, директори, управители, както и техните брачни партньори, деца, братя и сестри и всяко юридическо лице, което пряко или непряко се контролира от ключови служители (т.е. служители, участващи в процеса на вземане на решения във връзка с кредитната политика), акционери, директори или управители или техните брачни партньори, деца, братя и сестри. В по-широк смисъл за свързан кредитополучател следва да се счита всяка публична институция или контролирана от държавата организация, всяко публично дружество или държавна агенция. Политическите партии също следва да се третират като свързани кредитополучатели за целите на кредитната политика. Особено внимание трябва да се обръща на решенията по отношение на евентуално преструктуриране и обезценка на кредити за настоящи или бивши служители, директори, акционери, управители и техните близки, както и политиките, които се прилагат по отношение на целесъобразността, оценяването, регистрирането на тежести и реализирането на обезпечения по кредити. Определението на свързани кредитополучатели допълнително е уточнено в отделен документ.
               
            
               
                  (21)
               
               
                  Отдел „Управление на риска“ следва да отговаря за набелязването на всички свързани групи от кредитополучатели, които представляват единичен кредитен риск, с цел надлежния мониторинг на евентуална концентрация на кредитен риск.
               
            
               
                  (22)
               
               
                  Що се отнася до кредитите за физически и юридически лица, въз основа на най-добрите практики на международно равнище Банката прилага строги индивидуални и общи ограничения на максималния размер на кредитите, които могат да бъдат предоставени на единичен кредитен риск, отнасящ се до свързани кредитополучатели (ако това изобщо е разрешено в съответствие с гръцкото и европейското законодателство).
               
            
               
                  (23)
               
               
                  Банката следва отделно да следи своята експозиция на свързани кредитополучатели, включително субектите от публичния сектор и политическите партии. Предоставянето на нови кредити (5) на свързани кредитополучатели (годишен % от размера за Г-1 (6)) не трябва да е по-високо от предоставянето на нови кредити в рамките на целия кредитен портфейл в Гърция (годишен % от размера за Г-1). Това задължение ще се изпълнява поотделно за всеки вид свързан кредитополучател (служители, акционер, управители, публични субекти, политическа партия). Кредитната оценка на свързаните кредитополучатели, както и условията за ценообразуване и евентуалното преструктуриране, което им бъде предложено, не трябва да бъдат по-изгодни в сравнение с условията, които се предлагат на сходни, но несвързани кредитополучатели, за да се осигурят равнопоставени условия в гръцката икономика. Това задължение не се прилага за съществуващи общи схеми в полза на служителите, които им предлагат субсидирани кредити. Банката следва да докладва ежемесечно пред кредитния комитет за промени в тази експозиция, за размера на новите предоставени кредити и за скорошни искания, надвишаващи [[…] % от RWA на Банката].
               
            
               
                  (24)
               
               
                  Кредитните критерии, които се прилагат за служители/управители/ акционери, не трябва да са по-облекчени от прилаганите за други, несвързани кредитополучатели. Ако общата кредитна експозиция на един служител/управител/акционер превиши размер, равен на [[…]] от твърдата заплата за обезпечени кредити, и размер, равен на [[…]] от твърдата заплата за необезпечени кредити, тогава експозицията следва да бъде докладвана незабавно на контролиращото доверено лице, което може да се намеси и да отложи предоставянето на кредита в съответствие с процедурата, описана в точка (25) о т Глава III. на поетите задължения.
               
            
               
                  (25)
               
               
                  Всички заявления за кредит от свързани кредитополучатели, надвишаващи [[…] % от RWA на Банката], или всеки кредит, който води до експозиция на една група (определена като група от свързани кредитополучатели, която представлява единичен кредитен риск), надвишаваща [[…] % от RWA на Банката], следва да бъдат докладвани на контролиращото доверено лице, което може, ако изглежда, че условията не са определени въз основа на принципа на сделка между несвързани лица или ако на контролиращото доверено лице не е предоставена достатъчна информация, да отложи предоставянето на кредитната линия или на кредита с […] работни дни. В спешни случаи този период може да бъде намален до […] работни дни, при условие че на контролиращото доверено лице е предоставена достатъчна информация. Този период ще даде възможност на контролиращото доверено лице да докладва за случая пред Комисията и HFSF преди Банката да предприеме каквито и да било окончателни действия.
               
            
               
                  (26)
               
               
                  Кредитите за преструктуриране, включващи свързани кредитополучатели, трябва да отговарят на същите изисквания както и тези за несвързани кредитополучатели. Освен това, ако е необходимо, следва да бъдат разгледани и подобрени установените рамки и политики за справяне с несъбираеми активи. Очаква се обаче да се докладва отделно за преструктурирани кредити на свързани кредитополучатели, най-малко по клас кредитни активи и по тип свързани кредитополучатели.
               
            
         Раздел В:   Други ограничения
      
      
               
                  (27)
               
               
                  
                     Забрана за изплащане на дивиденти, купони, повторно купуване, кол опции и обратно изкупуване: освен ако Комисията по друг начин се съгласи на изключение, Република Гърция поема задължение, че:
                  
                              а)
                           
                           
                              Банката няма да изплаща никакви купони по хибридни капиталови инструменти (или някакви други инструменти, по които плащането на купони не е задължително) или дивиденти по собствени финансови инструменти и подчинени дългови инструменти, различни от тези, по които по закон е задължена да направи това. Банката няма да освобождава резерви, за да се поставя в такава позиция. В случай на съмнение относно това дали е налице правно задължение за целите на настоящото задължение, Банката ще представи предложеното изплащане на купон или дивидент на Комисията за одобрение;
                           
                        
                              б)
                           
                           
                              Банката няма повторно да купува каквито и да било свои собствени акции или да упражнява кол опция по отношение на тези собствени финансови инструменти и подчинени дългови инструменти;
                           
                        
                              в)
                           
                           
                              Банката няма да откупува обратно хибридни капиталови инструменти.
                           
                        
            
               
                  (28)
               
               
                  
                     Забрана за придобивания: Република Гърция поема задължение, че Банката няма да придобива никакви нови дялове в което и да било предприятие, било то под формата на активи или на прехвърляне на акции. Тази забрана за придобивания обхваща както предприятия с правната форма на дружества, така и всякакви пакети от активи, които представляват някакво предприятие (7).
                  
                              а)
                           
                           
                              
                                 Изключение, за което се изисква предварително одобрение от Комисията: въпреки тази забрана, след като получи одобрението на Комисията и, по целесъобразност, по предложение на HFSF, Банката може да придобива предприятия, ако, с оглед на извънредни обстоятелства, това е необходимо за възстановяването на финансовата стабилност или за осигуряването на ефективна конкуренция;
                           
                        
                              б)
                           
                           
                              
                                 Изключение, за което не се изисква предварително одобрение от Комисията: Банката може да придобива дялове в предприятия, при условие че:
                              
                                          (1)
                                       
                                       
                                          платената от Банката покупна цена за всички придобивания е по-ниска от [[…] %] от размера на счетоводния баланс (8) на Банката към датата на влизане в сила на поетите задължения (9); както и
                                       
                                    
                                          (2)
                                       
                                       
                                          общите покупни цени, платени от Банката за въпросните придобивания, считано от датата на влизане в сила на поетите задължения до края на периода на преструктуриране, са под [[…] %] от размера на счетоводния баланс на Банката към датата на влизане в сила на поетите задължения;
                                       
                                    
                        
                              в)
                           
                           
                              
                                 Дейности, които не попадат в обхвата на забраната за придобивания: забраната за придобивания не обхваща придобивания, които се осъществяват в обичайния ход на банковите дела при уреждането на съществуващи претенции към фирми в затруднение, включително превръщането на съществуващ дълг в капиталови инструменти.
                           
                        
            
               
                  (29)
               
               
                  
                     Забрана за рекламиране: Република Гърция поема задължение, че Банката ще се въздържа от рекламиране на държавното подпомагане и от прилагането на каквито и да било агресивни търговски стратегии, каквито не биха били използвани, ако не е имало подпомагане от Република Гърция.
               
            ГЛАВА IV.   КОНТРОЛИРАЩО ДОВЕРЕНО ЛИЦЕ
      
               
                  (1)
               
               
                  Република Гърция поема задължение, че Банката ще измени и удължи мандата на контролиращото доверено лице, което е било одобрено от Комисията и назначено от Банката на 16 януари 2013 г. до края на периода на преструктуриране. Банката ще разшири също така обхвата на този мандат, като включи мониторинга на i) плана за преструктуриране; както и ii) всички поети задължения, които са включени в настоящия документ.
               
            
               
                  (2)
               
               
                  Четири седмици след датата на влизане в сила на поетите задължения Република Гърция следва да представи на Комисията пълните условия на изменения мандат, който следва да включва всички разпоредби, които са необходими, за да може контролиращото доверено лице да изпълнява своите задачи във връзка с въпросните поети задължения.
               
            
               
                  (3)
               
               
                  Допълнителни разпоредби относно контролиращото доверено лице са посочени в отделен документ.
               
            
         
            
               Генерален секретар
            
            Christina PAPAKONSTANTINOU
         
      
      
         (1)  Регламент (ЕО) № 659/1999 на Съвета от 22 март 1999 година за установяване на подробни правила за прилагането на член 108 от Договора за функционирането на Европейския съюз.
      
         (2)  За целите на това поето задължение терминът „кредити“ следва да се тълкува largo sensu, като всякакъв вид финансиране, например кредитен механизъм, гаранция и т.н.
      
         (3)  С оглед на яснотата „други банки“ се отнася до всяка банка — финансова институция в света.
      
         (4)  С оглед на яснотата в това задължение са включени всички кредитополучатели, включително клиентите на частното банкиране на Банката.
      
         (5)  С оглед на яснотата предоставянето на нови кредити включва също така рефинансирането на кредити и преструктурирането на съществуващи кредити.
      
         (6)  С оглед на яснотата „годишен % от размера за Г-1“ се отнася до предоставянето на нови кредити като процент от размера в края на предходната година. Размерът на RWA е размерът в края на годината.
      
         (7)  С оглед на яснотата за целите на това поето задължение предприятието, представляващо частния собствен капитал/рисков капитал на Банката, следва да бъде изключено от обхвата на задължението. В това отношение Банката трябва да отправя официално искане до Комисията, което следва да включва бизнес план за въпросния субект.
      
         (8)  С оглед на яснотата за целите на това поето задължение размерът на счетоводния баланс е равен на общите активи на Банката.
      
         (9)  С оглед на яснотата, в случай че Комисията даде своето одобрение за вдигане на забраната за придобивания в съответствие с точка (28), подточка а) от Глава III на поетите задължения, счетоводният баланс на Банката към датата на влизане в сила на поетите задължения следва да бъде изчислен, като се включат също така активите на придобитите субекти или придобитите активи към датата на придобиването.
      
         Допълнение
         
            Макроикономически прогнози за гръцките национални дейности
         
         
                     % годишен растеж
                     (освен ако е посочено друго)
                  
                  
                     2012
                  
                  
                     2013
                  
                  
                     2014
                  
                  
                     2015
                  
                  
                     2016
                  
                  
                     2017
                  
                  
                     Кумулативен процент на растеж 2013—2017 г.
                  
               
                     Реален БВП
                  
                  
                     –6,4
                  
                  
                     –4,2
                  
                  
                     0,6
                  
                  
                     2,9
                  
                  
                     3,7
                  
                  
                     3,5
                  
                  
                     6,4
                  
               
                     Номинален растеж на кредитите в Гърция
                  
                  
                     –6,4
                  
                  
                     –4,2
                  
                  
                     0,6
                  
                  
                     2,9
                  
                  
                     3,7
                  
                  
                     3,5
                  
                  
                     6,4
                  
               
                     Дефлатор на БВП
                  
                  
                     –0,8
                  
                  
                     –1,1
                  
                  
                     –0,4
                  
                  
                     0,4
                  
                  
                     1,1
                  
                  
                     1,3
                  
                  
                     1,3
                  
               
                     Цени на имоти
                  
                  
                     –11,7
                  
                  
                     –10
                  
                  
                     –5
                  
                  
                     0
                  
                  
                     2
                  
                  
                     3,5
                  
                  
                      
                  
               
                     Номинален разполагаем доход на домакинствата
                  
                  
                     –8,8
                  
                  
                     –9,5
                  
                  
                     –0,3
                  
                  
                     –0,4
                  
                  
                     2,6
                  
                  
                     3,6
                  
                  
                     –4,5
                  
               
                     Депозити на частния сектор
                  
                  
                     –7
                  
                  
                     1,3
                  
                  
                     1
                  
                  
                     3,4
                  
                  
                     5
                  
                  
                     5
                  
                  
                     16,6
                  
               
                     Безработица (%)
                  
                  
                     24,2
                  
                  
                     27
                  
                  
                     26
                  
                  
                     24
                  
                  
                     21
                  
                  
                     18,6
                  
                  
                      
                  
               
                     Процент на рефинансиране от ЕЦБ (%)
                  
                  
                     0,75
                  
                  
                     0,5
                  
                  
                     0,5
                  
                  
                     1
                  
                  
                     1,5
                  
                  
                     1,75
                  
                  
                      
                  
               
                     Най-високо ниво на необслужвани кредити
                  
                  
                      
                  
                  
                      
                  
                  
                     2H2014
                  
                  
                      
                  
                  
                      
                  
                  
                      
                  
                  
                      
                  
               
                     3-месечен Euribor (средна стойност, %)
                  
                  
                      
                  
                  
                     0,24
                  
                  
                     0,43
                  
                  
                     0,75
                  
                  
                     1,25
                  
                  
                     1,80
                  
                  
                      
                  
               
                     Достъп до капиталови пазари — репо
                  
                  
                      
                  
                  
                     Горна граница ДА/НЕ
                  
                  
                      
                  
               
                     Достъп до капиталови пазари — покрити/привилегировани необезпечени
                  
                  
                      
                  
                  
                     ДА — до 500 млн. EUR всеки
                  
                  
                     ДА — до 1 млрд. EUR всеки
                  
                  
                     Горна граница ДА/НЕ